
Femeia se zvârli înainte. Mâinile i se încleştară pe raglanul cafeniu al 
omului din faţa ei. 

— Nu te duce. Or să te ucidă! 

El zâmbi. Trist şi dispreţuitor : 

— Fie ce-o fi. 

Ea îl zgâlțâia, îl ruga din priviri... Era ceva mai înaltă decât el, avea 
nişte ochi albaştri buni şi plânși, era mai tânără, iar câteva zbârcituri păreau 
să-i fi apărut abia de câţiva ani, într-o faţă încă albă şi plină. ÎI privea ca şi 
cum în afară de acest bărbat nu mai exista nimic pe lume: cu el se va 
termina totul. Aşa se privesc oamenii atunci când se află departe de ţara şi 
familia lor, când unul pentru altul este singurul reazem — şi prieten, şi 
iubit, şi familie, şi patrie, în mijlocul unui imens ocean de înstrăinare. 

El mângâia mâinile încleştate de haină şi încerca să se desprindă : 

— Lasă-mă, lasă-mă, trebuie... 

— Gândește-te la copii... Eu... tu... putem să murim... suntem gata — 
dar copiii? 

Pe faţa slabă şi smeadă a bărbatului se iviră două dâre amare; porneau 
de la umerii obrajilor şi se pierdeau în bărbia crispată. 

— Cu teama n-o să ajungem nicăieri... 

Uşa se deschise brusc şi omul, ducând fulgerător mâna la buzunar, se 
răsuci pe călcâie. Fata lui crispată se destinse însă imediat într-un zâmbet 
fără bucurie. 

— O să-l bat pe Puiu, striga o fetiță de vreo nouă ani, oprindu-se 
lângă uşă. Spune-i, mămico, să se astâmpere că îl bat ! 

Tacticos, cu priviri crunte, un băiat care nu împlinise şapte ani păşi 
agale în odaie; în mâna lui dreaptă se afla un aruncător de flăcări, o jucărie 
care împrăştia steluțe reci. 

— Măi copii, spuse bărbatul, v-ar plăcea să aveţi un tată fricos ? 

Fetiţa se strânse cu teamă lângă mama ei, fără să răspundă, presimţind 
parcă ceva, dar băiatul, învârtind arma în mâini, grăi hotărât: 

— Mie nu mi-e frică ! 

Rostise cuvântul frică într-un fel ciudat; apăsa mult pe r, iar i nu suna 
curat: parcă ar fi spus „frruică”. La auzul accentului sonor şi bizar, faţa 


omului se împietri: 

— Plec, spuse el hotărât. Adu-ţi aminte, Marieto, că ai fost de acord. 

O sărută uşor — pe copii nu îndrăznea să-i mai sărute — şi ieşi iute 
din odaie. 

Pe scări se opri o clipă, se uită în sus şi în Jos, dacă nu vine cineva, îşi 
puse ochelarii şi scoase iute din buzunar un revolver. 

După ce îi controlă piedica şi încărcătorul, îl vâri în buzunarul de la 
spate al pantalonilor. Mai coborâse câteva trepte când, probabil jenat în 
mişcări, scoase arma şi o mută din nou în raglanul cafeniu. Până la parter, 
mai verifică de câteva ori piedica ; se răzgândea mereu, nu părea obişnuit să 
umble cu un revolver. 

Pe la sfârșitul tumultuosului an 1965, anul unei crize cum nu mai 
cunoscuse bogata ţară a Toridei, consulatul român din Otlonto părea — pe 
dinafară — o clădire pustie. Era aşezat pe una din puținele străzi liniştite ale 
marelui oraş; diplomaţii români, care îşi aveau locuinţele în aceeaşi curte cu 
consulatul, evitau în acele zile să circule prea mult pe străzi. Prudenţa lor 
era îndreptățită: uriaşul aparat polițienesc din Torida, speriat de valul 
grevelor şi manifestaţiilor, căuta să fabrice la iuțeală scandaluri, afaceri de 
spionaj, orice ar fi putut capta atenția populaţiei. O mare paradă a artistelor 
de cinema, îmbrăcate în costume de baie după ultima modă şi dăruind 
săruturi la loterie — paradă menită să ajute lumea să mai uite de necazurile 
traiului zilnic — avusese un efect neaşteptat: pe străzile a căror circulație 
fusese întreruptă în vederea evenimentului, au apărut în fugă, abia 
îmbrăcate în costumele lor sumare, artistele izgonite de şomeri. Aceştia, la 
rândul lor, erau fugăriți de poliție. Lumea de pe margini intervenise. Pentru 
împrăştierea mulțimii a fost nevoie de tancuri cu apă colorată. Doi dintre 
şomeri fură acuzaţi pe nedrept, de atentat la bunele moravuri şi tentativă de 
viol. În loc să provoace revoltă împotriva lucrătorilor şi simpatie pentru 
vedetele în costum de baie — cum nădăjduiseră autoritățile — procesul 
stârnise dimpotrivă, o asemenea mişcare de protest, încât poliția din Otlonto 
se grăbise să-i elibereze pe cei doi arestaţi. Ziarele ţipau zilnic că greutățile 
economice ale Toridei s-ar datora Uniunii Sovietice şi Chinei, care 
încheiaseră tratate comerciale în favoarea Americii de Sud, stricând astfel 
socotelile marilor firme din Otlonto. Cele 58 de concerne şi familii 


principale ale ţării, întrunite în consiliu, hotărâseră să înteţească iarăşi 
înarmările. Era nevoie de reclamă, de dovezi cum că Torida ar fi amenințată 
cu războiul. Spionajul şi contraspionajul, poliția publică şi secretă căutau în 
grabă să provoace procese de spionaj; un instalator de origine franceză, 
chemat la ambasada unei țări socialiste să repare caloriferul, fusese arestat 
cu mare zarvă sub învinuirea că ar fi purtat documente secrete pe care le-ar 
fi ars în grabă la flacăra lămpii de sudură. Se întâmplase un lucru cu rare 
precedente : de săptămâni existau cetăţeni care se fereau să mai viziteze 
consulatele ţărilor din Răsărit, ca nu cumva serviciul special al Toridei sau 
poliția secretă, cum i se mai spunea, să-i implice nevinovaţi în cine ştie ce 
„afacere" de spionaj. 

Pe strada aproape pustie, consulatul român era aşezat într-o clădire 
scundă, retrasă de la stradă şi mărginită de un gard cu plasă metalică. În 
acest gard se împletea viţa de vie sălbatică. De cum apunea soarele, clădirea 
aparent pustie era scăldată în întuneric. 

Peste drum de consulat, într-o vineri seară, îndărătul unei perdele 
groase, stăteau aşezaţi lângă un mic post de radioemisie doi agenți ai 
serviciului special, cum era numită poliţia secretă. Îşi omorau vremea cu 
interminabile partide de pichet, ştiind dinainte că la ora aceea, când 
consulatul e închis, nu vor avea nimic interesant de semnalat. 

Două etaje deasupra lor, într-un apartament pe care-l ştiau ocupat de 
un bătrân doctor veterinar specializat în câini pechinezi, un alt agent, de 
astă dată al politici publice, se juca singur cu o cutiuță rotundă, al cărei 
capac era de sticlă; încerca să plaseze în orbite ochii unei pisici. Când una 
din bilele de sticlă verde se aşeza în scobitură, cealaltă, parcă la comandă, 
fugea afară. Omul asculta blazat la radio muzica de jaz, pusă în surdină, şi 
în mai fiecare clipă privea în josul străzii, spre consulat. 

După o caznă îndelungată, agentul reuşi, pentru a opta oară în acea zi, 
să potrivească în scobituri ochi pisicii. Dar nu dete nici o atenţie succesului 
său: în josul străzii apăruse un om singuratic, îmbrăcat într-un raglan 
cafeniu, un om mărunt şi cu ochelari, care-şi ţinea mâinile în buzunare, cam 
aşa cum şi le ţin în filmele de gangsteri cei care poartă un revolver. 

Era a treia zi la rând de când singuraticul dădea târcoale. 


Prima oară când îl văzuseră, cei doi agenţi de la parter ai poliției 
secrete începuseră să zâmbească : 

— Ia uite, Ned, ce rebegiţi au început să fie ăştia de la poliția publică. 

— Câştigă chiar atât de prost? 

— Aiurea ! Alta e socoteala: de când cu criza asta afurisită, umblă şi 
ei mai prost îmbrăcaţi, ca toată lumea... Nu vor să bată la ochi. 

— Cum să nu bată la ochi ! Uită-te la el cum merge ! Numai un copoi 
neisprăvit e în stare să se învârtească aşa încet, de parcă n-ar avea nici o 
treabă. Poftim ! uită-te cum aruncă spre consulat priviri furişe: parcă l-au 
scos dîntr-un film de groază. 

În inactivitatea lor forţată, târcoalele pe care le dădea necunoscutul 
deveniseră subiect de amuzament; îşi arătau unul altuia zeci de gesturi şi 
atitudini pe care un copoi adevărat n-ar trebui să le ia niciodată şi râdeau de 
neghiobia poliției publice, care trimitea un neisprăvit să se plimbe trei zile 
la rând pe trotuarul de peste drum de consulat, în loc să închirieze, ca ei, un 
apartament în faţa consulatului. 

În acest timp, două etaje deasupra lor, agentul poliţiei publice semnala 
prin radio că un individ extrem de suspect se învârtește în faţa consulatului 
român. 

— Ia uite, spuse amuzat unul din agenţii poliției secrete. Azi cârpaciul 
nostru parcă merge oleacă mai repede. 

Necunoscutul în raglan cafeniu ajunsese peste drum de consulat şi 
părea că vrea să treacă mai departe. Deodată însă coti brusc la dreapta: cu 
pasul hotărât al unui om ajuns la capitul răbdării şi pus pe acte disperate, 
pornise să traverseze strada, îndreptându-se iute spre consulat. 

Cei doi agenţi, surprinşi, aruncară cărțile de joc sărind în picioare. 

Omul mai avea vreo şapte-opt paşi până la mica portiță care dădea în 
curtea consulatului, când de la colţul străzii ţâșni o luxoasă limuzină 
neagră, fără nici un fel de zgomot. Necunoscutul însă, cu acel al şaselea 
simţ pe care parcă îl capătă cel aflaţi în primejdie de moarte, întorsese iute 
capul şi văzuse sticlirea neagră a maşinii de lângă el. 

Încercă, din câteva salturi, să ajungă la portiţă. Doi indivizi de statură 
atletică săriră fulgerător din maşină. Necunoscutul scoase din raglan 
revolverul, dar unul dintre indivizi, care părea să-şi fi făcut ucenicia pe 


stadioanele de rugbi, îi şi plonjase la picioare. Glontele se descărcă în gol 
şi-o lovitură bine ţintită smulse revolverul din mâna necunoscutului. Acesta, 
căzut la pământ, zbătându-se, izbuti într-un efort suprem să arunce spre 
consulat un mic proiectil. Al doilea dintre atleți săriți din limuzină făcu un 
salt disperat şi se aruncă în spatele maşinii, cu capul prins între mâini. 

Rămase aşa o clipă, dar nu urmă nici o explozie. Cu un zgomot parcă de 
piatră, proiectilul, respins de plasa metalică a gardului, căzuse pe asfalt. Cel 
care sărise la picioarele necunoscutului izbuti să-şi izbească prizonierul în 
moalele capului cu o măciulie de cauciuc. Îl ridică — era leşinat — şi-l 
puse pe umăr ca pe un sac de cartofi, apoi îl descărcă pe canapeaua din 
spatele limuzinei. Celălalt atlet, cel ascuns după maşină, prinsese curaj. 
Convingându-se că nu-i vorba de nici un fel de exploziv, se apropie de 
proiectilul căzut pe asfalt şi îl ridică. Era o piatră ca toate pietrele, în care 
fusese învelit un bilet. 

În clipa următoare, limuzina neagră fu lângă el: omul se azvârli înăuntru, 
trânti portiera, şi maşina luă viteză. 

Atunci apăru de la celălalt capăt al străzii, în plină viteză, o altă maşină, 
de culoare albastră. Se părea că va ajunge limuzina neagră, când răsună o 
împuşcătură — şi încă una. 

Nou-sosita maşină albastră, cu roata din faţă dezumflată, se clătină câteva 
clipe ca un om nehotărât, frânele îi țiuiră, se dădu peste cap, sărind pe 
trotuar şi lovind zidul casei chiar sub fereastra unde se aflau cei doi agenţi 
al poliţiei secrete. 

Cauciucurile celeilalte limuzine, negre, scrâșniră scurt în depărtare ; 
maşina, cu prizonierul ei, dispăruse după colţ. 

Cei doi agenți ai poliției secrete se priviră descumpăniți. Dedesubtul 
ferestrei lor, limuzina răsturnată luase foc. Doi oameni se săltau cu greutate 
în sus, să iasă pe portiera liberă, înainte să explodeze motorul. 

— Ned, e maşina noastră ! strigă unul din agenţii secreți. Cum dracu de- 
au nimerit-o ? 

— Împuşcăturile parcă ar fi venit de undeva, de sus. Vino iute după 
mine. 


Fugiră din apartament şi se postară repede în faţa liftului, care tocmai 
cobora. 

— Sus mâinile ! 

Uşa liftului se deschise, şi doctorul veterinar specializat în pechinezi 
își ridică mirat mâinile. 

— Caută-l ! porunci agentul care răspundea la numele de Ned. 

După o clipă răsună o înjurătură : 

— E de la poliţie ! Uite legitimatia lui ! 

— Ascultă, mă copoiule, se răsti Ned, cum ţi-ai permis să tragi asupra 
unei maşini a serviciului secret ? 

— Scuzaţi-mă, n-am ştiut a cui e. Credeam că vreo bandă încearcă să- 
| facă scăpat pe individul ăla. 

— Las” că ne-o plăteşti tu ! Hai afară, Ned, să vedem ce fac ai noştri. 

— Da, e omul meu, confirmă inspectorul Nostril. Vorbea în telefon cu 
un glas pătruns de respect, vorbea şovăitor, temător chiar, ca şi când cu 
fiecare frază ar fi spus: „scuzaţi, sunt un funcționar de rând, nu mă pricep, 
n-am ştiut că e vorba de serviciul secret". 

— Au murit? întrebă Nostril cu tristeţe în glas. Ne pare foarte rău : 
omul nostru a văzut o maşină cum fugăreşte limuzina noastră: n-a ştiut că-i 
o maşină a serviciului secret. A văzut cum se trage asupra maşinii poliției. 
Atunci, dîntr-un singur foc, care din păcate şi-a nimerit ținta, a tras asupra 
maşinii. Voi lua măsuri să fie pedepsit. Cât mai drastic ! 

Şi, spunând acestea, Nostril făcu semn cu ochiul, amical, înspre un om 
blond-roşcat, cu buza de jos foarte umflată. Era aghiotantul său, Healey; 
aşezat în faţa biroului, acesta urmărea cu atenţie fiecare cuvânt. 

— Vreţi prizonierul ? întrebă Nostril dezolat. Ne pare foarte rău, dar 
ne-a scăpat din mâini. Ca să vă spun tot adevărul, ştiam că individul în 
raglan cafeniu e agentul unei bande de spioni. Ştiam din informaţiile 
noastre că, dacă îl arestăm, banda o să încerce să-l scape. Când agentul 
nostru a văzut maşina dumneavoastră, a crezut că e a bandei şi a tras. Însă 
două străzi mai încolo, adevărata maşină a bandei a tamponat limuzina 
noastră şi o grămadă de indivizi au tăbărât asupra agenților noştri. Individul 
în raglan cafeniu, care se prefăcuse că a leşinat, atâta aştepta ! Profitând de 
înghesuială, a dispărut... Nu, n-am prins nici unul din oamenii lor... 


Nostril făcu din nou cu ochiul înspre agentul său şi spuse în telefon : 

— Fireşte, fireşte... vă vom face un raport amănunțit. Sperăm să 
prindem individul în câteva zile. Încă nu ştim cine e. Fireşte... nu mai 
încape vorbă... vi-l vom preda imediat ce-l prindem... 

Satisfăcut, Nostril închise telefonul şi îi spuse aghiotantului său : 

— Le-am tras clapa. Ăştia de la secret vor să trăiască din munca 
noastră. Prindem şi noi o dată un spion şi vor să ni-l ia. Cum se simte 
arestatul ? şi-a venit în fire ? 

— S-ar putea ca Nostril să ne mintă, spuse generatul Bigellow închizând 
telefonul. Ăştia de la poliţia publică vor să facă din toate o afacere. Ascultă, 
Ned, de ce n-aţi tras asupra maşinii lor ? 

— Am chemat prin radio maşina noastră, se dezvinovăţi agentul în 
poziție de drepți. De tras, nu puteam să tragem, că aveam instrucţiuni să 
păstrăm secret postul fix. Când am văzut că se trage asupra maşinii noastre, 
am vrut să răspundem, dar era prea târziu; maşina lor dispăruse după colţ. 
Nu ne-a mai rămas altceva de făcut decât să-l prindem pe afurisitul lor de 
agent. 

— Neisprăviţilor ! se înfurie generalul. 

Agentul se retrase pleoştit, iar Bigellow se plecă spre microfonul care-i 
şedea pe birou: 

— Să vie imediat la mine şeful serviciului Balcani. 

Stimate domnule prim-consul. 


Subsemnatul Grigore Muşat, cetățean român, după ce am rătăcit 21 de 
ani departe de România, rog din adâncul inimii să fiu repatriat şi să mi se 
dea posibilitate să-mi slujesc țara. Soţia mea e şi ea româncă; avem doi 
copii. În momentul de față, n-am nici o profesie ; totuşi, repatrierea mea 
prezintă o importanţă cu totul neobişnuită. Sunt în posesia unei descoperiri 
epocale, care va aduce gloria patriei mele şi care va rezolva cel puţin o 
treime din nevoile materiale ale omenirii. Sunt nerăbdător să sărut 
pământul țării. Alătur adresa mea: în caz că sunt arestat sau dispar, vă rog 
să faceți tot ce-i cu putinţă ca să-mi salvați familia. 


GRIGORE MUŞAT 


Inspectorul Nostril învârtea intrigat foaia subțire, mototolită, pe care un 
scris extrem de mărunt o umpluse cu cele de mai sus. Inspectorul citise de 
trei ori la rând traducerea englezească a scrisorii, dar 1 se părea, nu se ştie de 
ce, că originalul românesc, scrisul, cerneala, oricare amănunt îi vor releva 
ceva în plus. Chiar şi piatra în care fusese învelit biletul — piatra, pe care 
omul în raglan cafeniu încercase s-o arunce pe fereastra consulatului român 
— îi părea că ascunde cine ştie ce mister. Faptul că Nostril avea de-a face 
cu un om din îndepărtata Românie dădea cazului un soi de parfum exotic. 
Totuşi, dacă n-ar fi fost împrejurările politice, şi mai ales frazele finale 
despre „descoperirea epocală", inspectorul ar fi încredinţat unui om în 
subordine întreg cazul, ca pe o banală afacere de emigrație. Amestecul 
serviciului secret nu îl intriga: ştia că toate consulatele țărilor din răsărit 
sunt supravegheate; de altfel, dacă serviciul secret ar fi ştiut ceva precis, n- 
ar fi lăsat ca poliția să-i sufle prizonierul din faţa nasului. 

În acel an de criză — al treilea la rând —, aproape patru milioane de foşti 
europeni încercau să se întoarcă în ţările lor de baştină, deşi aproape două 
milioane se întorseseră în state bântuite şi ele de criză. Autorităţile din 
Torida erau însă înfuriate cel mai mult de milionul de oameni, europeni de 
origine, care, după zeci de ani de şedere în Torida, doreau acum, în mijlocul 
crizei ce zguduia capitalismul, să se întoarcă în Răsărit. Temându-se însă de 
arestare, puţini oameni vizitau consulatele țărilor răsăritene. 

Desigur, l-am nedreptăţi pe corpolentul şi jovialul inspector Nostril 
dacă am spune că aceste complicaţii politice îl interesau câtuşi de puţin. El 
socotea poliția drept un „business": la fiecare afacere cântărea atent câţi 
bani, ce reclamă sau ce înălţare în grad îi va aduce. Amintind de un copoi 
mai bătrâior, care compensează prin experienţă şi şiretenie ceea ce a pierdut 
în agerimea picioarelor, Nostril se gândea că afacerea cu românul capturat e 
„grasă, pentru că îi poate prilejui o înscenare de spionaj. Dacă va pune, în 
locul cererii de repatriere, câteva planuri militare care nu-s greu de ticluit, 
va putea dovedi că Muşat, la comanda consulatului român, făcea spionaj. 
Jupânii lui Rockepont — marele trust de chimicale şi armament — vor găsi 
aici un argument pentru înarmări: ziarele îi vor lua lui Nostril declaraţii bine 
plătite, va scoate o carte despre „afacerea Muşat" şi încă una intitulată 
„Amintirile Inspectorului Nostril" — se va găsi cine să scrie cărțile pentru 
el, căci lui Nostril nu-i plăcea asemenea ocupație —, va da interviuri la 


televiziune şi, în ciuda scumpirii vieții, va putea trăi împărăteşte cel puţin 
un an din „afacerea Muşat". 

Comandase deja o schiţă cu planul unei bombe de tip nou. ÎI va chema 
pe român în birou. Îl va întreba dacă recunoaşte că e spion. Recunoaşte că 
planul învelea piatra pe care-a încercat s-o arunce în curtea consulatului 
romanesc ? Luând în mână mica schiță, Muşat își va lăsa amprentele 
digitale pe ea, şi astfel se va crea o dovadă în plus că a făcut spionaj. 

„Un fleac ! — își spunea Nostril. Nu e greu să-l înfund !“ 

Însă, mâncând plăcinte cu vişini — plăcintele cu vişini erau pasiunea 
lui, avea o tavă în sertarul de jos al biroului, mânca 20—30 pe zi şi era 
poreclit de colegi „omul cu cel mai tare stomac din Torida" —, jovialul şi 
şiretul Nostril încă mai şovăia. 

„Dacă totuşi individul a făcut cine ştie ce invenţie ? — se întreba el. În 
ultimii zece ani, răsăriteni ăştia ne-au omorât cu descoperirile : ba 
sputnicii, ba chestia aia grozavă cu atomul — cum naiba îi spune ? — 
hotărât, au talent!" 

Își chemă ajutorul, pe Healey, şi-l întrebă : 

— la zi, băiete, cum e românul? Pare deştept? 

— Dracu-1 mai ştie pe asiaticii ăştia ! răspunse Healey, care se făcuse 
polițist din cauză că abandonase studiile, neputând să-şi ia niciodată 
examenele de geografie. Românii şi în general asiaticii sunt oameni 
misterioşi, adăugă el. 

— Bravo, Healey ! spuse Nostril, lămuririle tale întotdeauna îmi 
luminează mintea, ai un creier la fel de limpede ca acela al africanului ăla 
pe care-l chema Newton. 

După ce gorila" * plecă, Nostril întinse mâna în sertarul de jos al 
biroului şi scoase o plăcintă cu vişine. 

— Poate are o descoperire pe care s-o vindem la preţ bun. Mai știi ? 
Vreo armă, raza morţii... Ba nu, uită-te: scrie că „va rezolva cel puţin o 
treime din nevoile materiale ale omenirii”. E bucluc : şefii n-au nevoie de 
chestii de-astea. Însă plătesc bine să aibă secretul ascuns în casa de bani. 
Da, băiete, dar s-ar putea ca, după ce mi-l cumpără, să fiu împuşcat „din 
întâmplare" într-o luptă cu gangsteri. Nu de alta, dar ca să-mi ajute creierul 
să uite mai iute de toată afacerea... Fugi de aici, poate că adaptează 
descoperirea la o armă de război. Sau poate că românul e nebun. Poate că n- 
a inventat nimic. Hai mai bine să fac o simplă afacere de spionaj ! Ba nu ! 
Vreau mai întâi să mă conving că nu-i rost de un câștig mai mare! 

Omul avea o privire aiurită, părea năuc ; cei câțiva paşi de la uşă până 
în faţa biroului lui Nostril îi făcu şovăitor, ca şi când s-ar fi aşteptat dintr-o 
clipă într-alta să fie pocnit de un duşman nevăzut. 

La început, Nostril crezu că arestatul a fost buimăcit de lovitura primită 
în moalele capului; dar românul spuse cu o voce metalică, neaşteptat de 
calmă : 

— Cer să mi se restituie ochelarii şi să fiu imediat pus în libertate. 

— Numele dumitale şi adresa, ceru Nostril, pe un ton voit indiferent. 

— Cer ca mai întâi să-mi promiteţi că voi fi pus în libertate. 

Vorbea fără multă convingere, ca un actor ce se află la primele repetiții 
şi abia încearcă să se familiarizeze cu textul. 

— Noi am putea să promitem şi să ne călcăm promisiunea, vorbi blând 
Nostril. Dar noi, aici, nu promitem nimic, niciodată. De îndată ce începi să 
promiţi ceva unui arestat, el devine un adevărat negustor: se tocmeşte la 
nesfârșit pentru fiecare întrebare, vrea ochelari şi tot felul de avantaje. I se 
strică, adesea, caracterul. Noi, cu dumneata, vrem să fim buni pedagogi: îţi 
spunem de la început că vei fi chinuit luni şi luni de-a rândul, fără nici o 
grabă, la nevoie şi cu familia... probabil că ai şi familie... Aşa că trebuie să 
răspunzi la tot ce te întrebăm: dumneata ai toate obligațiile posibile, pe când 
noi nici una. Dacă nu-ți place, n-ai decât să-ți dai demisia din rolul de 
arestat — noi tot nu ţi-o vom primi. Aşadar, numele şi adresa ! 

Nostril îi aflase, din bilet, şi numele şi adresa. Dar el ştia că unii dintre 
arestați suferă de o bruscă prăbuşire a energiei atunci când văd că amănunte 
pe care, în ciuda unor chinuri teribile, le-au tăinuit zile în şir au fost aflate 
fără ajutorul lor sau poate erau cunoscute dinainte. Rezistenta de până 
atunci le apare inutilă, ei nu mai ştiu ce a aflat şi ce n-a aflat poliția şi se dau 
bătuţi. Poate că astfel şi prizonierul va lăsa să-i scape taina descoperirii pe 
care o proclama în cererea adresată consulatului. Asta în caz că nu se 
lăudase de pomană. Văzând că românul tace, Nostril stărui: 

— Numele şi adresa! Nu ne sili să trecem la metode dure... 

— Puteţi începe imediat, spuse Muşat ţeapăn şi palid. 

Nostril, privindu-l cu coada ochiului, porunci în microfon: 

— Pregătiţi camera de tortură ! 

De fapt, această cameră era permanent pregătită. Nostril ştia însă că, mai 
ales la intelectuali cu fantezie bogată, teama de necunoscut e adesea mai 


mistuitoare decât chinurile înseși; voia să-şi lase prizonierul să se 
perpelească. Iar în acest timp el, Nostril, să-l studieze pe îndelete. 

Viermi, mulți viermi. Dar nu erau nişte viermi care să-ți facă scârbă. Nu ! 
dimpotrivă ! erau nişte viermi foarte drăguți. Albi, şi dansau, şi fiecare purta 
câte o fustiță. Unii aveau fustițe roşii, alţii albastre, alții lilachu sau 
galbene sau verzi... Dansau încet, încet... Hai la groapa cu furnici... Ba-i 
aici, ba nu-i aici... Tăticule, ce înseamnă keratină ? Tăticule, vorbeşti mereu 
de keratină, ce înseamnă keratină ? Tăticu dirija dansul viermișorilor 
îmbrăcaţi în fustiţe colorate. Keratina, drăguţule, e o substanţă din care... 
părul, unghiile, coarnele, o substanță care... Tăticule, ce înseamnă 
substanţă? Tăticu dirija orchestra viermișorilor, toţi îmbrăcaţi în pantalonaşi 
colorați, cu bretele de stofă... Vai, ce nostim şi ce caraghios e viermele ăla 
mare şi gras, alb şi cu mustăţi negre... ăla din fundul orchestrei, care bate la 
tobă... Şi ce tare bate! 

Bum-bum-bum ! Bu-bu-bu-bu-bum ! Ta-ca ta-ca ! 

Prea tare bate. Nu e cuminte. Nu vrea să înceteze. Tăticu se supără şi îi 
închide pe toți viermii, şi pe dansatori, şi pe muzicanți, într-o cutie mare cu 
găurele. Dar ei bat cu pumnișorii lor albi în uşă: Bu-bu-bu-bum ! Bu-bu bu- 
bum ! Deschideţi! Deschideţi mai repede! 

— Cine e ? întreabă mămica. 

— Deschideţi imediat ! Poliţia ! 

Puiu tresări, ca lovit, din cauza luminii aprinse brusc. Își duse mâinile la 
ochi. Își frecă ochii mult, mult, cu pumnii, şi când se uită în odaie văzu trei 
oameni răi — dintr-o singură privire se vedea că sunt răi, altfel nu l-ar fi 
trezit când abia apucase să adoarmă. Fandosita de Roxana, ca întotdeauna, 
începuse să miorlăie, iar mămica îşi frângea mâinile. Dar unde e tăticu ? 
Dirija orchestra viermișorilor — ba nu, asta a fost în vis. Era plecat tăticu. 
Altfel n-ar fi îndrăznit rău ăştia să dea năvală. Sunt tare răi: ia uite cum 
trântesc sertarele, cum răscolesc aşternutul. 

— Unde sunt însemnările soțului dumitale ? întreabă unul. 

— Unde îşi făcea experienţele? 

— Unde e ascunsă formula ? 

Mămica spune că nu ştie nimic. Ei răscolesc şi strică toate ; se cunoaşte 
că nu-i tăticu, nu-i nici un bărbat în casa. Mămicăi şi Roxanei le e frică ; 


mie nu mi-e frică, nu vreau să-mi fie frică. 

Deodată unul din agenţi tresare şi ridică revolverul: 

— Atenţie ! M-a lovit ceva în obraz ! 

Ăilalţi, încordaţi, cu degetele pe trăgaci, se uită în toate părţile, unul mai 
înalt priveşte şi pe jos şi începe să râdă. 

— A aruncat puştiul cu o piatră. 

—  Cucoană, ţine-ţi mucosul dacă nu vrei să ţi-l vezi găurit de-un 
glonte, uite-aşa, din greşeală! 

Iarăşi răscolesc casa. Puiu mârâie înfundat, ca un căţel; i-e ciudă, şi 
mămica lui nu-l lasă să se mişte. Puiu adoarme iar. Şi cu am keratină, 
tăticule? şi eu am glande? Da' păianjenul, ce fel de lipici pune pe pânză, de 
se lipeşte musca de el ? 

— Nu iese nimeni din casă. Telefonul e închis. Orice aveţi nevoie de 
cumpărat, spuneţi omului nostru. 

Un fulger, şi Puiu se trezeşte speriat: cineva a aprins un soi de bec 
ciudat, numai o clipă, şi acum închide un aparat de fotografiat, înseamnă că 
l-a fotografiat. O să-i arate şi lui fotografia ? N-am nevoie de poze de la 
oameni răi. Cine mă pune în pat ? N-am puterea să mai deschid ochii. 


.. ve 


mămica obrazul umed ? Aş vrea să visez ceva frumos. 

De câteva minute, privirea gânditoare şi puţin obosită a inspectorului 
Nostril urmărea faţa prizonierului său. 

Grigore Muşat avea acea aparenţă nedefinită a oamenilor care pot fi în 
vârstă de 35 de ani la fel de bine ca şi de 60. Faţa osoasă şi musculoasă, pe 
care citeai energie, febrilitate şi încăpăținare, era ca o carte deschisă: jocul 
fiecărui muşchi, al sentimentelor, al gândurilor părea lesne de citit. 
Câteodată, privirile îi erau sigure şi energice; altădată şovăiau, se pierdeau 
în gol, şi Nostril îşi spuse că omul nu poartă tot timpul ochelari: probabil că 
la unele distanţe vede mai bine fără. Era mărunt; în vreme ce prin corpul 
masivului Nostril senzațiile păreau a călători mult şi încet, având de 
străbătut un mare teritoriu, la Muşat, dimpotrivă, aveai impresia că 
scurtimea rețelei nervoase, distribuită pe un corp mic şi neavând de trecut 
bariere de grăsime, ar face ca toate reacțiile să fie fulgerătoare. Aveai 


senzația că un motan sătul şi plictisit ţine la colţ un şoarece agil, disperat, 
gata de orice, care totuşi nu-l poate scăpa din labă. 

— Domnule, întrebă calm Nostril, te întreb ultima oară : care e numele 
şi adresa dumitale? 

— Protestez împotriva arestării mele..., spuse înăbuşit Muşat. 

Vorbea cu un accent perfect, n-ai fi zis că este un străin. Protestase fără 
energie, ca şi când ar fi îndeplinit o formalitate inutilă. Părea hotărât să nu 
spună decât strictul necesar. Inspectorul Nostril îl cercetă în tăcere aproape 
zece minute în şir. Nu se auzea nici un zgomot, nimeni nu avea voie să-l 
deranjeze pe Nostril în timpul interogatoriilor. Inspectorul ştia că există 
oameni, mai ales intelectuali, cărora nu le place să vorbească mult la poliție. 
Voia să creeze o tăcere apăsătoare, o tăcere care să stârnească în român 
dorul de a vorbi. Diîntr-o îndelungată experiență, Nostril învățase că în 
duelul dintre anchetator şi anchetat, fiecare are avantajele şi dezavantajele 
impuse de poziția lui; totul e deci să-ți foloseşti cât mai abil atuurile, 
avantajele. Anchetatorul are acea inteligență specifică spectatorului de 
fotbal, care ştie mai bine decât jucătorii unde ar fi trebuit să fie îndreptată 
mingea, când şi cum; pe când omul anchetat, conştient că de fiecare cuvânt 
îi depinde poate viaţa, are mintea zguduită mereu de afluxul emoţiilor, „e în 
joc", şi nu păstrează obiectivitatea necesară. În schimb, hărțuit, apărându-și 
pielea, cel anchetat are o patimă, o vitalitate, nişte resurse pe care 
profesionistul rutinat şi poate plictisit de a zecea anchetă din acea zi nu le 
posedă decât rar. 

Nostril se simţea prost, mai ales când avea de anchetat comunişti: erau 
deprinşi să reziste, aveau o tărie de fier şi nu erau singuri în faţa celui ce-l 
anchetează, ci păstrau o legătură invizibilă, concretă, fizică, sau măcar 
sufletească, morală, cu ceilalți, cu comuniştii din afară. În plus, la comunişti 
întotdeauna era vorba de probleme politice şi teoretice pe care Nostril nu le 
cunoştea prea bine şi din cauza cărora era uneori nevoit să cheme specialişti 
în ajutor. Muşat, însă, din primele informații căpătate de Nostril, nu era 
comunist; lipsa lui de experienţă în problemele polițienești, nervozitatea lui 
mare, situația defavorabilă în care se afla, totul îl făcea să fie o victimă 
extrem de uşoară. 

Nostril își dădea seama că în mai puţin de cinci minute ar putea, fără 
efort, să-l înfunde pe acest român neexperimentat, să-l scoată vinovat de 
cele mai neaşteptate infamii. În schimb, Muşat avea — poate — o uriaşă 
superioritate asupra lui Nostril: taina, invenţia sa. Dacă era adevărat că a 


făcut o descoperire epocală, atunci românul, cu toate slăbiciunile lui, îi era 
superior anchetatorului: oricât ar fi fost de anchetat, sucit, învârtit, chiar 
schingiuit, era tare în domeniul lui tehnic; nu putea avea aici nici un fel de 
stângăcie şi nu va lăsa să-i scape secretul cu nici un preţ. Nostril se 
convinsese că există inventatori, oameni ai unei singure idei, cu care trăiesc 
de zeci de ani, oameni cărora nici un fel de anchetă nu le poate smulge 
secretul. Trebuia deci să lucreze cu o atenție neobişnuită — şi nici măcar n- 
avea convingerea că la urmă îi vor fi răsplătite eforturile: poate nu exista 
NICI O descoperire. 

În timpul acestei lungi pauze, Grigore Muşat, zbuciumându-și sufletul, 
căuta să-şi construiască o linie de apărare. Era resemnat: ştia că va fi deținut 
multă vreme, că va fi amestecat în cine ştie ce afacere de spionaj. Tocmai cu 
acest sentiment al disperării pornise în întimpinarea riscurilor pe care le 
prezenta o vizită la consulatul român. Resemnat în ce priveşte dezastrul 
propriei sale existenţe şi socotindu-l o pedeapsă a „destinului"', Muşat, în 
schimb, avea un singur gând, până la obsesie: să nu-şi destăinuiască 
invenția. „Ce-ar fi să las impresia că sunt nebun ?“ — se întreba el, 
privindu-l pe Nostril, care fuma încetişor fixându-l în tăcere. „Nu, nu, nu e 
demn — îşi răspunse el. Prea mult am fost umilit în ţara asta; nu vreau. De 
altfel, nici nu mă pricep să simulez nebunia: mi-e mai uşor să înnebunesc de 
adevăratelea decât să mă prefac că sunt nebun. Dar atunci, oare cum să... “ 

Tresări, auzind pe neaşteptate glasul lui Nostril. 

„Să nu mă arăt slab...“ — își spuse Muşat. 

Inspectorul Nostril se aplecă spre difuzorul pe care-l avea în stânga 
biroului şi rosti un singur cuvânt: 

— Începeţi ! 

În frunte ca aghiotantul Healey, doi agenţi năvăliră pe uşă tăbărând 
asupra omului singur ce se afla în mijlocul odăii. Cu lovituri şi înjurături îl 
dezbrăcară într-o clipă. 

Camera era normal mobilată, ca o cameră de lucru ; dacă Muşat ar fi 
fost dezbrăcat într-o sală de tortură, goliciunea corpului n-ar fi părut poate 
nelalocul ei, dar aici omul se simţea nu atât terorizat, cât degradat, umilit. 
Rămăsese complet gol, înconjurat de agenţii cu noduri subțiri la cravată şi 
batistă albă la buzunarul de la piept. 


— Poftiti- să ia loc ! spuse Nostril. 

Îl îmbrânciră într-un scaun şi atunci se petrecu cel mai neaşteptat lucru 
cu putință. Unul din agenţi scoase din buzunar o cărticică cu filele groase şi 
lucioase, din carton, aşa cum sunt uneori cărțile cu poze pentru copii mici. 
Muşat ar fi vrut s-o azvârle cât colo, dar era imobilizat şi, de altminteri, îȘi 
zicea că nu-i bine să-i aţâţe zadarnic. 

— Citeşte, citeşte !... ÎI îmbie Nostril. E cartea noastră de bucate — 
înainte de masă prinde bine să ştii cu ce vei fi servit. Sunt patru extrase 
dintr-o carte de-a comuniştilor voştri, apărută acum vreo opt ani, „Tortura", 
de Henri Alleg. Poţi să ai încredere : omul n-a mințit. 

Învins de nelinişte şi curiozitate, Muşat străbătu rândurile. Francezul 
descria felul cum a fost torturat de către ofiţerii „para” şi ai Legiunii străine 
din Algeria, cum îi înfipseseră electrozii în gâtlej, în sex, în piept, cum îl 
spânzuraseră cu picioarele în sus arzându-i pieptul, cum îl înăbușiseră 
turnându-i apă în stomac şi plămâni, făcându-l să „„moară" de mai multe ori 
şi „salvându-i" viaţa în ultima clipă. Muşat își dădu seama că pasajele au 
fost astfel extrase încât să nu vorbească despre rezistența comunistului 
francez; de vreme însă ce acesta apucase să-şi scrie cartea înseamnă că 
supraviețuise măcar atâta cât era nevoie pentru a-şi întocmi dramaticul act 
de demascare. La acest gând, ca un curent electric, Muşat simți cum îl 
străbat unde proaspete de energie şi putere. 

„Trebuie să rezist — îşi spuse el. Poate n-au aflat cine sunt. Abia acum 
două zile ne-am mutat, fără să le dăm adresa nouă, aşa că e greu să mă 
găsească. Am vorbit cu Marieta : dacă nu viu acasă până la două noaptea, 
trebuie să plece cu copiii să caute altă casă. Dacă au prins însă biletul meu? 
Orice-ar fi, să rezist. Nici măcar n-o să strig". 

Nostril se aplecă în fotoliul său, scoase o plăcintă cu vişine, răsuci 
fotoliul rotativ cu faţa la perete şi spuse: 

— Băteţi-l ! 

Inspectorul nu se considera sadic, dar suferința şi gemetele altuiă îl 
făceau întotdeauna să mănânce mai cu poftă. Să vadă sânge şi răni în timp 
ce mănâncă — asta nu putea suporta ; nu-i pria. Dar urlete, gemete, plânsul 
omenesc — asta îi mărea pofta de mâncare. Se auzea răpăitul loviturilor pe 
trupul slab al românului. Apoi izbucni un fel de scâncet, ca de copil, se 
vedea că omul acela, numai oase şi nervi, face eforturi uriaşe să se 
stăpânească. 


Când Nostril termină de mâncat plăcinta şi se învârti în fotoliul său, 
spre Muşat, îl văzu întins pe o muşama care fusese aşternută peste covor ; 
muşchi lui subțiri şi bine reliefați se cutremurau ciudat sub impulsurile 
firelor electrice. „Nu voi striga !“ — îşi spunea prizonierul, dar când 
electrozii, schimbându-și mereu intensitatea curentului, începură să i se 
înfigă în diferite părți ale corpului, simţi că mii de săbii din oţel topit îl taie 
în bucăţi, că gheare colosale îl sfarmă şi-i sfâșie flecare bucată de os şi de 
carne, simţi că i-au explodat creierii şi că în pieptul lui s-a spart ceva şi îşi 
dete seama, cu mirare, că urla. Încercă să se rețină, dar parcă ar fi strigat un 
altul în locul lui, nu un om, nişte bucăţi de carne şi os asupra cărora nu mai 
avea nici o putere. 

Curentul se întrerupse deodată, iar Nostril spuse scurt şi cu răutate: 

— Numele, adresa ! 

— E stupid! gâfâi Muşat. Când mă torturezi, mă doare, strigă animalul 
din mine, e o simplă reacție fiziologică, dar de spus n-o să-ţi spun nimic. 

Nostril îl asculta fără să-l întrerupă. Căuta să pătrundă psihologia 
omului. 

— Nu înţelegi că nu există nici o legătură între durere şi vorbit? Chinul 
mă doare, chiar mă înfricoşează, dar asta pentru mine n-are nici o legătură 
cu vorbitul. Cer să fiu pus în libertate! Altfel nu vorbesc. 

— Ai dreptate... Încuviinţă cu blândeţe Nostril. Tortura e cel mai 
josnic lucru de pe lume — şi stupid totodată. ÎI privi cu nesfârșit regret : 
înţelege, însă, domnule, că sunt în slujba unei instituții capitaliste, 
reacționare, care încă n-a inventat, din păcate, nici un mijloc mai progresist 
pentru a face oamenii să vorbească. Tot ce pot să-ți promit e că vei rămâne 
în viaţă multă, multă vreme şi că vei avea un program variat de tortură, aşa 
ca să nu te obişnuieşti niciodată. Prin urmare, scuzele noastre... — şi daţi-i 
drumu”, băieţi ! 

Muşat se trezi din nou urlând. Schingiuitorii dispărură într-un nor 
negru. 

Se vedea îmbrăcat în mantaua militară, strigând şi fugind înainte, prin 
norul negru. O bombă explodase nu departe de el, căci văzu fulgerul 
exploziei şi simţi o durere în piept. 


„Aşa a fost — îşi spuse el —, dar parcă fusesem rănit la un picior, nu 
la piept. De două ori la acelaşi picior. Acuma se repeta”. 

Ciudat însă : teribila rană i se mută la cap, îi săgeta tâmplele. Simţea că 
se repetă totul şi voia să se termine mai repede suferinţele, prizonieratul, 
şederea în lagăr. 

„Ah — îȘi spunea el —, de-ar veni odată nemţii să mă ia prizonier, să 
mă vâre în lagăr şi să mă văd pe urmă liber şi sănătos". 

Tinea minte perfect că aşa fusese: pornise la atac, în pragul unul sat 
unguresc al cărui nume nu putuse să-l rostească niciodată, fugea înainte 
urlând şi din când în când aruncându-se pe brânci, când deodată simţi o 
explozie undeva, departe, la spate, şi picioarele refuzară să-l mai asculte. 
Când norul negru se destrămase, Muşat se văzu înconjurat de fasciştii care 
contraatacau. Satul, aşezat pe o înălțime, rămăsese două zile în mâinile 
hitleriștilor. În acest timp, Muşat, cules de pe jos, avusese parte de o soartă 
ciudată. Rana uşoară de la picioare îi era tratată cu grijă, dar această grijă 
slujea unui scop special de întărire fizică : o dată cu tratamentul medical era 
bătut şi torturat să spună tot ce ştie despre efectivul românesc şi sovietic, 
despre amplasament, armament etc. Nu vorbise nici atunci când un 
camarad, înainte de a-şi da sufletul, lăsă să-i scape mai multe informaţii de 
preţ pentru Wehrmacht. 

Schnitzler, comandantul hitlerist care conducea ancheta, îşi notase 
meticulos toate informaţiile date de muribund şi îi spuse lui Muşat, în 
nemțeşte, râzând: 

— Facem un proces-verbal şi scriem că tu ai declarat tot ce ne-a 
mărturisit adineauri camaradul tău. El e mort, aşa că tot n-ar mai putea păți 
nimic — tu însă trăieşti. Se va găsi procesul-verbal pe care-l lăsăm noi aici; 
după război o să dai de dracu, pentru trădare. 

Mai târziu, internat în lagărul de la Brunswick, se întreba adesea dacă 
Schnitzler şi-a pus în aplicare ameninţarea şi dacă falsul proces-verbal a 
fost cumva găsit de trupele românești. 

„Dar de ce nu mă internează odată în lagăr ? se zbătu el. De ce mă 
chinuieşte ?” 

Mu de schije se răspândeau fulgerător, arzând, prin tot corpul său, 
striga, frânturi de gând 1 se înfigeau în creier: „atunci nu m-au chinuit atât 
de tare”, „nu mai tipa !”, „n-o să le spun nimic”, „înainte de-am fost la 
infanterie am mai fost o dată rănit", „delirez", „au trecut 21 de ani de atunci, 
sunt în Torida", „taci, taci !", dar dispăreau iute sub vijelule durerii, până ce 


un val mare şi răcoros, venit nu se ştie de unde, se prăvăli peste el şi-l udă 
din cap până-n picioare. 

Ceva i se descordă în gât şi îşi dete seama că nu măi ţipă. Deschise 
ochii şi văzu un tavan tapetat cu flori albastre — ciudat lucru, de ce oare se 
mai împodobesc camerele cu flori albastre când mai există în lume atâta 
suferință omenească ? —, apoi, sprijinindu-se într-un cot, ud, 
cutremurându-se de friguri, se ridică anevoie în capul oaselor şi-l văzu pe 
inspectorul Nostril cum îi zâmbește. 

— Îţi mulțumim, spuse acesta, ne-ai dat informaţii foarte preţioase. 

Ridicându-se anevoie, Muşat îmbrăcă pe trupul ud hainele care stăteau 
boţite pe un scaun. Pe figura lui apăruse o crispare care-l făcu pe Nostril să 
presimti, cu regret, că omul acesta nu va vorbi — gând pe care şi-l alungă 
iute din minte. 

— Vezi, domnule Muşat, spuse inspectorul mustrător şi observă cu 
satisfacţie că românul a tresărit auzindu-se chemat pe nume, vezi, domnule 
Muşat, degeaba ne-ai făcut să te chinuim atât. Nu era oare mai simplu să ne 
spui numele şi adresa dumitale de la început, fără să te mai chinuim atâtea 
ore ? Crede-mă că nici nouă nu ne-a făcut plăcere. Pe când aşa, imediat ce 
ne-ai procurat informaţiile necesare... 

—  Minţi, spuse Muşat cu o siguranță care-l făcu pe inspector să se 
înfioare. N-am spus nimic, pentru că nu voiam să spun şi nu voi spune. 

— Soția şi copiii dumitale, continuă Nostril netulburat, erau destul de 
îngrijorați, dar i-am liniştit, avem noi grijă de ei. 

De data aceasta Muşat își stăpâni de minune reflexele: nici nu clipi. 

— Te-ai căsătorit în lagărul de la Brunswick. De ce să tăinuieşti atâta 
lucru ? Soţia dumitale fusese infirmieră pe front. Ei, e nevoie să te chinuim 
pentru a afla lucruri atât de simple? Acolo, în lagăr, vi s-a născut fetiţa, 
Roxana. Dragoste romantică, de lagăr. Vezi că ştiu ? Aţi încercat să vă 
repatriați? 

Muşat tăcu. 

— Hai, zău, mă plictiseşti, cântă Nostril pe o voce blajină. Parcă nu 
ştiu că v-aţi înscris pe două liste de repatniere? Că legionarii din comitetul 
de la Hanovra, care fuseseră puşi să distribuie ajutoarele pentru „persoanele 
strămutate” din România, au trecut la represalii, v-au oprit pachetele cu 


ajutoare ? Bănuiesc că şi acum mergeai la consulatul românesc ca să ceri 
repatrierea. 

„Poate că totuşi n-au găsit biletul meu” —îşi spuse Muşat. 

Nostril îl privi grav şi vorbi rar şi apăsat: 

— Fac la dumneata un ultim a... 

Fu întrerupt de un glonte care străbătu fereastra înfigându-se în tavan. 
Se auziră, una după alta, mai multe împuşcături. 

Nostril, în mare grabă, evacuă prizonierul din birou şi-şi chemă 
aghiotantul. Healey, cu buza inferioară umflată, gâfâia încă de pe urma 
efortului: 

— Un individ dădea târcoale secţiei noastre. Sergentul Miller mi-a 
atras atenția asupra lui. L-am îmbrâncit pe individ în gangul de peste drum, 
să-l legitimez. M-a lovit, a izbutit să fugă, a tras câteva focuri de revolver... 

— Lasă poveştile astea ! strigă Nostril. Unde e ? 

— E mort, răspunse Healey cu vizibilă părere de rău. 

— Acte şi legitimaţie n-avea, ai ? 

— Nici urmă. 

Nostril se gândi o clipă şi întrebi: 

— L-ati împuşcat pe stradă sau în gang ? 

— Izbutisem să-l vârâm îndărăt în gang, când... 

— Deci cine a putut să vadă că e mort ? 

— Eu, sergentul Miller şi doi agenți. 

Nostril se aplecă brusc spre sertarul de jos al biroului şi scoase o 
plăcintă cu vişine. O mâncă încet, străduindu-se să se calmeze: 

— Ascultă-mă, Healey ! Miller şi ceilalți doi, cei care ştiu că omul e 
mort, să fie izolaţi, la nevoie să fie chiar ţinuţi sub arest timp de trei zile. Să 
le spui să aibă răbdare, că pe urmă îi premiem — mă rog, spune-le ce vrei. 
Ai înţeles ? 

— Am... să trăiţi, nu prea înţeleg. 

— Nici nu-i nevoie, se răsti Nostril, apoi se gândi că în această 
afacere are totuşi nevoie măcar de un singur om de încredere şi adăugă 
răbdător : 

— S-ar putea ca omul să fi fost de la serviciul secret. E vineri seara. 
Dacă până în două-trei zile cei de la serviciul secret nu află nimic despre 


soarta omului lor, luni cel mai târziu o să fie nevoiţi să ne întrebe pe noi. Pe 
noi direct ori pe şefii noştri. Aşa o să aflăm şi noi că a fost de la serviciul 
secret. Nu prea e în stilul lor.. Decât un agent care să se fâţâie pe afară, ei 
mi-ar fi trimis mai curând vreun şef să mă descoase. 

— Atunci, zise Healey nedumerit, atunci, dacă nu e de la serviciul 
secret, cine să fi fost individul ? Al cui ? 

— Tocmai asta aş vrea să aflu şi eu, răspunse inspectorul. 

Sediul de poliție fu împresurat de câteva posturi fixe ale poliției, care 
aveau ca sarcină să supravegheze strada. 

Healey primi conducerea unei brigăzi care avea misiunea de a cerceta 
casele înconjurătoare de pe stradă. 

Numărul gărzilor din faţa locuinţei arestatului fu dublat. 

Nostril îi telefona soției sale, care era geloasă; i se plânse că este reținut 
la birou şi se scuză că va întârzia. 

Cam la aceeaşi oră, un domn înalt, îmbrăcat de sus până jos în albastru 
— costum, cămaşă, cravată, pantofi, un monoclu de culoare albastră — 
suna la uşa pictoriţei Jane Pittpott. D-ra Pittpott, o tânără care declara presei 
că are 30 de ani, părea de 40 şi avea vreo 50, nu credea că, de vreme ce a 
apărut pe lume o nouă artă — arta ei —, mai e nevoie şi de vechituri cum ar 
fi o sonerie. De aceea, soneria ei era pur decorativă: nu funcționa sau, mai 
bine zis, singura ei funcție era aceea de a induce în eroare. 

Domnul în albastru, după ce îşi propti degetul vreo zece minute în şir pe 
butonul soneriei, ajunse, se vede, la bănuiala că soneria nu merge; căci îşi 
pusese o mănuşă albastră şi începu să bată de zor în uşă. 

Cum însă nici această metodă nu părea să aibă vreun efect, în cele din 
urmă apăsă clanța şi, mirat, constată că uşa se deschide. 

D-ra Pittpott, în pantaloni, cocoţată pe o scăriţă, nu-i dădu nici o atenţie. 
Tinea în mână un pulverizator de parfum, care părea umplut cu cerneală: 
picături fine de culoare albastră se repezeau pe tapetul galben, lăsând în 
urma lor pete albastre-verzui, care procurau pictoriţei o vizibilă plăcere. 


Fără vreun salut sau vreo altă introducere, domnul în albastru se aşeză 
sub scară şi spuse: 

— Am citit în ziarele de azi despre noua dumneavoastră metodă de a 
picta. Sunt un vechi admirator al studiilor dumneavoastră în albastru, după 
cum se vede şi din îmbrăcămintea mea. De altminteri am şi pe corp 23 de 
tatuaje în aceeaşi culoare. Găsesc că noua dumneavoastră idee, de a stropi 
zidurile cu un pulverizator de parfum, îmbină soliditatea pereților cu 
suavitatea feminină a pulverizatoarelor: e frescă, dar e şi mai mult decât 
frescă; e inspiraţie, dar e şi cauciucul pompiței pe care apăsaţi cu marele 
dumneavoastră deget artistic. 

D-ra Pittpott, în calitatea ei de pictoriţă abstracţionistă, declarase adesea 
că îi plac paranoicii şi că numai un nebun furios ar putea s-o inspire în 
surprinderea  adâncimilor albastrului. Acum însă, văzând că i se 
concretizează visul, era cam îngrijorată : întrebă brusc: 

— Ce vrei, domnule ? 

— Visez de multă vreme să mă îmbib de albăstrimea reală a vieții. Am 
strâns bani şi vă rog să-mi închiriați pentru o săptămâna atelierul 
dumneavoastră, cu pereţi cu tot, căci doresc fierbinte să gust adevărata 
fericire de a trăi în albastrul pittpottian. 

— Imposibil, zise pictorița, uşurată că vorbeşte cu un amator de rând. Nu 
pot, zău, aici e atelierul meu: m-a costat o grămadă de bani să-mi fac un 
perete de sticlă, uriaş, care se deschide pe două străzi odată, să am lumină. 

— Nu m-ați înţeles, spuse necunoscutul. E vorba de o mie de dolari. 
O mie de dolari pentru şapte zile ! 

— O mie de dolari americani sau toridieni ? întrebă pictorița cu 
răsuflarea tăiată. (Era o sumă cum nu primise decât de trei ori în viaţă 
pentru operele ei; de altminteri, nu trăia din pictură, ci din pensia 
alimentară, fund o... domnişoară divorțată.) 

— Dolari toridieni, spuse omul în albastru, cu condiția să-mi eliberați 
apartamentul imediat şi să nu faceţi reclamă în jurul acestei închirieri. 

Astfel, după zece minute, la ultimul etaj al unei case înalte din care se 
vedea sediul polițienesc al lui Nostril, la colţul dintre două străzi, cele două 
părți ale peretelui de sticlă unde se ştia că e atelierul pictoriţei se stinseră 
brusc. S-ar fi zis că pictorița se culcase; de fapt însă, un om în albastru, 
aşezat în întuneric pe un scaun, vorbea într-un mic aparat de radioemisic, 
tinând sub observație două străzi. 

Ora 1 noaptea. 

Muşat este convins că, de vreme ce identitatea lui şi a familiei e 
cunoscută, nu mai are rost să ascundă nimic din viaţa ce o petrecuse în 
Torida — nimic afară de ceea ce era principal, de descoperirea lui epocală. 
E purtat din nou pe coridoare înguste — probabil spre biroul călăului acela 
gras. inspectorul de poliție. Din tot corpul lui, ca un vuiet, se înalță durerea. 
Aproape că se bucură de reînceperea interogatoriului: va mai uita poate de 
durere. Lupta se va strămuta, măcar pentru o vreme, din domeniul forței 
brute în acela al inteligenţei: să nu spună nimic din ce ar putea să-l ajute pe 
celălalt să găsească vreo pistă interesantă. Dar glontele tras adineauri pe 
fereastră? împuşcăturile? Vreo încăierare obişnuită sau... l-au căutat pe el ? 

— Eşti comunist ? 

— Nu sunt. 

— Atunci, întrebă Nostril căutând să adopte un ton cât mai solemn, de 
ce vrei dumneata să părăseşti a doua dumitale patrie, care te-a adăpostit şi 
te-a hrănit ? Doar erai în lagăr, în Germania occidentală. Venirea dumitale 
aici se datoreşte filantropiei unei familii de americani care locuiau în Torida 
şi care te-au adus cu ai dumitale aici, în ţară, şi te-au întreținut. 

— Rar trezeşte filantropia recunoştinţă; un om căruia i s-a făcut 
pomană simte că, în locul bucății de pâine care i-a fost întinsă, 1 s-a răpit o 
bucată din demnitatea lui. E mai plăcut întotdeauna să ai de-a face cu 
oameni pe care i-ai ajutat tu, decât cu cei care te-au ajutat pe tine. 

Nostril ascultă răbdător o adevărată expunere despre sentimentele de 
aversiune cu care unii oameni întâmpină miluiala semenilor lor. Își dădea 
seama că românul, ca orice intelectual, se agaţă cu desperare de 
posibilitatea de a vorbi, de a conversa, care-i dă o aparenţă de viață 
civilizată, îl scoate pentru un timp din atmosfera de tortură polițienească, îl 
pune pe picior de egalitate cu anchetatorul din faţa lui şi chiar îi trezeşte, 
fără voie, nădejdea că poate va avea parte de un tratament uman. 
Inspectorului însă îi convenea acest moment de destindere: dacă avea în faţă 
unul dintre acei inventatori căruia nici un chin nu poate să-i smulgă taina, 
atunci era de preferat să încerce şi metode mai „subțiri“, să studieze şi 
caracterul omului, pândindu-i orice scăpare involuntară, orice indiciu. 

— Susţii că nu eşti comunist, îi spuse Nostril, dar ai un deplasat 
sentiment al mândriei, care te apropie de ei. 


— Nu sunt comunist pentru că aici, în Torida, n-am avut niciodată 
posibilitatea să studiez teoriile politice: am fost absorbit zi şi noapte de... — 
aici glasul lui Muşat şovăi numai o clipă, dar destul ca Nostril să observe — 
de nevoia de a-mi câștiga traiul... 

— Curios lucru, de vreme ce familia Ashton îți oferea tot sprijinul ei ! 
Nici nu era nevoie să munceşti ! 

Muşat tresărise. 

— Aţi aflat şi despre familia Ashton ? Da, într-adevăr, doamna June 
Ashton, o americancă destul de bogată, preşedinta unei mici societăți 
filantropice, a făcut intervenții timp de aproape un an şi ne-a scos din 
lagărul nemţesc — care ajunsese să fie administrat de americani. Pe această 
doamnă o impresionase faptul că aveam un copil născut în lagăr şi că urma 
să ni se nască al doilea. 

— De ce nu părăseaţi lagărul ? 

— Erau anii de după război: străini, nu găseam nicăieri de lucru. 

— Familia Ashton v-a primit bine ? 

— Nimic de zis (şi Muşat zâmbi cam strâmb). Ei locuiesc, precum 
probabil ştiţi, în orăşelul Menasha. Domnul Ashton era în vremea aceea 
directorul unei mici edituri şi proprietarul unor fabrici de hârtie, mătase şi 
textile. 

„V-am rezervat o cameră la etaj — mi-au spus ei. Mâine dimineaţă 
mergeţi cu noi la biserica metodistă. V-am pregătit câteva haine“ — şi ne-au 
dat câteva haine şi obiecte de lenjerie pe care le purtaseră ei. Am fost jignit: 

„Aş dori — le-am spus — să muncesc, vă mulţumesc foarte mult, sunteți 
foarte amabili, mă copleşiți, dar eu sper să pot câștiga în curând şi să-mi 
cumpăr. De altminteri, în privinţa hainelor..." 

O scurtă tremurătură în glas, şi Nostril, satisfăcut, îşi notă în minte : 
haine, haine vechi. 

— Vă rog să vă serviţi, spuse el politicos şi recunoscător întinzându-i 
românului o plăcintă cu vişine. 

Muşat îl săgetă cu o privire plină de ură, dar luă plăcinta în mână şi 
începu să mănânce. 

„De ce m-o fi urând atât? — se întreba intrigat polițistul. Că am pus să-l 
bată ? Doar ştie că îmi fac munca !" 

Nostril socotea că orice activitate plătită e o muncă demnă şi nu înţelegea 
de ce s-ar supăra cineva pentru faptul că a fost torturat. „Dacă l-aş fi bătut 
pe gratis, aş mai înţelege... Dar ştie doar că în felul ăsta îmi câștig pâinea." 


Simţea că alta o fi pricina. „De ce m-o fi urând? Ca om al poliției, ca 
cetățean al Toridei? Sau poate e nebun ? Se simte umilit când îi oferi o 
simplă prăjitură ?“ 

— De la prima îmbucătură pe care mi-au oferit-o soţii Ashton, vorbea 
Muşat, am simțit că sunt pentru ei un obiect de lux. Perkins, directorul unei 
țesătorii rivale, făcuse senzaţie în orăşel ținând cu casă şi masă, în scopuri 
de binefacere, un ungur cu trei licenţe — în drept, litere şi filozofie. 
Domnul Perkins ieşea la fereastra etajului 1 să-l vadă toată lumea şi striga 
în jos ungurului care îi lucra la grădină: 

„Doctore, curăţă, te rog, şi trandafirul ăla. Aşa, doctore...” 

Doamna Johnson avea o maimuţă, pe când domnul Perkins era mândru 
că buruienile din grădina lui — din grădina lui de om fără cine ştie ce carte 
— sunt curățate de un om cu trei licenţe. 

Acum însă Ashtonii întrețineau o familie întreagă — pe mine, nevasta 
ŞI cei doi copii. De la prima îmbucătură, am simţit care e rolul nostru. Andy, 
băiatul de 16 ani al Ashtonilor,s-a uitat la mine cum mănânc şi a izbucnit în 
râs: 

„Uite, tată, — striga el — românul ăsta ține cuțitul în dreapta şi 
furculita în stânga, nu ca noi!” 

Am zâmbit cu stânjeneală, încercând să explic că aşa se obişnuieşte la 
noi, în Europa. Spre mirarea mea, domnul Ashton mi-a spus pe un ton cât se 
poate de serios, aproape solemn: 

„E mult mai bine să ţii cuțitul în stânga şi furculita în dreapta, doar aşa 
e bine — şi mi-a explicat poate zece minute în şir avantajele, iar la urmă a 
spus: Trebuie să te obişnuieşti cu ideea că Torida «knows how”: şi să te 
adaptezi la modul nostru de viaţă. Noi fabricăm cea mai bună hârtie, cele 
mai bune cărți, noi am făcut o revoluţie în textile prin materiile plastice, noi 
o să lansăm primii sateliți artificiali ai pământului — asta o spunea în '55, 
dar de atunci cred ca a avut câteva surprize neplăcute —, noi ştim foarte 
bine cum trebuie să ținem cuțitul şi furculita, iar dumneata nu trebuie să 
introduci obiceiuri străine între noi, ci ai datoria să devii cât mai iute un 
adevărat cetăţean al Toridei." 

— Sper că orgoliul unui provincial nu v-a făcut să dispreţuiţi pe 
nedrept marea noastră ţară ! interveni Nostril, surprins el însuşi de a-şi 
descoperi sentimente de mândrie națională. 

— Nu apucasem să ne culcăm, urmă Muşat imperturbabil, că doamna 
Ashton a şi venit, foarte amabilă, să vadă cum ne-am aranjat hainele acelea 


vechi în dulap. Dădea sfaturi gospodăreşti — „La noi se face aşa şi pe 
dincolo" —, zâmbea plină de amabilitate, dar soţia mea a găsit-o obositoare. 
Dimineaţa m-am trezit pus în corul bisericii. 

„Asta o să te ajute să te deprinzi mai iute cu lumea noastră..." 

Soţia mi-a fost înscrisă din oficiu la clubul femeilor metodiste. Felul 
cum făceau ei colectele de bani, predicile lor, felul cum dirija agentul gras 
de asigurări, care era conducătorul corului religios, toate astea făceau să ţi 
se aplece de libertatea atât de trâmbiţată a acestei ţări, care se dovedea 
tiranică până şi în privinţa felului cum trebuie să-ți aşezi rufele în dulap. 
Chipurile ca prieten, de la egal la egal, domnul Ashton, bătându-se pe burtă 
cu mine, mi-a cerut ca nevastă-mea să-i „ajute? soției sale în treburile 
gospodăreşti. Aici la dumneavoastră e scump să ai o femeie de serviciu. În 
loc să-şi angajeze una, doamna Ashton prefera să ne dea la toți cameră şi 
mâncare: îi revenea mult mai ieftin şi cucerea şi reputația de binefăcătoare. 

Luni în şir, toate stăruinţele mele de a căpăta orice fel de slujbă se 
izbeau de un refuz prietenesc: „Ce nevoie ai de slujbă, dragă Grig? — mă 
întreba amabil domnul Ashton. Ai la noi masă, casă, îți dăm haine, zău, mă 
jigneşti, înseamnă că nu suntem prieteni”. 

Nu mai puteam suporta prietenia şi democratismul acestor oameni. Am 
găsit o muncă necalificată la o fabrică de hârtie şi m-am mutat cât de iute 
am putut. Trei zile după aceea, doamna Ashton a venit să inspecteze, tot 
prieteneşte, noua casă şi să dea sfaturi. Până la urmă am fost nevoit să mă 
mut în alt oraş, fără să las adresa în urma mea. Am schimbat 18 meserii... 

— Fiindcă veni vorba, îl întrerupse Nostril, care e meseria dumitale de 
bază ? 

Muşat ezită o clipă, şi Nostril simţi că s-a apropiat de punctul nevralgic 
— descoperirea. 

— Ned, mi se pare că ăsta e ! 

Omul cu faţa lătăreaţă care răspundea la numele de Ned sorbi câteva 
înghițituri de cafea neagră, îşi aprinse o ţigară şi abia apoi, cu un aer 
plictisit, luă fotografia pe care o întindea colegul său de meserie. 

— Fi, ce zici ? îl întrebă acesta nerăbdător. 

Ned privea poza ca hipnotizat; părea că într-o clipă va cădea adormit, 
cu fotografia în mână; ca să răspundă, trebui să facă un efort : 


— La ora asta, dragă Bill, după ce-am văzut peste o mie de mutre, 
Chiar de mi-ai arăta o focă, tot aş zice că e omul nostru, numai să mă 
culc o dată. 

— Hai, Ned, uite-te bine ! Închipuieţi-l în raglanul cafeniu, uită-te mai 
de sus în jos, cum îl vedeam noi de la fereastră: acelaşi ten smead, aceeaşi 
bărbie subțire... 

— M-ai convins! strigă Ned subit înviorat. Hei, fetiţo ! strânge 
muzeul ăsta de pictură, că mi s-a aplecat de atâtea poze! 

O secretară îmbrăcată într-un halat vernil începu să aranjeze iute sutele 
de fişe şi fotografii care zăceau împrăştiate prin birou. 

— Cum îl cheamă ? Cine e ? întrebă Ned. 

Agentul celălalt se uită spre o fişă şi răspunse: 

— Vezi, e bine că l-am căutat la români. Îi spune Grigore Muşat, e 
tehnician sau aşa ceva... 

— Ia fişa şi haide iute să-i raportăm generalului Bigellow. 

Generalul îi primi pe cei doi agenţi în salon, înnodându-și din mers 
cordonul la halat. Era cu ochii peticiţi de somn, dar vesel şi pasionat. O 
singură dată agenții săi îl mai văzuseră astfel; în calitate de chelneri 
supravegheau o sindrofie şi-l văzuseră pe general câștigând bani la „chemin 
de fer". 

Bigellow citi iute fişa, examină fotografia, apoi le întinse către şeful 
serviciului Balcani, care, chemat de acasă, tocmai pătrunsese pe uşă, plin de 
agitație şi cu haina încheiată strâmb. 

— Dacă permiteți, spuse Ned, aş zice să-i facem prin surprindere o 
percheziție acasă. Poate tot aflăm ceva... 

— Fleacuri, zise generalul. Dacă a fost ceva interesant acolo, de mult 
se află la vulpoiul ăla de Nostril. Băieți, v-aţi reparat greşeala ! 

Deocamdată, nu mai avem nevoie de serviciile voastre. E nevoie să 
între în luptă — şi aici generalul își frecă mâinile şi privi în gol, cam aşa 
cum îşi închipuia că trebuie să privească un mare strateg —, e momentul să 
între în luptă forţe mult mai serioase. 

— E voie ? 

Cu buza de sus umflată şi căzută, greoi şi îmbrăcat în haine de stofă 
groasă din care răsărea, nepotrivit, o cravată țipătoare de vară, Healey îi 
făcu semn inspectorului că are ceva important de raportat. 

Se traseră deoparte, să nu-i audă Muşat, şi Healey raportă aproape în 
şoaptă : 

— Peste drum de locuinţa lui Muşat s-a închiriat azi un apartament. 

— Dar aici, în jur, afară de apartamentele închiriate de noi, eşti sigur 
că ei nu ne filează de nicăieri ? 

— Am cercetat casă cu casă. 

— Tare mă tem că mai mult de două-trei zile n-o să-l putem ţine pe 
român, spuse Nostril gânditor. Simt mâna serviciului secret... Vor să ni-l 
răpească pe Muşat... până la urmă s-ar putea să reuşească. Healey dragă, 
trebuie să acționăm repede ! 

Omul țipa şi se zbătea pe trotuar, strigătele lui sfâșiau liniştea străzii. 
Era un om subțirel şi negricios, îmbrăcat într-un raglan cafeniu. Fu lovit, i 
se puse un căluş, iar doi poliţişti în uniformă îl aruncară în duba secției 
polițienești. 

Se părea că mai aşteptau un superior, căci duba rămase vreo două 
minute în faţa sectiei. În sfârșit, un ofițer de poliție sui lângă şofer şi maşina 
ţâșni înainte. 

Era două noaptea, circulația marelui oraş se rărise simțitor : nu mai 
vedeai decât oameni ce ies de la restaurante, cam afumaţi, gonind maşinile 
dincolo de viteza legală. Pe străzile descongestionate, duba alerga cu mare 
viteză. 

La o încrucişare, o limuzină ţâşni brusc în fața ei şi începu să-i 
gonească înainte. După un minut, altă maşină, ca din întâmplare, o încadră 
din spate. 

Alergau astfel, în noapte, prin marele Otlonto, trecuse un sfert de oră şi 
abia acum apărură periferiile oraşului. 

O limuzină verde, la o intersecţie, se repezi brusc în botul dubei. Patru 
frâne ţiuiră în aceeaşi clipă. Strada pustie se umplu iute: din cele trei 
limuzine ce înconjurau duba săriră afară nu mai puţin de douăzeci şi patru 


de oameni. Nu se auzi nici o împuşcătură: cei din dubă, tamponată, 
leşinaseră. 

În două clipe, uşa de la spatele dubei fu deschisă. 

Un om mărunt şi negricios, îmbrăcat într-un raglan cafeniu, cu cătuşe 
la mâini, fu vârât într-una din cele două limuzine rămase întregi. La acestea 
se adăugă încă o maşină, venită între timp; cu motoarele vibrând, în viteză 
maximă, cele trei maşini dispărură, fiecare în altă direcție. 

— N-am furat! Era înghesuială în metrou! E un complot organizat contra 
mea ! 

Omul care spunea aceste cuvinte — un om mărunt şi negricios, îmbrăcat 
într-un raglan cafeniu — îşi împreună mâinile rugător: 

— Am cazier, ştiu, am vârât mâna prin buzunare, dar tocmai volan să 
încep o viaţă nouă... 

Cu câteva lovituri bine țintite fu scos din birou, iar unul din anchetatorii 
îmbrăcaţi în civil, în care agenţii îl recunoscură pe generalul Bigellow, 
începu să urle : 

— Imbecililor, nu vă dați seama că nu-i ăsta românul ? 

— Domnule general, permiteţi să— 

— Nu permit nimic ! Câte ore o să mai pierdem ? 

Nostril auzi noutățile fără să clipească. 

— Păcat, spuse el. Credeam că serviciul secret lucrează mai subțire ! Mă 
gândeam să trimit omul într-o circă de mahala, să-l fileze acolo, să scăpăm 
de agenţii ăştia de pe capul nostru. Dar ei au atacat duba ! Înseamnă că-s 
tare nerăbdători, cumplit de nerăbdători! 

— Or fi ştiind ceva ce nu ştim noi, se hazardă Healey. Ce-ar fi să punem 
totul la un loc : noi, prizonierul, iar ei, informaţiile ? 

— Nu-mi stă în caracter, şi Nostril zâmbi răutăcios. Dacă până-n trei zile 
nu aflăm nimic, facem un proces obişnuit de spionaj şi tot devenim celebri, 
dragă Healey. Vom câștiga bănet, nu glumă! Am fi nişte proşti să dăm cazul 
plocon pe mâna ălora de la serviciul secret. 

— Putem să câștigăm şi câteva gloanţe în piele, spuse Healey, care, 
auzindu-se numit „dragul meu", căpătase curaj. Mă mir că ăştia, de la 
serviciul secret încă nu i-au pus pe superiorii noştri să ne ceară omul. 

— Au trecut abia câteva ore, spuse Nostril. Nu vor să se agite noaptea, să 
nu miroase mai mării noştri de la poliţie că-i vorba de ceva special. Nu ştiai 
că între poliție şi serviciul secret e o rivalitate ? Mâine dimineaţă cel de la 
serviciul secret o să dea un telefon liniştit, să se intereseze. O să lase 
lucrurile să tărăgăneze, dar nu mai mult de o zi — sunt totuşi grăbiţi ! —, Şi 
probabil luni-marţi o să înceapă scandalul. Le dă mâna să mai aştepte o zi- 
două: ştiu că omul e la noi şi că n-are cum să le scape. 

Nostril se aplecă greoi, luă din sertarul de jos al biroului o plăcintă cu 
vişine şi, mâncând fără grabă, adăugă: 

— Ce face românul? L-ai lisat să adoarmă? Adu-l iute aici! 

Era un fapt sau numai o impresie? ! se părea că pe faţa arestatului a 
apărut între timp o expresie nouă. În loc să fie buimac — ca omul trezit 
după ce n-a apucat să doarmă nici măcar o jumătate de oră —, Muşat era 
calm, iar în ochi îi lucea ceva care semăna a speranță. 

— Am fost întrerupți de alt caz, mai urgent, spuse Nostril. Tocmai te 
întrebasem care e meseria dumitale. 
Pe data asta, românul, avertizat, nu mai şovăi deloc cu răspunsul : 


— Deşi mă consider un om calificat, mai ales în domeniul ştiinţei, 
împrejurările m-au silit să urăsc diplomele, spuse el cu o voce uşor 
înăbușită. N-am oficial, nici o meserie şi n-am nici o diplomă... 

Se uită pe furiş la Nostril, să vadă dacă acesta i-a pus întrebarea cu 
vreun scop anume. 

— Totuşi, stărui inspectorul pe un glas care voia să pară cât mai 
nepăsător, ce-aţi studiat, care vă e, ca să spun aşa, dacă nu meseria de bază, 
măcar pasiunea de bază, preocuparea de bază. 

— Biolog, zise Muşat şi, volubil, schimbă iute vorba : eram în ultimul 
an al Facultăţi de ştiinţe naturale din Bucureşti, mai aveam de dat în 
toamnă un singur examen, când, luat de avântul acelei vremi, m-am înscris 
voluntar pe frontul de vest. Aveam o răfuială cu Hitler. Nu eram comunist, 
poate aş fi devenit mai târziu... Până atunci, fetele şi învățătura mă 
pasionaseră mult mai mult decât situația frontului. Am fost orfan de mic, m- 
a crescut un unchi singuratic din provincie, militar. Era colonel; în 
retragere, când trupele fugeau, românii, care n-aveau maşini, au vrut să se 
suie pe camioanele nemților. Ordonanţa l-a prins pe unchiul meu pe când 
cădea îndărăt, cu mâinile tăiate de un topor al hitleriştilor; soldatul a văzut 
cu ochii lui camionul gonind câțiva metri, cu mâinile unchiului meu 
retezate de la încheieturi, şiroind de sânge, încleştate încă de marginile de 
lemn. Două săptămâni după aceea, ordonanța m-a găsit la căminul 
studențesc unde locuiam şi mi-a adus efectele unchiului meu; o zi mai 
apoi... 

— Curios, îl întrerupse din nou Nostril. Aveai deci studiile de biolog 
practic terminate, îți mai trebuia, un singur examen şi totuşi, venind în 
Torida, dumneata, în loc să absolvi biologia, ai început să urmezi chimia 
industrială !... 

— Şi asta o ştiţi ? răspunse Muşat, străduindu-se să zâmbească. 
Totuşi, explicația e simplă: ca biolog puteam să mă fac profesor; dar aici, în 
Torida, greu aş fi putut să găsesc o catedră. Biologia teoretică era un lux, 
posibil la mine în ţară; aici însă trebuia să mă îngrijesc de o pâine. Am vrut 
să mă fac inginer chimist; înainte dispreţuiam diplomele, acum, dimpotrivă, 
simțindu-mă străin în aceasta ţară, voiam o diplomă ca o armă în lupta 
vieții. 

— Şi atunci, cum de-ai rămas fără? 

Fața lui Muşat se întunecă. 


— Lucram în tot felul de fabrici, şi în timpul acesta urmam cursurile 
Universităţii fără frecvenţă „Farvard". Rupeam de la gura copiilor mei ca să 
pot plăti cursurile. Cât timp a fost vorba să mi se ia banii, agenţii 
universității au fost foarte amabili, ba chiar, câteodată, îmi aduceau de Anul 
nou câte o carte ştiinţifică în dar, „supliment gratuit" pentru bibliografie 
facultativă. În ultimul an însă şi-au adus aminte că sunt român, cetăţean 
străin, că patria mea de origine e o ţară pe care ei o consideră duşmană; au 
făcut figura asta şi unor toridieni, că au şomaj intelectual, dar în primul rând 
se năpustesc asupra străinilor: premiază de ochii lumii câteva celebrități şi 
pe ceilalți îi persecută. A trebuit să plătesc enorm de mult — enorm pentru 
mijloacele mele, ca om care şi şomam câteodată —, iar până la urmă au 
încurcat lucrurile atât de bine încât nici la „Farvard", nici în altă parte n-am 
putut căpăta titlul de inginer chimist, deşi cunoştinţele mele (Muşat ezită, ca 
un om care calculează, apoi spuse cu curaj) întrec cu mult cunoştinţele unui 
inginer de rând; de altminteri, în fabrică eram numit inginer, deşi n-aveam 
nici gradul respectiv, nici leafă... 

Nostril, ca să nu-i deştepte bănuieli, nu vru să-l întrebe dintr-o dată prin 
ce anume întrece el cunoştinţele unui inginer de rând. 

— De aceea ne urâţi ? întrebă el blând. De aceea aţi vrut să plecați la 
comunişti ? 

Muşat vorbi încet, visător aproape, ca şi când nu s-ar fi aflat, flămând, 
nedormit şi bătut, la un interogatoriu, ci ca şi cum ar fi stat de vorbă cu el 
însuşi. 

— Când eram student la Bucureşti, credeam că îmi iubesc ţara, dar abia 
aici, pe pământul Toridei, am învăţat să iubesc, într-adevăr, cu patimă, 
România mea. N-aveţi idee ce înseamnă să trăieşti într-o ţară ca Torida, 
unde la tot pasul, de la postul pe care-l ocupi în fabrică până la diploma pe 
care trebuie să ţi-o iei, eşti privit chiorâș, ca străin, cum am fost eu privit 
aici. Torida este o ţară unde aş fi răbdat poate multe de-aş fi ştiut că măcar 
copiii mei vor avea putinţa să între în şcoli superioare, dacă merită, şi să nu 
mai treacă prin ce-am trecut eu ; o ţară care să respecte dreptul acestei fiinţe 
evoluate care este omul, dreptul său de a avea acces la lumina științei pe 
care au creat-o sute de generații. Dar, dimpotrivă, aici în Torida, la tot pasul, 
eram umilit ca om aparținând unei „rase inferioare", un român, latin, un soi 
de om care nu aparține de rasa anglo-saxonă, considerată de unii ca menită 
să stăpânească lumea, un om care trebuie să fie întotdeauna primul pe lista 
de concedieri şi ultimul pe aceea de angajări, aşa cum spune o vorbă a 


americanilor: „the last to be hired, and the first to be fired". Îmi amintesc de 
doi ingineri, oameni de o surprinzătoare incultură, cu care purtam discuții 
cam în felul acesta : 

„Măi Grig, — mă întreba surâzător unul dintre ei — la voi, în România, 
se fabrică automobile ?“ 

„Când am plecat, nu se fabricau — spuneam eu. Cred că azi au început să 
se fabrice". 

„La fel de bune ca ale noastre ?“ 

„Cred că nu. România e abia la început”. 

„He ! — râdea el — păi noi facem cele mai bune. Dar aspiratoare de praf, 
Știți să fabricați ?“ 

„Habar n-am. Cred că acum fabricăm”. 

„Dar îngheţată ?“ 

„Da. ştim.” 

„La fel de bune ca ale noastre?" 

„Chestie de gust." 

„Ha! — râdea el — păi Torida are «know how», se pricepe. Cea mai 
bună înghețată din lume. Dar limonadă se bea pe la voi ?” 

„Se bea.” 

„La fel de bună ca a noastră ? “ 

„Mai bună.” 

„Cum ai spus ?“ 

„Mai bună — tipam eu enervat. Şi dacă vrei să știi, am aflat că şi 
utilajul petrolifer e mai bun ! Şi masele plastice, na 1“ 

„Cum asta? România are limonadă mai bună ca a noastră?” 

„Cum îți spun ! La mine în ţară am băut lhmonăzi mai bune decât 
«Coca-Loca» astea, cu gust de doctorie.” 

„Fugi, mă, că nu se poate ! Nu există limonadă mai bună ca a noastră.” 

„Ba există !” 

„Mă Grig, gândește-te bine la ce vorbeşti. Mi se pare că tu eşti 
comunist. Mi se pare că o să-ţi dăm o bătaie soră cu moartea dacă nu-ți 
place limonada noastră şi o să te trimitem să bei poşirca aia din spatele 
cortinei de fier !” 

Uite aşa vorbeau cu mine, până m-am plictisit atâta, de uram orice 
produs pe care stătea scris „Made în Torida". Visam să inventez ceva cu 
care să-i pun..., pardon, să vă pun în inferioritate... 

Nostril observă şi această ezitare în povestirea omului din faţa sa. 


— Dar n-am avut timp, reluă grăbit Muşat. Deşi nu sunt comunist şi 
nici n-am cunoscut bine Uniunea Sovietică, totuşi mi-a mers la inimă când a 
lansat cel dintâi satelit artificial. Dorul de patrie, care mă încerca şi înainte, 
a început să mă mistuie; priveam cu durere cum copiii îmi cresc uitând 
limba părinților lor şi — lucru mai grav — cum capătă deprinderi de bătăuşi 
şi nevropaţi. Când peste toate acestea s-a adăugat criza ultimilor ani, am 
simțit că nu mai pot rezista, că, în ciuda tuturor riscurilor, trebuie să încerc 
repatrierea mea. Restul îl ştiţi. 

— Domnule inginer, ai uitat să-mi spui de marea dumitale invenţie, 
spuse încet Nostril, care îl ascultase cu o figură blajină. 

Muşchii de pe faţa lui Muşat vibrară. Bărbia colțuroasă i se ascuţise, 
sprâncenele formară o linie dreaptă, neîntreruptă, iar gura largă 1 se arcui în 
jos. Începea lupta, adevărata luptă. 

— Nu ştiu despre ce descoperire vorbiti. 

— Să ne-nțelegem bine, spuse Nostril răbdător. Soţia şi copiii îți sunt 
sub arest. Putem să-ți înlesnim repatrierea, ba chiar putem spune că ai 
plecat, n-o să întrebe nimeni de tine, şi putem să te chinuim şi cinci ani în 
şir dacă vrem. De vrei, poţi să-ți vezi faţa vândută vreunui bordel din 
Jamaica, iar sifilisul, te asigur, nu-i o boală recomandabilă pentru fetița unui 
inginer. Pot să-ți dresez atât de bine flăcăul, încât să-l vezi expediat ca 
parașutist, să ai satisfacția că-l vezi murind, ca spion, în scumpa ta patrie. Şi 
aşa mai departe. Să fim serioşi ! Spune tot ce ştii şi o să ai bani, mai e încă 
nevoie de oameni capabili în Torida. Ce invenție ai ? 

Muşat vorbi ca şi când ar fi repetat mecanic un refren plictisitor: 

— Nu ştiu despre ce invenţie este vorba. Degeaba încerci să mă sperii 
(şi deodată ochii îi sticliră ameninţător). Am prieteni puternici care vor şti 
să mă scoată de aici. 

Spunea adevărul sau minţea ca să-l intimideze pe Nostril ? Inspectorul 
își aminti expresia de speranță pe care o citise în ochii românului. Poate că 
inginerul simţise ceva: poate că glontele care străbătuse fereastra, întreaga 
agitație provocată de serviciul secret, Muşat le lua drept semnele pe care i le 
dădeau nişte prieteni de mult aşteptaţi. 

— Ştii ce cred eu despre prietenii tăi ? vorbi Nostril apropiindu-se de 
el. Uite ce cred! şi îi repezi un pumn în mijlocul figurii. 


Omul nici nu încercase să se apere. Nu prea înalt şi destul de uşor, fu 
ridicat de la pământ de forța loviturii şi se prăbuşi fără mare zgomot. Se 
sculă iute, scoase din buzunar o batistă albastră cu care-şi tamponă nasul şi 
gura. Vorbi şuierat, prin batista care se umezise de sânge: 

— N-ai să afli nimic, brută, poţi să mă omori. Din clipa asta nu mai 
scot un cuvânt. 

Nostril îl pofti să şadă într-un fotoliu moale, comandă o băutură 
răcoritoare, îi oferi o țigară pe care celălalt o refuză. lar la urmă scoase 
fotocopia cererii pe care Muşat încercase s-o arunce la consulat. 

— Uite, scrii aici, negru pe alb, că eşti autorul unei descoperiri 
epocale. 

Muşat tăcu. Dacă inginerul l-ar fi privit cu ură, Nostril ar fi fost, cât de 
cât, mai satisfăcut; dar românul avea acum o căutătură ironică, glumeaţă 
chiar. 

Ca să înfrunte această privire, Nostril — care nu mai avea poftă de 
plăcinte — îşi turnă încet dintr-un termos o cafea neagră. Mâna, care lovise 
năpraznic, îi tremura încă de violenta efortului. 

— Ai stofă de comunist, râse Nostril, măcar prin felul cum rezişti la 
bătaie. Acum, psihologicește vorbind, m-am convins că un tip ca dumneata 
poate într-adevăr să fi făcut cine ştie ce descoperire. E păcat, e tare păcat, şi 
poate o să-ţi explic odată de ce... 

Nostril îşi dădea seama de unde provine uitătura calmă şi ironică a 
românului. Muşat ajunsese la fundul caznelor; ştia exact tot ce ştie Nostril, 
ştia că celălalt a aflat că-i vorba de o invenţie, i-a aflat numele, adresa, totul: 
a fost bătut, torturat şi va mai fi; deci toate nădejdile i s-au spulberat. Or, 
tocmai această eliberare de nesiguranță, de nevoia de a minţi, tocmai 
această fază rudimentară a luptei, în care unul nu mai are altceva de făcut 
decât să schingiuiască, iar celălalt doar să tacă, îi insufla lui Muşat o forţă 
nouă. Sau poate avea, într-adevăr, prieteni puternici, care de afară vor face 
tot posibilul să-l scape ? 

Oftă adânc — se simţea înconjurat de primejdii invizibile — şi apăsă 
pe un buton. În ușă se ivi, lătăreţ şi blond, Healey. 

— Ascultă, Healey, l-aţi percheziţionat ? 

— Nu, şefule, l-am adus direct aici. Numai de arme l-am căutat. 

Nostril îşi întoarse faţa spre român: 

— Scoate tot ce ai în buzunare. 


Muşat, încă însângerat, se scotoci cu degete tremurânde şi scoase un 
stilou ieftin, bani, niște însemnări şi chitanţe pe care nu figura numele lui, 
un pieptene — relativ puţine obiecte (legitimaţii n-avea). Părea că a cântărit 
dinainte ce să ia cu el şi ce nu. 

— Healey, spuse Nostril cu un aer întunecat, ia vezi, ce şi-a lăsat prin 
buzunare ? Pipăie şi căptuşelile. 

Agentul îl cercetă îndelung şi cu băgare de seamă. 

— Nu cred să mai aibă ceva... 

— În orice caz, constată Nostril ironic, hainele acestui domn s-au boţit. 
Luaţi-i, deci, totul, lenjeria, obiectele, totul, şi să-i dăm un costum de-al 
nostru. Cu o cravată frumoasă ! 

Se uită la Muşat să vadă dacă e neliniștit de această cercetare. 
Inginerul şedea însă calm, tamponându-se cu batista peste gura sângerândă. 

— Dă şi batista ! spuse Nostril furios. 

O apucă de un colț, căci se pătase de sânge. Încercă să-i desfacă tivul, 
dar batista, făcută dintr-o materie plastică densă şi fină, nu era cusută cu aţă: 
tivul, îngust, reintra în corpul batistei. Nostril avu sentimentul că, în sfârșit, 
a găsit un indiciu. Despică grijuliu tivul cu o lamă, dar imediat aruncă 
batista pe Jos, dezamăgit: în tiv nu se afla nimic. 

Între timp, unul din agenţii lui Healey adusese lenjerie de corp şi o 
salopetă subțire, de culoare cenuşie. 

— Aici nu e frig, vorbi Nostril, în vreme ce Muşat se schimba. Poţi să 
umbli mai uşor îmbrăcat. Nu încerca să te spânzuri cu ele: e o pânză cate se 
destramă imediat. 

— Ce facem cu lucrurile lui ? întrebă Healey. 

— Pune-le acolo ! şi Nostril arătă un dulap de metal vopsit în verde. 
Mâine să mi le găuriți bucăţică cu bucăţică : s-ar putea să-şi fi ascuns în 
manşetă, în rever, pe undeva, cine ştie ce foiţa cu formule. 

Spunând acestea, se uită din nou la faţa lui Muşat şi rămase surprins: 
inginerul părea îngrijorat, ochii, pe care şi-i ținea aproape tot timpul plecaţi, 
ca să nu trădeze, totuşi scăpărau din când în când un fulger de alarmă. 

Abia atunci — ciudat lucru! — inspectorul îşi aminti că-i obosit, că 
trebuie să se culce. Nevasta îi telefonase de mai multe ori. Dar el, cuprins 
de desperare că nu poate afla nici un punct slab în armura românului, uitase 
de oboseală şi de somn. 

„Acum însă — îşi spuse — sunt pe aproape. A fost îngrijorat când am 
spus că-i vom cerceta hainele bucăţică cu bucăţică. Pare c-a uitat de 


prietenii cu care mă ameninţa.“ 
Incuie dulapul de fler în care se aflau lucrurile lui Muşat şi-i spuse lui 
Healey să întărească paza în jurul preţiosului prizonier. Apoi plecă. 

Domnul în albastru stătea gânditor la fereastră, când în uşă apăru un 
domn roșcat, îmbrăcat în haine cu carouri şi purtând o mare floare roşie la 
butonieră. Era scund şi, probabil pentru compensație, avea tălpi neobişnuit 
de groase la pantofi. 

— Mă scuzati, zise el, o căutam pe pictorița Pittpott. 

Cei doi admiratori de artă abstracta, cu câte o mână înfiptă în buzunar, 
se priviră câteva clipe ochi în ochi. 

— E trei şi jumătate noaptea, răspunse domnul în albastru. O oră cam 
nepotrivită. 

— ‘Mi-a venit o idee grozavă, explică netulburat şi zâmbitor domnul 
cu floarea la butonieră, clătinându-se pe tălpile sale groase cât trei degete. 
Pictură pe mese ! Vă daţi seama ? Mese pictate ! Fiind mari şi orizontale, n- 
ai cum să le admiri decât suindu-te cu un etaj mai sus. Faci o găurică în 
podea, te lungeşti pe burtă, te uiţi prin orificiu şi admiri masa pictată. Am 
uitat să vă spun că peisajele înfăţişează pământul văzut din avion. În felul 
acesta ai senzația că zbori. 

— Admiram albastrele ziduri pittpottiene, răspunse la fel de surâzător 
domnul în albastru, şi, ca să le contemplu nestânjenit, am postat doi oameni 
în hol, să nu lase pe nimeni să intre aici. Vă rog să nu mă consideraţi 
indiscret, dar aş vrea să ştiu cum ați descuiat uşa şi cum aţi trecut de aceşti 
doi apărători ai contemplației estetice ? 

— Uşa n-am descuiat-o, replică domnul roşcovan, prefăcându-se 
mirat şi agitându-și încurcat minusculele picioare pe uriaşele tălpi, 
apropiindu-se mereu de domnul în albastru. Dimpotrivă: am găsit pe uşă un 
afiş pe care scria: „Intraţi fără să bateţi !“ Iar în hol n-am întâlnit pe nimeni. 
Puteţi să mergeţi în hol, să vă convingeţi, şi să vă uitaţi, şi pe uşă. 

— Vă cred, răspunse amabil domnul în albastru, strângând ceva în 
buzunar, mai ales că arta noastră este de aşa natură încât... 

Restul acestei fraze n-a mai fost rostit niciodată: din tălpile îndreptate 
oblic în sus ale domnului roşcat porniseră, brusc şi cu mare forță, două 
ţâșnituri de lichid roşiatic; o clipă, domnul în albastru parcă mai vru să 


spună ceva, să-şi scormonească buzunarul, dar nu mai putu decât să-şi 
închidă ochii, trăsnit de un somn irezistibil. 

Trei oameni pătrunseră în odaie şi se îndreptară spre domnul în 
albastru. Scoţându-i arma din buzunar, îl puseră cu grijă într-un sac mare, 
amenajat cu găurele pentru respirație. Domnul cu floare la rever şi tălpi 
groase se aşeză în locul rămas liber. 

— Tăticule, ce-s astea? 

— Astea sunt nişte scoici Mici. 

— Tăticule, cine a inventat scoicile? 

— Nu le-a inventat nimeni : nişte fiinte mici, numite spirule, depun 
scoicile astea pe plaja continentului. Milioane şi miliarde de scoici. 

— Ah, tăticule, grozav a fost valul ăsta. Rece! M-a lovit peste față. 
Prea tare mă loveşte. Ţine-mă bine ! Mă loveşte valul, ține-mă ! 

Muşat, gemând, se trezi : i se turna apă pe obraz, era pălmuit să-şi vină 
în simțiri. Mai încolo, un agent aprinse iarăşi lampa de sudură şi apropie 
flacăra de pieptul gol al inginerului. Muşat se smuci în frânghi. Focul 
începu să-i mistuie carnea. Cercuri mari roşii începură să-i joace undeva pe 
creier, îndărătul ochilor. 

— Tăticule, tare bine mai miroase carnea asta la grătar, pe marginea 
mării. 

— Să-i povesteşti şi lui mama ce bine am petrecut. Răsuceşte-o, că 
altfel se frige doar pe o parte ! 

— Tăticule, e adevărat că focul e cea mai mare invenție a oamenilor ? 

— Da, a fost cea mai mare invenție. 

— De ce ? 

— Pentru că de atunci oamenii au început să-şi facă unelte de metal. 
Focul înseamnă muncă. Focul... focul arde, doare... focul... 

— Tăticule, şi care o să fie de acum încolo cea mai mare invenţie ? 

— O să fie aceea când multe lucruri se vor plăsmui singure pentru om, 
fără să fie nevoie de munca lui : fructele, grâul, toate vor creşte singure şi... 
cine te-a lovit în halul ăsta? 

Puiu plânge : 

— Tăticule, nişte băieţi toridieni răi de tot au spus că sunt un 
„venetic". Ce înseamnă asta? M-au lovit peste față. Uite-aşa m-au lovit: jap, 
jap, pe un obraz şi pe altul. Mă doare. Mai bine să ne azvârlim în apă ! 

Muşat, din nou pălmuit, se trezi şi începu să geamă adânc. 

— Nu simte nimic, mormăi un agent, durere peste durere n-are efect. 
Să-l lăsăm un sfert de oră să-şi revină. 


„Am trăit frumos. Am muncit, i-am iubit pe ai mei. Rezist bine. 
Trebuie să scap. Voi scăpa. Ştiu că voi scăpa. Nu vor afla de... — nu, nu, nu 
te gândi la asta, să nu vorbeşti prin delir”. Din nou pumnalul de foc. Durere. 

— Tăticule, de ce coralii se aşază într-o ordine anumită ? Tăticule, de 
ce-i spune la asta mătasea broaştei? Tăticule, e adevărat că sub apă cresc 
mai multe plante şi sunt mai multe animale decât pe pământ ? Tăticule, tu 
vrei să inventezi 0... 

— Taci, copilule ! De ce vorbeşti ? De unde ai aflat ? 

— Trebuie să tac ? 

— Da, taci, taci, te aud inginerii ăia doi! Taci! 

— Dar dacă mă arde peste tot cu lampa de sudură, ah... 

— Să taci, să taci ! 

Înainte de a sosi la lucru, Nostril, nerăbdător, dădu un telefon de acasă 


— L-aţi gâdilat pe român ? întrebă el în şoaptă ca să nu-l audă familia. 
A vorbit ? 

— Şefule, e de fier, îi răspunse Healey cu o voce răguşită de nesomn. 
Cât ai fost în birou, a mai gemut el niţeluş, că nu era obişnuit cu jucăriile 
noastre electrice şi cu sudura, dar acuma poți să faci din el blindaj pentru 
tancuri, parcă nu simte, zău aşa. 

— Azi îi luăm la rând familia, şopti Nostril în telefon. Pregătiți totul ! 

Încă de când Nostril ajunse în faţa sediului, King, unul dintre detectivi 
săi, un om extrem de mărunt care scăpase ca prin minune în mii de 
încăierări, îl opri spunându-i că are ceva de raportat. 

— La colţul străzii, în apartamentul unei pictoriţe pe jumătate nebune, 
internată pentru o lună la sanatoriu, s-a postat un individ care ținea postul 
nostru sub observaţie. 

— Cine e? 

— Asta am vrut să aflu şi eu, dar a fost răpit. Supravegheam casa de 
peste drum cu un binoclu şi... 

— Unde e ? 

— Am pierdut urma. 

— Deci apartamentul a rămas gol ? 


— Nu. S-a instalat altul acolo. Domnule inspector, cred că e vorba de 
serviciul secret. Am observat cu câteva amănunte care... 

— S-ar putea, mormăi Nostril. la o echipă puternică şi, în modul cel 
mai oficial, pune-l să se legitimeze. Dacă refuză, îl arestezi. Dacă-l cere 
serviciul secret, înseamnă că-i al lor. 

— Păi al cui să fie ? 

Nostril, care tocmai urca scările, se opri brusc cu câteva trepte 
deasupra detectivului său şi îl fixă aproape supărat: 

— Al cui să fie ? Dacă omul care e acolo e de la serviciul secret, cine 
se proţăpise acolo înainte ? Mă înţelegi ? înainte de serviciul secret? Ai? 
Vreo bandă particulară? 

King, fără să răspundă, se scărpină încurcat în cap. 

Nostril nu dădea voie să i se facă dimineața curățenie în birou. Îi 
plăcea să încuie la plecare camera, lăsând toate vraişte — punând însă 
documentele în dulapul de fier —, aşa încât dimineaţa să-şi poată relua 
activitatea ca şi când abia ar fi părăsit-o. În schimb, pe la 11 dimineaţa pleca 
în vreo deplasare, măcar o jumătate de oră, să se recreeze, timp în care 
personalul de serviciu îi putea aerisi şi curăța biroul. Luptase mult să obțină 
această derogare de la rutina serviciului. Astăzi însă inspectorul, căruia îi 
plăcea atât de mult să găsească toate la locul în care le lăsase, era pândit de 
o mare surpriză. Descuind uşa, se îndreptă cu cheile în mână spre dulapul 
de fier, să scoată hainele şi obiectele inginerului, să le examineze din nou. ÎI 
izbi un miros neplăcut, ca de flori stătute peste noapte. La jumătatea 
drumului se opri încremenit : dulapul era spart, broasca cedase, uşa era 
întredeschisă. 

Nostril pricepuse totul, dintr-o privire. 

— Asta n-am mai pomenit ! exclamă el stupefiat. Spargere la poliție! 
în biroul meu ! 

O secretară tocmai intra, aducându-i tava de plăcinte cu vişine, dar 
Nostril o dădu iute afară şi se apropie de dulap. Deschise uşa şi, surprins, 
sări la o parte. 

Peste el se prăvălise un balot mare de pânză albastră. Nostril, gâfâind 
din pricina grăsimi, încercă febril să-l despăturească, întinzându-l pe covor, 
pe birou, în toată camera. Balotul însă, aflat în neorânduială, nu voia să se 


lase desfăcut, părea un soi ciudat de nod gordian al textilelor. O clipă, 
inspectorul se temu ca în pânza albastră să nu fie ascunsă cine ştie ce armă 
primejdioasă. Chemă doi ajutori pricepuţi la astfel de treburi; aceştia, cu 
nişte contoare speciale, constatară că nu există nici un obiect de metal 
ascuns acolo; de altminteri însuşi Nostril vârâse de câteva ori un soi de 
andrele speciale în mijlocul pânzei. 

După ce se asigurase că pânza nu conţine vreun exploziv, se uită în 
dulap. Nu se mai vedea nimic : hainele inginerului, obiectele, puţinele 
însemnări, totul dispăruse ! 

„Cine a putut să pătrundă aici ? — se întreba Nostril, deschizând 
fereastra ca să alunge mirosul acela urât. Cum, pe unde, dacă nu era un om 
al poliției ? Cum a aflat că inginerul a fost răpit de noi ? Cu ce intenții i-a 
furat lucrurile ? Şi de ce a lăsat acolo balotul acesta ? Cum l-a introdus în 
clădirea poliției ?“ 

Toate erau atât de bizare, încât inspectorului nu-i venea să-şi creadă 
ochilor. Dacă mai avusese vreo îndoială cu privire la însemnătatea afacerii, 
ea se risipise acum. Nu, omul nu era nebun! Probă: avea complici atât de 
puternici şi de bine organizaţi, încât erau capabili să facă o spargere şi în 
sediul poliției, numai ca să sustragă cine ştie ce document compromițător. 
Dar şi hainele, şi pieptenele... — de ce au furat totul ? îl trecură sudori reci 
când observă că i-au dispărut şi nişte hârtii oficiale cu menţiunea „strict 
secret", a căror pierdere putea să-i aducă noi încurcături. 

Tocmai atunci secretara intră din nou : 

— Aţi lăsat contactul telefonului B la mine. Vă caută serviciul secret. 

Vocea generalului Bigellow răsuna plină de acreală : 

— La numai 24 de ore... Da, te chem din nou pentru că mă ciocnesc de 
voi... De ce mi-ai legitimat omul...? Cum, nu ştii ? ! În apartamentul 
pictoriţei moderne nebune... am uitat cum o cheamă... 

— N-am ştiut că-i agentul dumneavoastră... 

— N-aţi ştiut, n-aţi ştiut ! Omorâţi, legitimaţi, fără să ştiţi cu cine aveți 
de-a face. 

Lui Nostril îi sări țandăra : 

— Ni s-a părut curios să fim supravegheați. Doar suntem poliția ! 

— Serviciul secret poate supraveghea pe oricine şi oricând îi place. 

Nostril se mira că nu 1 se cere socoteală pentru necunoscutul omorât în 


gang. 


— Aţi pus şi oameni să patruleze pe stradă, în faţa sediului ! spuse el, 
pândind răspunsul. 

— Nu-i adevărat, replică prompt generalul. 

Lui Nostril, tonul îi păru sincer. 

— Domnule general, izbucni inspectorul, simțind că se apropie de un 
domeniu delicat, înţeleg, omul din casa Pittpott e omul dumneavoastră. N-o 
să-l mai plictisim. Dar înainte de el, cine a fost acolo ? Că şi înainte a fost 
acolo un agent. Al cui? 

La celălalt capăt, linişte, ca şi când cineva l-ar fi izbit pe general în 
moalele capului. Vocea lui, până atunci subțiată de enervare, răsună acum 
mai gros, mai calm, mai obosit. 

— Nu ştiu, nu e treaba dumitale. Dragă Nostril, dacă ţii la viață, ar fi 
mai bine să nu fii atât de curios. Şi, fiindcă veni vorba de viaţa : dacă 
românul se mai află la dumneata, ar fi mai bine să-l trimiți la serviciul 
nostru secret. Îţi spun asta din prietenie — şi generalul închise iute. 

Nostril îşi chemă iute ajutorul. Acesta încremeni în prag, surprins de 
pânza care vălurea prin toată odaia. 

— Ascultă, Healey, spuse Nostril dramatic, suntem în septembrie 
1965. Ţine minte ! Analele criminologiei vor menţiona această dată. Pentru 
prima oară a fost spart şi jefuit un sediu central al poliției noastre. 

Nostril îi explică toate cu de-amănuntul ajutorului său — nu atât ca să- 
| lămurească, cât ca să-şi clarifice lui însuşi întreaga situaţie. Faţa blondă şi 
lătăreaţă a lui Healey trăda o uimire fără margini. 

— Trebuie să anunţăm serviciul secret, spuse agentul la urmă. E de 
resortul lor. 

— Nu-mi convine ! explodă Nostril. Aici e o afacere grasă. De ce s-o 
scap din mână? 

— E riscant, şefule! stărui Healey care, în faţa neobişnuitului caz, 
simţea nevoia unei autorități superioare. 

Nostril oftă uşurat : dacă Healey insista atât pentru un control superior, 
însemna că e nevinovat, că nu el i-a ajutat pe hoți să extragă din dulap 
lucrurile inginerului. Afară de cazul... afară de cazul că Healey a vândut 
cazul celor de la serviciul secret. Nu cumva...? încetul cu încetul, Nostril 
simţea că toate i se lămuresc: cine altcineva ar fi putut să-i spargă biroul 
dacă nu serviciul secret, care spiona până şi poliția ? 

Dar ce interes ar fi avut serviciul secret să-i lase în loc balotul acesta 
de pânză? Nostril îi cunoştea destul de bine pe cei de la serviciul secret. Ştia 


că ei ar fi fost în stare să descuie broasca fără a lăsa urme, să cerceteze în 
dulap tot ceea ce îi interesa, fără ca Nostril, dimineaţa, să-şi dea seama că 1- 
a umblat cineva prin birou. Nu, lucrătura era prea grosolană, hotărât că nu 
era vorba de serviciul secret. Trebuia să fi fost aici altă mână — mâna care 
postase agenţi în apartamentul pictoriţei şi chiar pe trotuarul de peste drum 
de sediu. 

Trecând în alt birou, Nostril începu o anchetă fără precedent în cariera 
sa. Cercetase adesea spargeri, dar nu săvârșite în propriul său sediu. 
Întreaga secție, om după om, trei ore la rând, trecu prin faţa inspectorului, 
cerându-i-se fiecăruia să-şi prezinte alibiul. 

Se mirau, căci nu ştiau nimic de spargere. Erau poliţişti de carieră, 
majoritatea fuseseră noaptea într-un local sau altul, „în inspecție" — unde 
consumau gratuit pe socoteala patronului de restaurant; la alții ahbiul 
consta, invariabil, în cuvintele „am dormit acasă" sau „am dormit la 
domnişoara cutare”. La urmă, înnebunit, cu un arzător simţ al neputinței, 
Nostril îl chemă pe ajutorul său, Healey. Îl preţuia pentru mărginirea lui, 
pentru devotamentul lui de câine : lui Nostril nu-i plăcea să se înconjoare de 
oameni inteligenți, socotea că are el destulă inteligență pentru toți ; aşa 
încât, decât unul capabil care să-i facă cine ştie ce surpriză, prefera unul 
fără inițiative, dar care sa-i execute precis toate ordinele. 

— Ascultă, Healey, mormăi el, casa lui Muşat e bine păzită ? 

— Nu-ncape vorbă, şefule: trei oameni sunt de gardă acolo ! 

— Aţi percheziționat-o în amănunt ? S-au găsit ceva aparate ciudate, 
fiole, retorte, mai ştiu cu ce ? 

Nici urmă, şefule, ţi-am mai spus. Dacă românul nostru e 
inventator, apoi să ştii că lucra în altă parte. 

— Eu cred că oamenii tăi n-au căutat destul de bine. Trebuie să mai fie 
ceva acolo. Lasă-mă să mă gândesc, peste zece minute o să te chem. 

Nostril părăsi camera în care şedea provizoriu şi se întoarse la el în 
birou. Feri marginile balotului de pânză, se aşeză într-un fotoliu, chemă 
secretara şi-şi ceru plăcintele cu vişine. Erau primele pe care le mânca în 
ziua aceea. Mesteca rar. Îşi luă capul în mâini. Îşi simţea creierul ca sala de 
maşini a unui vapor: zumzăia, lucra din plin. 

Numai că vaporul nu prea înainta. 

Nostril se deosebea de polițistul burghez divinizat prin romane. Era 
mai real decât plăsmuirile romanelor. Îl deosebea, între altele, lipsa lui de 
pasiune pentru meserie. Puțin îl importa dacă se afla în faţa unul caz 
misterios sau nu, „frumos" sau „urit“; în locul unui asasinat celebru, 
dezbătut cu lux de amănunte în toată presa, prefera o simplă contravenţie de 
la regulile circulaţiei, dar cu o condiţie: delicventul să aibă un tată bogat. 
Lucra târziu, dar nu din pasiune pentru muncă, ci din cauză că lua meseria 
agitată de poliţist aşa cum e, şi pentru că spera să-i pice în mână vreun caz 
mănos. Nu avea nici celălalt tic al anchetatorilor celebri, cărora le place să 
aibă în preajmă un admirator sau aghiotant inteligent, cu care să dezbată 
cazul pe toate fețele; dimpotrivă, îşi bătea capul singur, gelos, ca nu cumva 
ajutorii săi să descopere înaintea lui vreo sursă inedită de şantaj, de câștig. 

Acum însă se găsea în faţa unui caz deosebit. Un surd instinct îl 
prevenea că poate îşi riscă şi viața. Simţea nevoia de a părăsi calea 
obişnuită a anchetelor sale. 

Îşi aduse în birou o maşină de scris : câteodată ţăcănitul, munca 
mecanică a bătutului la maşină îl ajutau să-şi pună ordine în gândire. Începu 
să dactilografieze cu două degete: 

A fost făcută spargerea de către complici ai românului ? 

Nu cred. Nişte complici adevărați nu s-ar fi mărginit să fure obiectele. 
L-ar fi ajutat să evadeze. 

Poate n-au putut pătrunde până la el ? Poate sunt totuşi complicii lui ? 

S-ar putea. Un fapt însă e sigur: au avut nevoie de obiectele lui. Sau 
poate doar de unul, dar, ca să nu-mi dau seama de care anume, le-au furat 
pe toate. 

Scopul spargerii ? 

E clar: obținerea a ceva ascuns în vreunul din obiecte. Doar le-am 
cercetat pe toate : raglanul cafeniu, pantalonii, haina, pantofii, cămaşa albă, 
pieptenele negru, cravata, batista, lenjeria, câţiva bani, câteva hârtii pe care 
le-am văzut. Nimic important. 

Şi atunci? Banda ar putea aparţine vreunui trust. Voia invenţia. 
Serviciul secret ? Nu, n-ar fi procedat aşa. 

Cine a făcut spargerea ? Căi de investigaţie : interogatoriul — n-a dat 
nimic. Amprente ? Nu-s. ŞI atunci ? 


Aici Nostril se opri din bătut. Simţea o durere ascuţită în stomac, dar 
era atât de cufundat în gânduri încât abia după vreo zece minute îşi aminti 
să mănânce o plăcintă cu vişine. În momentul când se apleca s-o scoată din 
sertar, simţi cum îl străbate un fior. Îşi retrase mâna şi începu să bată iute, 
inspirat: 

Singura soluție : să-i faci să mai întindă o dată mâna. Să atragi banda 
cu noi obiecte-momeală ! S-o faci să mai încerce spargerea o dată. Cu orice 
sacrificii. Ar fi ceva. 


34 


Înfrigurat, Nostril duse maşina la loc şi începu să se plimbe prin birou. 

— Dar cum se explică prezenţa balotului de pânză albastră ? De ce l- 
au lăsat aici ? 

Ştia că există obiceiul ca diferite bande să lase la faţa locului embleme. 
Dar însoțite de un avertisment, de o ameninţare, de vreo inscripţie oarecare. 
În cazul de faţă, cui i se adresa semnalul ? Lui Muşat ? Nu, căci inspectorul 
nu era prost să-l informeze de spargerea făptuită. Poliţiei ? Evident, nu, căci 
aceasta nu avea de unde să priceapă semnificația semnalului. Poate că 
balotul era pus numai ca să inducă în eroare, să strice orice calcul. 

Ajuns la acest punct al concluziilor sale, Nostril se aşeză greoi şi puse 
mâna pe un telefon rar folosit, care nu era în legătură cu secretara. 

— Cine-i ? Mike ? întrebă el pe o voce înăbuşită. Ascultă, Mike, am 
neapărată nevoie de băieții tăi, ca să pătrundă într-o casă. Fu atent: casa e 
păzită de 3—4 oameni de-ai mei, va fi de luptat. Oamenii tăi să vină cu 
geamantane, să se prefacă neapărat că fură ceva. În acelaşi timp, să ducă cu 
ei în valize nişte cântare, retorte, eprubete, chimicale, plante medicinale, mă 
rog, chestii de-ale farmaciştilor, şi să le ascundă sub pat.. 

— Să precizăm ! zbârnâi în telefon vocea subțirică a lui Mike. Avea un 
ton profesional, ca unul din acei funcționari de magazin alimentar care 
primesc prin telefon o comanda să trimită la doamna Smith un pui fript cu 
cartofi prăjiți; ei repetă pronunţând adresa rar, ca nu cumva să greşească 
trimițând puiul la doamna Jones : faptul că nu era de obicei vorba de pui, ci 
de bombe şi gloanţe nu schimba de loc caracterul prozaic şi liniştit al 
muncii lui. 

— Vasăzică, recapitula Mike, ne prefacem că am venit să furăm, dar, 
de fapt, dimpotrivă, lăsăm lucrurile alea sub pat. Schimbăm focuri cu 3—4 


oameni de-ai tăi. Ei nu ştiu nimic. Este ? încă ceva: cu locatarii ce facem ? 
Legat căluş, pocnit cap, înmormântare, evacuat sau ce ? Evacuat altă 
cameră ? Perfect, se face. Ai uitat să-mi spui în cât timp. 

— Fulger! Până într-un sfert de oră ! Notează-ţi adresa ! 

După o pauză, în care timp Mike îşi notase adresa, 1 se auzi din nou 
vocea de scapet: 

— Hei, inspectore, dacă moare vreun om de-al tău, treaba ta, dar dacă- 
mi pică mie vreun băiat, cine suportă cheltuielile de înmormântare? 

— Te priveşte... spuse Nostril. Ascultă, Mike, dacă-mi rezolvi chestia 
asta simplă, îi dau drumul lui Jenkins al tău, mă tac că n-am nici un fel de 
dovadă contra lui. 

— E-n regulă ! exclamă mulţumit Mike. Dar stai puţin: senatorul ştie ? 

Şef de bandă experimentat, Mike nu voia niciodată să facă ceva 
împotriva voinţei senatorului. 

— Nu-i o chestie politică, îl lămuri pe un ton cât mai indiferent 
inspectorul. Am eu un interes, i-o afacere de-a mea. 

— S-a făcut, şefule ! Să mă serveşti şi dumneata la fel de iute! Până 
într-un sfert de oră, vom ataca. 

Peste douăzeci de minute, Healey avea să năvălească gâfâind în biroul 
inspectorului. 

Puiu şi Roxana tocmai muiau în ceai chiflele aduse de un agent când 
de afară se auziră împuşcături. 

Uşa se deschise brusc, şi, înjurând sălbatic, o grămadă de oameni 
năvăli înăuntru. Unul era rănit la mână, îi curgea sânge. 

— Treceţi dincolo ! urlă cel care părea să fie şeful bandei. 

După un timp, când zgomotele se liniştiră, mama scoase capul pe uşă 
şi privi în dormitor. 

— Haideţi, le zise ea copiilor, terminaţi-vă ceaiul. 

— Ia uite, mămico, se miră Puiu, iar ne-au răscolit casa. 

— Patroane, parc-ai fost profet, gâfâia Healey. Abia m-ai întrebat 
dacă-i bine păzită casa inginerului, că au şi dat năvală acolo vreo 12 tipi 


mascaţi. Băieții noştri s-au bătut eroic. James a fost rănit mortal, dar 
indivizii tot au pătruns acolo. Voiau să fure ceva, veniseră cu geamantane. 

— Vezi, vezi ? îl mustră Nostril. Trimite-i flori soției lui James, s-o 
anunţe cineva cu delicateţe că flăcăul a căzut, iar tu ia cu tine 20 de oameni. 
Mai percheziționaţi casa o dată. Dar nu aşa, în cine ştie ce cotloane: vezi 
locuri simple, pe unde ai noştri uită să caute din cauză că nici nu par 
ascunzători — valize vechi, locul de sub pat, coşul de rufe murdare... 

După ce Healey ieşi în fugă, inspectorul telefonă din nou : 

— Alo, Bishop ? Aici e Nostril. Ascultă, colega, am nevoie de ajutorul 
tău. E o chestiune din cale afară de grea şi nu vreau să chem serviciul 
special. Mi se pare că unul din oamenii mei, sau mai mulți, a organizat o 
spargere în propriul nostru sediu. 

De cealaltă parte a firului se auzi un şuierat de uimire. 

— Bishop, dragă, spuse inspectorul pe un ton patetic, am impresia că e 
cea mai mare afacere din cariera mea. Adu-ţi aminte cum te-am ajutat eu în 
cazul locotenentului Patricius ! Uite ce te rog: azi este sâmbătă, vreau ca 
până luni de dimineaţă sediul să fie păzit de oamenii tăi. Cât mai discret, că 
nu vreau să observe oamenii mei. Dar oricine iese cu vreun pachet mare să 
fie filat. Orice maşină sau camion care se opreşte în fată să fie urmărite. 
Vreau să am evidenţa tuturor persoanelor care au intrat sau au ieşit din 
sediu. 

— Omule, dar n-am atâţia băieţi! exclamă inspectorul Bishop. Ai uitat 
că oraşul urlă de greve şi demonstraţii! 

— Măi, Bishop, spuse Nostril pe acelaşi ton patetic, aici e vorba nu 
numai de ajutor, ci şi de parale. Când am avut cazul cu fata deputatului ăla, 
tii minte, sper, că ai câștigat 500 de dolari. Ei bine, Bishop, aici e rost de 
5.000 sau chiar de 50.000! Îţi spun asta ca să vezi câtă încredere am în tine ! 

— N-avea nici o grijă ! bubui vocea lui Bishop. Casa va fi păzită ca 
diamantele coroanei britanice! 

Transpirat de emoție, Nostril închise telefonul sprijinindu-şi capul în 
palmă. Faptul că fusese nevoit să-i mărturisească inspectorului Bishop că-s 
bani în joc nu-i plăcea de loc. Dar nu avusese încotro. De altminteri, acum, 
văzând ce forțe uriaşe se înfruntau aici, Nostril evalua afacerea la milioane 
de dolari: era gata să-i dea celuilalt şi sute de mii, numai să fie ajutat de- 
adevăratelea. 

Își dădea seama că nu mai are în faţă decât cel mult 48 de ore : luni 
dimineaţa, pe cale legală, serviciul secret va izbuti până la urmă să-i smulgă 


din mână prizonierul. 

— Haide, mâncaţi ! îi îndemnă mama. 

Trebăluia prin odaie, să aranjeze lucrurile aruncate alandala. 

— Haide, nu vă mai tot uitaţi în jur ! 

În aproape aceeaşi clipă, uşa se deschise şi din nou năvăli în casă o 
grămadă de oameni. 

— Treceţi dincolo! strigă Healey. 

— Doar ați mai făcut percheziție o dată, chiar adineauri! se împotrivi 
soția inginerului. 

— Acera erau alții. Acuma suntem noi. Hai, treceţi dincolo! Băieți, 
uitaţi-vă prin cele mai simple ascunzători : sub saltele, sub pat. În coşul de 
rufe... 

Camera abia aranjată începu iarăşi să fie răscolită ; dezordinea cea mai 
grozavă începea să devină aspectul ei obişnuit. 

Generalul Bigellow căuta să nu pară prin nimic un militar de carieră : 
afecta maniere distinse, se pudra şi se parfuma din abundență, îşi îngrijea 
mâinile cu o pasiune feminină şi nu purta aproape niciodată uniformă. El îşi 
explica toate acestea spunându-și că orice om al serviciului secret trebuie să 
aibă obişnuinţa de a părea altceva decât este. Însă, de fapt, generalul se 
ruşina cu extracția sa umilă : fusese militar de carieră, cavalerist, şi ajunsese 
să fie avansat numai datorită căsătoriei pe care o făcuse cu faţa unui mic 
bancher dintr-un oraş de provincie, o fată palidă şi urâtă, căreia îi plăceau 
versurile şi care încercase de două ori să se sinucidă. Ca leac împotriva 
neurasteniei, îi aleseseră ca soţ pe acest cavalerist; fata nici nu voise să-l 
vadă, dar, după câţiva ani de convieţuire, ajunsese să-i dedice versuri 
proaste de dragoste, pe care, spre groaza lui Bigellow, îi plăcea să le 
citească în public, de față cu notabilitățile orăşelului. 

Ca să scape de ea, Bigellow se angajase voluntar în Coreea şi în toate 
războaiele coloniale pe care le purta Torida în regiunile asiatice; renunță 
eroic la concedii pentru ca să nu se mai întoarcă acasă ; mai mult chiar : 
atunci când ea veni să-l viziteze pe front, Bigellow se repezi de două ori în 


liniile duşmane, câștigând înalte distincții militare. Dacă nu se împăca de 
loc cu soţia, în schimb se înțelegea cu socrul, pe care, în calitatea lui de 
militar, îl informa la timp să facă diferite speculaţii ; aceste informații şi 
norocul îl transformară pe bancherul provincial într-un mare bogătaş. Când 
Bigellow se văzu la serviciul secret şi când căpătă un mare pachet de acțiuni 
ale Societăţii „Textinghouse", îşi realiză visul vieţii : divorţă şi se recăsători, 
la 60 de ani, cu domnişoara Crosby, o fată de 18 ani, care salva astfel de 
mizerie o întreagă familie. 

În ultima vreme, Bigellow vânduse participarea sa la „„Textinghouse" 
în schimbul unui pachet mare la Societatea „„Wessemer”, care-i promisese şi 
locul de director general oricând împrejurările l-ar sili să se retragă de la 
serviciul secret. 

În acea ploioasă dimineaţă de sâmbătă, şeful serviciului secret tocmai 
asculta raportul unui agent particular pe care-l pusese să-i păzească tânăra 
soție, când secretara, care ştia că nu trebuie să-l deranjeze când primeşte 
asemenea rapoarte, îȘi vâri îngrijorată capul pe uşă : 

— Yardley zice că i-ați dat ordin să între imediat. 

Spre marea mirare a secretarei şi a agentului, Bigellow renunță să mai 
asculte restul raportului şi spuse preocupat: 

— Da, să intre imediat. Dumneata, Bill, aşteaptă-mă în hol. 

Yardley, un om a cărui fată îngustă şi osoasă contrasta ciudat cu corpul 
gras şi greoi, luă stângaci poziţia de drepți şi spuse: 

— Am aflat. Cei de la „Textinghouse” s-au împotrivit. Se feresc de 
serviciul secret, spun că... spun că... 

— Fi, ce spun ? întrebă răstit generalul Bigellow, deşi ştia care va fi 
răspunsul. 

— Spun că serviciul secret e în mâinile concernului „„Wessemer"”, că 
dumneavoastră... Aici Yardley socoti că e mai prudent să nu continue şi 
schimbă vorba: Am avut noroc mare, prîntr-o întâmplare neaşteptată am 
reuşit să... 

— Lasă poveştile! strigă Bigellow. Mie să-mi spui unde a mai lucrat 
românul. Stai jos! 

Yardley scoase o listă din buzunar şi începu : 

— Acum opt ani a... 

Uşa pocni dată de perete, şi doi indivizi însângeraţi se năpustiră 
înăuntru. 

— Domnule general, strigă primul, care răspundea la numele de Ned, 
vă rugăm să ne iertaţi c-am dat năvală, dar vrem să vă raportăm că... 

Mai năvăliră în cameră şeful serviciului Balcani, al serviciului secret şi 
alți doi ofiţeri care nu voiau ca agenţii să-i raporteze direct generalului, fără 
ca Şi lor, ca superiori, să le revină ceva din meritele noii descoperiri. 

— Lasă, nu te mai scuza ! interveni şeful serviciului Balcani, un 
toridian scund şi rubicond, omul lui „Standard", fost director petrolist la 
Ploiești. Ţi-am spus să raportezi de-a dreptul generalului. 

— Închiriasem... 

— ...După ordinele mele, interveni alt ofiţer. 

— ...O cameră peste drum de locuinţa lui Muşat. 

— Puțin mai la stânga blo... 

— Da” tăceţi odată ! strigă Bigellow. 

Încă furios, aştepta ca agentul să continue. Acesta însă crezu că lui i se 
adresează imperiosul „tăceți!" Bigellow îi strigă deodată: 

— Tu, Ned, vorbeşte! Ăilalţi să tacă. 

Agentul simţi că, dacă nu vorbeşte scurt, riscă să atragă asupra sa furia 
generalului: 

— O bandă necunoscută a forţat adineauri paza poliției şi a pătruns în 
locuinţa lui Muşat. Avea geamantane, a luat ceva cu ea. Acum poliţia face o 
nouă percheziție. Cred că fusese banda lui Mike, erau mascaţi, dar mi s-a 
părut că recunosc un om din banda asta. 

— V-aţi bătut şi voi ? De unde sângele ăsta ? 

Ned îşi dezveli într-un zâmbet încântat dinții pătaţi cu sânge : 

— Am coborât în îngrămădeală şi am luat un prizonier, un tip de la 
poliţie, unul James, care era pe moarte. Îl împuşcaseră în măruntaie. Voia 
apă, se chinuia. L-am târât la noi şi i-am dat câte un pahar cu apă pentru 
fiecare informaţie interesantă. Ne-a spus că românul se afla mai departe la 
Nostril şi că la poliție s-a făcut o spargere: nişte necunoscuţi au spart 
dulapul lui Nostril, au furat lucrurile inginerului Muşat şi au lăsat în schimb 
un balot misterios de pânză albastră. 

— Un balot misterios de pânză albastră ! repetă generalul îngrozit. 

Ceilalți se priviră muraţi: de obicei, şeful serviciului secret ştia să-şi 
stăpânească emoțiile mult mai bine. 


În loc să mai ceară vreun amănunt, ca şi când simpla pomenire a 
balotului i-ar fi lămurit totul, generalul îşi concedie colaboratorii. Rămas 
singur, deschise un sertar de fier al biroului său şi scoase de acolo un mic 
aparat de telefon. 

Cam în acelaşi timp, şeful serviciului Balcani, spunând că se simte 
prost, părăsea sediul în mare grabă. Ajuns acasă, fostul petrolist îşi părăsi 
apartamentul prin altă intrare, schimbă trei ascensoare şi, trecând printr-un 
coridor ce părea nepăzit, pătrunse prîntr-o uşiță dosnică într-un birou luxos 
ŞI pustiu. 

— Dumneata eşti ? se auzi o voce. Vin imediat. 

În cameră pătrunse un om de o înălțime neobişnuită, o siluetă 
cunoscută din presa de mare tiraj: domnul Eduard Rockepont, căpetenia 
marelui concern care îngloba faimoasa firmă „Textinghouse”. 

— La inspectorul acela se află un balot de pânză, începu fără altă 
introducere şeful serviciului Balcani. Bigellow, auzind despre balot, s-a 
speriat de moarte. 

Rockepont zâmbi acru : 

— Are şi de ce. Acţiunile lui nu prea stau bine : „„Wessemer" o să fie 
zdrobit de „Textinghouse" uite-aşa! şi marele financiar luă de pe birou un 
creion simplu, de culoare roşie, şi-l rupse fără efort între degetele lui 
osoase. 

— A spus că are un atac de inimă, raportă un agent, dar s-a dus la 
Rockepont 

— Bine, eşti liber azi..., răspunse generalul. Ar fi bine să te mai 
familiarizezi cu treburile din Balcani ; domnul şef al serviciului Balcani, 
bolnav, cum e de inimă, nu cred să mai aibă mult de trăit. Să vie Yardley la 
mine. 

Clipind des îndărătul lentilelor groase ale ochelarilor, Yardley reapăru 
în birou. Gras, mătăhălos, se aşeză greoi pe scaun şi-şi trecu mâna obosit, 
peste fața îngustă şi osoasă : 

— Începusem să vă spun că acum opt ani Muşat a lucrat în laboratorul 
de fibre dacron al Institutului de mase plastice „Textinghouse". Vă amintiţi, 
era în vremea când s-au produs acolo patru explozii la rând, şi toată lumea 
spunea că-s provocate de... hm, concernul „Wessemer”... 


— Treci peste asta, nu mă interesează... Vasăzică, nimeni nu voia să se 
angajeze acolo, de frică, şi aşa a pătruns românul. 

— Nu numai de asta, zise Yardley încurcat şi începu să-şi frece 
lentilele la ochelari, ca să nu mai fie nevoit a privi pe general în ochi. Ştiţi, 
cam din '57, de când cu satelitul ruşilor, laboratoarele noastre au început să 
se dea în vânt după indivizi originari din răsărit. Cât le-am spus noi că s-ar 
putea să fie spioni, ei o țineau una şi bună : că ruşii, cehii şi ceilalți au nu 
ştiu ce savanţi grozavi. 

— Dumneata lungeşti vorba.Unde a mai lucrat românul ? 

— După doi ani trecea la Institutul de cercetări submarine „Cox“. 

— „Cox“? se miră Bigellow. Ce legătură au cuptoarele electrice cu 
cercetările submarine ? 

— E un camuflaj, tot al celor de la „Textinghouse". Se pare că au vrut 
să valorifice ca fibre textile algele de pe fundul mării, ba chiar şi scoicile, 
apoi keratina, ştiţi, coarne, copite... 

Bigellow se simţea prost : la serviciul secret avea de-a face cu tot mai 
mulți specialişti, profesori şi ingineri ratați de felul acestui Yardley. 
Serviciul secret devenea mai curând o muncă „ştiințifică”, parcă îşi pierdea 
caracterul militar, de luptă, risc, încăierări ; chiar şi perfecționarea uneltelor 
de spionaj parcă contribuia la asta. Lui Bigellow i se părea că vede 
momentul când locul său va fi luat de vreun specialist scofâlcit, cu zece 
dioptrii la ochelari. Ascultă cu jumătate de ureche explicațiile celuilalt cu 
privire la alge, scoici, copite şi keratină, apoi, când auzi pomenindu-se şi de 
acidul ribonucleic din care e constituită plasma germinativă, simți că a 
ajuns la capătul răbdării şi izbucni brusc : 

— Bine, dar mi-ai spus că românul e inginer chimist. Ce legătură poate 
să aibă el cu biologia ? 

— La el în ţară studiase biologia, spuse Yardley temător, de parcă s-ar 
fi dezvinovăţit. Abia aici a devenit inginer chimist. Laboratorul „Cox“ l-a 
dat afară după un an, din cauza unei certe. 

— Interesant. Ce ceartă ? 

— Nu voiau să-i recunoască titlul de inginer. Universitatea „Farvard", 
la urmă de tot, când el îşi terminase studiile, nu i-a mai dat diplomă. 

— Imbecilii ! mormăi Bigellow. La toți băieţii de bani gata le dau o 
diplomă ştiinţifică cu care să se facă acţionari, iar la oameni de pe urma 
cărora am avea de câștigat... Ce-a făcut pe urmă ? 


— A şomat vreo trei luni. Se prezentase la birourile „„Wessemer", 
spunând că a lucrat ani de zile la „Textinghouse" şi că era pe punctul de a 
face o invenţie colosală când a fost concediat. Nu voia leafă mare, voia doar 
să orienteze laboratoarele după un program al lui, venise cu un proiect 
utopic de invenţie... 

— Ce proiect ? întrebă Bigellow fremătând. 

— Omul „Wessemer“-ului, care a trecut între timp la „Textinghouse", 
mi-a spus că era „o aiureală complet aiuristică”... 

— Ce fel de aiureală, ce propunea românul ? 

— Precis n-aş putea să... 

— Imbe..., începu Bigellow, dar se abținu şi spuse : Domnule Yardley, 
mă ţii de o jumătate de oră de vorbă şi tocmai ceea ce îmi trebuie nu-mi 
spui. Crezi că stau să te ascult de dragul dioptriilor dumitale ? Să-mi aduci 
imediat... 

În timp ce vorbea, apăsă pe opt butoane deodată, şi biroul se umplu de 
colaboratori alarmaţi. 


41 


Cu buza de jos umflată, ciufulit şi prefăcându-se încovoiat sub 
greutatea geamantanelor, Healey pătrunse în birou. Deschise două 
geamantane şi, triumfător, etală în fața lui Nostril nişte borcane cu substanțe 
chimice, câteva retorte, baloane, tuburi de cauciuc şi de materie plastică, 
plante medicinale, două cântare de farmacie şi nişte caiete cu însemnări. 

— Patroane, zise Healey entuziasmat, ai crescut azi în ochii mei cu un 
cap. A doua oară ţi se adevereşte profeția. Prima oară mi-ai spus să întărim 
garda la Muşat acasă, şi imediat au venit nişte bandiți. Acum ne-ai spus să 
căutăm pe sub pat şi prin alte locuri la vedere şi poftim! ia uite ce captură! 
Păcătosul ăla de Grower îmi spusese că a căutat bine ! I-am dat trei zile de 
carceră, să se înveţe minte altă dată. 

— Mda..., făcu Nostril. Lucrurile erau prea la vedere: nici bandiții ăia 
misterioşi nu s-au priceput să le găsească. 

— Dar ce captură ! se extazie Healey. la uite, până şi caiete cu 
însemnări. 

Inspectorul însă, spre marea uimire a aghiotantului, nu părea prea 
entuziasmat. Nu se apucă să cerceteze obiectele şi nici nu se învrednici să le 
privească mai atent : 


— Pune-le acolo, în dulap..., spuse el indiferent. 

Healey se retrase, dezamăgit. Ar fi fost mult mai vesel de-ar fi ştiut 
prin câte emoții trece acum Nostril, chiar dacă nu stă să cerceteze cu de- 
amănuntul lucrurile aduse. 

— Aşadar, îşi spunea inspectorul mâncând o plăcintă, „marea 
experiență" poate începe. E ultima şansă ! 

Era sigur că necunoscuţii care lăsaseră în dulap balotul au şi aflat că 
Nostril e în posesia unor noi obiecte, ba chiar şi a unor însemnări. 

„Din două, una : ori încă de la prima spargere şi-au procurat ce le 
trebuia (dar atunci nu s-ar explica de ce ne mai urmăresc cu atâta 
înverşunare ; poate ca să-şi scape prietenul, pe Muşat ?), ori vor veni din 
nou, pe aceeaşi cale pe care au folosit-o azi-noapte!... Şi dacă vin...“. dar 
nu-şi mai termină gândul, căci o nouă idee îi ţâșni în minte: s-ar putea ca de 
la Muşat să mai afle ceva. Ce-ar fi dacă ar aranja o confruntare a inginerului 
cu... balotul albastru ? 

Muşat, intrând, tresări îngrozitor la vederea balotului. Fusese 
schingiuit şi se vedea că nu-şi mai poate stăpâni bine emoţiile. Ochu săi 
erau atraşi ca de un magnet de pânza albastră, strălucitoare ; în aceşti ochi 
negri apăru treptat o lumină de duioşie, de dragoste şi chiar de veselie, pe 
care Nostril n-o mai văzuse la inginer. 

„E un semnal ! — îşi spuse Nostril. Ia uite cum îi mai sticlesc ochii 

Abia acum, urmărind privirile românului, inspectorul îşi dădea seama 
că — oricât de ciudat ar părea — nici nu cercetase ca lumea balotul acela. 
Ce-ar fi dacă ar face-o în prezenta lui? 

„Textile !“ 

Cuvântul îi năvăli subit în minte. Să fi vrut oare complicii lui Muşat 
să-i semnaleze că a reuşit vreo experiență ? 

Până atunci, pânza 1 se păruse o pânză ca toate celelalte. Acum însă, îi 
dădu de gândit faptul că balotul era împăturit în aşa fel încât nicăieri nu-i 
vedeai vreo margine : balotul era încurcat, ca şi când l-ar fi despăturit un 
vânzător neîndemânatic, care nu mai ştia cum să-l împăturească la loc. 
Albastrul pânzei avea o strălucire limpede; materialul era subţire şi dens, 
părea impermeabil, ca o materie plastică, dar suplu şi foşnitor ca o mătase 
din cele mai fine. 

— Îţi place pânza pe care mi-am cumpărat-o ? întrebă liniştii Nostril. 
M-a costat foarte ieftin, nimica toată. 

Îl urmări pe celălalt din priviri şi adăugă : 

— Sunt curios ce fabrică a putut să scoată o țesătură atât de frumoasă. 
Dumneata, ca om care ai lucrat în branşă, ar trebui să ştii. Sau poate vrei să 
chemăm nişte experți ? 

Din nou, aceeaşi tăcere încăpăţinată. 

Nostril chemă secretara şi tăie un petic de pânză : 

— Să se facă până luni o analiză chimică completă. 

Spusese asta trăgând cu coada ochiului spre român, însă acesta nu 
părea impresionat de analiză. Era atent la balot. O rană de pe faţă — 
urmarea unui pumn — începuse să sângereze, dar Muşat parcă nici nu-şi 
dădea seama, atât de atent cântărea din ochi balotul de pânză. 

„Numai un semnal de eliberare poate să fie privit cu atâta lăcomie — 
îşi spuse inspectorul. Parcă ar scrie pe balot când şi cine îl scapă — aşa se 
uită la el." 

— Ascultă, mister Muşat, vorbi încet Nostril. Înainte de a pune ca 
nevasta şi copiii să fie chinuiţi în faţa ochilor dumitale, gândește-te bine la 
ce faci. La urma urmei, ce te aşteaptă în România ? Bani? Îţi dăm noi câţi 
vrei! Condiţii de lucru? Îţi dăm! Diplomă? Păcat că n-avem academie, că te- 
am face şi academician. Vrei să te răzbuni că te-am nedreptăţit ca străin ? E 
o copilărie ! Avem şi noi prejudecățile noastre naţionale, dar ne cunoaştem 
interesul. Vei fi ținut în puf. Sau poate vrei să-ți slujeşti ţara ? E frumos să 
fii patriot, dar... 

Vocea lui Muşat izbucni pe neaşteptate: 

— Am fost concediat de la fabrica voastră de dacron pe motiv că 
„europenii" nu se pricep la materiile plastice. Am fost dat afară de la 
crescătoria viermilor de mătase din Dikiensotta pe motiv că „europenii" 
sunt rămaşi în urmă în creşterea gândacului de mătase... Am eu sucelile 
mele, persecuția m-a înfuriat mai tare decât foamea. Asta mi-a dat putere 
să... să... da ! să inventez, să muncesc opt ani în şir. La crescătoriile 
viermilor din Dikiensotta, la dacron, pe fundul oceanului şi în alte 
douăsprezece locuri, pentru — ţine-te bine, Nostril, poți să crapi, că n-o să 
afli despre ce e vorba ! — pentru una din cele mai mari invenţii din istoria 
umanității. 

— Să-ţi spun sincer, vorbi Nostril, dumneata n-ai aptitudini de 
inventator. Priceput şi inteligent probabil că eşti, dar ai un cusur mare. Uite, 


gândește-te la asta: marii descoperitori şi inventatori ucişi şi schingiuiți 
pentru opera lor au fost, cel mai adesea, oameni singuratici. Uite, tipul 
acela, Giordano Bruno, care a fost ars pe rug de inchiziția catolică. Cred că 
nu lăsa doi copii şi o nevastă în urma lui. Aşa da, te cred că da! aşa i-a 
convenit să se lase torturat. Opt ani la rând, asta ţi-o spun cu precizie ; nu 
ştiu ce teorii avea, nu e specialitatea mea, dar recordul lui de rezistență la 
tortură îl cunosc precis. Nu i-a păsat de tortură. Şi ştii de ce ? Pentru că 
suferea el singur, nu punea pe alții să sufere pentru el. 

Muşat nu se clinti. 

— Vezi dumneata, continuă Nostril amuzat de propriul său cinism, eu 
cred că dacă n-ar fi existat pe lume copiii şi nevestele, omenirea ar fi avut 
mult mai iute parte de progres. Nu pentru că nevestele, copiii, familia 
omenească în general, n-ar cere progresul : nu, dimpotrivă, fiecare 
inventator, când porneşte la drum, porneşte cu ideea că va croi prin opera 
lui o viaţă mai bună pentru copiii săi, pentru generaţia ce vine. 

Nostril adoptă un ton filozofic. 

— În acest sens, familia e motorul progresului. Dar când dă de 
greutăți, de primejdii, un familist — oricât de genială i-ar fi opera — îşi 
spune : „Pe mine am dreptul să mă sacrific, dar pe ai mei nu i-am întrebat. 
Şi chiar dacă i-am consultat, ce pot răspunde şi ce ştiu nişte copii ?...“. 

Spunând acestea, Nostril deschise sertarul din mijlocul biroului şi, 
scoțând o fotografie, o aruncă cu un aer monden pe birou : 

— Apropo, ai complimente... 

Cu ochii mistuiți de o pasiune pe care zadarnic căuta să şi-o ascundă, 
Muşat cerceta fotografia care-i înfățişa pe ai săi. Soţia privea încordat 
înainte, cu o mână pe umărul Roxanei: fetița plânsese, se vedea obrazul 
strălucind de umezeală. Puiu, privind spre obiectiv, părea orbit de lumina 
bruscă a becului „flash" şi tocmai îşi ducea mâinile spre ochi. „Probabil au 
făcut o percheziție..." — îşi spuse Muşat, văzând în fotografie două scaune 
răsturnate în mijlocul odăii şi scoarța românească — pe care o găsiseră atât 
de greu în Torida, singurul obiect de „lux" pe care şi-l îngăduiseră în 
locuinţa lor modestă — desprinsă din perete, atârnând în jos. 

— Copiii îţi sunt sănătoşi? Soţia dumitale ţine vreun regim? Ficat ? 
Stomac ? la spune : ce-i cu balotul ăsta ? Cine l-a adus aici ? 

Muşat azvârli poza, deşi ar fi avut mare poftă s-o păstreze, şi vorbi 
dispreţuitor : 


— Ti-am spus o dată că am prieteni puternici. Te sfătuiesc să nu te 
atingi de vreun fir de păr de-al copiilor mei sau al soției mele — dacă ții la 
viață. 

De data aceasta, Nostril nu-l mai lovi. Îl scoase afară din birou şi 
începu să se plimbe din nou, cu mâinile la spate; presimţea că celălalt îl 
minte, bluffează, şi totuşi îşi dădea seama că, în afara serviciului secret şi 
împotriva acestuia, o forță necunoscută supraveghează poliția, casele, 
străzile, pe el, trimite în patrulare indivizi ca acela ucis pe stradă, răzbeşte 
peste tot, lăsând la nevoie şi semnale ca balotul acesta diform. Nostril privi 
lung balotul pe care-l pusese în mijlocul camerei. Cine-l adusese aici ? Cine 
furase din dulapul de fier lucrurile lui Muşat ? Se vor lăsa păcăliți 
necunoscuţii ? Vor încerca ei să fure retortele, prafurile, suporturile, întregul 
aparataj chimic găsit, chipurile, sub patul inginerului ? 

Aşa se frământă Nostril până ce observă că a mâncat jumătate din tava 
cu plăcinte. Se uită la ceas : se încheiase ziua de lucru — cea oficială. 
Începea marea capcană. 

Plecă după vreo jumătate de oră şi, înainte de a se sui în maşină, se 
opri în faţa sediului. Oamenii lui Bishop nu se zăreau nicăieri. Nostril ştia 
însă că ei trebuie să fie ascunşi pe undeva, prin împrejurimi, supraveghind 
sediul. 

Inspectorul mâncă în mare grabă acasă, nici nu-şi luă plăcintele de 
desert, se scuză faţă de copii că nu-i poate duce la circ, își puse ochelari de 
soare şi nişte haine ponosite pe care le purta când nu voia să fie recunoscut 
de la prima vedere şi se întoarse în stradă, în faţa biroului său. Se postă într- 
o maşină şi adormi ca un şofer obosit care-şi aşteaptă stăpânul. 

Printre genele întredeschise, urmărea sediul. 

Sala de consiliu a Societăţii „Wessemer" era construită numai din 
materiale plastice. Fotolule erau asemănătoare scaunelor pliante, foarte 
uşoare, cu o pânză de voal care părea că se va rupe la prima aşezare a cuiva 
— o pânză totuşi foarte rezistentă. Pe pereți se aflau „tablouri": un fel de 


împletituri moderne din pânză de diferite calități, o modă nouă pe care 
societatea încerca s-o lanseze. 

Sala, care putea cuprinde lesne pe cei 60 de membri ai consiliului de 
administraţie şi directori generali, adăpostea acum numai trei oameni. Părea 
caraghios că nu s-au dus să discute într-un birou mai mic, dar preferaseră 
sala, unde erau siguri că nu s-a putut instala nici un fel de microfon şi unde 
nimeni nu s-ar fi aşteptat să-i vadă. 

— Eu nu înţeleg, spuse Bigellow, de ce vă frământați atât. Nu s-ar 
putea să cădem la un acord cu „Lextinghouse" ? Să formăm un singur trust 
? Mă propun ca mediator. 

— Tu, care treci mereu dintr-o tabără în alta, ai mare experienţă, râse 
cu amărăciune Orsini, şeful marelui concern financiar ce-l înfrunta pe 
Rockepont. Putem fuziona două trusturi de textile, să zicem chiar că 
fuzionăm grupele financiare de la spatele lor... Fuzionăm, dar imediat o să 
se ivească alt gigant şi o să ne concureze. 

— Bine, dar e absurd ! stărui Bigellow pe un ton politicos. Pentru ce se 
luptă „Iextinghouse" şi „„Wessemer” ? Pentru invenția nebunească a 
românului ăla, o invenţie pe care nici noi, nici „Textinghouse" n-avem de 
gând s-o aplicăm vreodată. Cei de la „Textinghouse" ştiu că — 24 de ore 
după ce se va afla de invenţie — şi ei, şi noi o să fim ruinați. 

— Asta ţi-o garantez, exclamă al treilea, Wrigley, un om îndesat care 
își freca mereu chelia cu mâinile sale păroase, ca şi când ar fi încercat să-şi 
transfere bogăția capilară. Vă spun, nu în 24 de ore, ci în zece ore după ce 
se află de invenția românului, suntem ruinați. Până acum, nu cred să ştim 
decât noi trei, de la ei cam tot atâţia, de la român nu cred să fi aflat nimeni... 

— Ai uitat de inspector, spuse sarcastic Orsini, privindu-l pe Bigellow 
cu nişte ochi negri mari, cu albul limpede, ochi feminini, mărginiți de gene 
lungi şi mătăsoase. De ieri, de când inspectorul ăsta s-a vârât pe fir prîntr-o 
întâmplare, tot serviciul secret nu mai poate să-i vie de hac ! — şi spunând 
acestea, Orsini râse cu toți dinții săi albi. 

Lui Bigellow i se urcă sângele la cap, dar vorbi calm : 

— Ţi-am mai spus o dată că până luni seara inspectorul o să fie un om 
mort. Nostril lucrează în gol, nu ştie nimic. Românul e încăpățânat. Am 
aranjat totul pentru luni. Mai devreme ar fi riscant. Nu uita că poliţia e în 
mâinile lui Rockepont, că trei subalterni ai mei sunt tot agenţi de-ai lui. N- 
am interesul, în perioada asta de greve şi agitații, să provoc pe degeaba 
scandaluri suplimentare. Sunt şeful serviciului secret, iar Torida vrea... 


— Dragă Bigellow, îl întrerupse Orsini râzând, iartă-mă, dar ai început 
să te ramoleşti: ţi se pare mereu că la serviciul Secret te-a pus guvernul şi 
nu eu ! 

Generalul oftă exasperat. 

— În orice caz, nu e bine să uităm de serviciul secret. Cred că agentul 
ăla caraghios, îmbrăcat în albastru, care stătea în apartamentul pictoriţei 
Pittpott, s-a convins de asta. 

Sprâncenele frumoase ale lui Orsini se încordară: 

— Da, n-am ce spune, a făcut şi serviciul secret o treabă o dată: a dat 
buzna peste oamenii mei, mi i-a răpit şi a proţăpit în loc alt agent. Ispravă, 
nu glumă ! 

— Dacă lucrezi în spatele meu ! protestă generalul. Credeam ca-s de la 
„Iextinghouse" ! De unde să bănuiesc eu că Societatea „Wessemer", având 
la dispoziție întreg serviciul secret, mai simte nevoia să-şi posteze nişte 
agenţi ai ei, nişte stângaci şi caraghioşi. 

— Păi vezi ? Asta înseamnă să n-ai serviciu secret. Un adevărat 
serviciu secret ar fi ştiut că-s de la „Wessemer", şi nu de la „Textinghouse". 
Ce să-1 faci ? Aşa lucrează statul, generalii noştri... 

Bigellow dete din umeri. 

— Zău dacă nu mi-ar plăcea să dea o dată peste noi şomerii ăştia ! Să 
te văd atunci dac-ai mai râde atâta de amărâtul ăsta de guvern. 

— Lăsaţi astea, interveni împăciuitor Wrigley, frecându-și distrat 
creştetul cu mâna-i păroasă şi clipind din ochii săi albaştri apoşi. Ce facem? 
Asta-i întrebarea ! 

— Păi asta vă explic mereu, stărui Bigellow. Societatea 
„Lextinghouse"”, chiar dacă pune mâna pe invenţia românului, tot n-o s-o 
folosească niciodată. Noi, la fel. Şi atunci, de ce să nu cădem la un acord ? 

Orsini îl privi cu aceeaşi ironic dulce. 

— Înţelege o dată, dragul meu ! Prefer să am invenţia în casa mea de 
bani şi să pot eu să-l ameninț pe Rockepont decât să mă amenințe el pe 
mine. Dacă mâine îmi vine poftă să lchidez Societatea „„Wessemer", să 
plasez capitalul în altă parte şi să ruinez deodată toată industria de fibre 
plastice şi de textile ? 

Văzând lumina de alarmă din ochii generalului, Orsini adăugă iute : 

— Desigur, dac-aş face asta, te-aş preveni din vreme, ca să scapi cu 
bine de pachetul tău de acţiuni. Şi pe urmă ţi-am mai explicat ceva: invenția 


românului e paşnică, dar noi, la nevoie, putem să-i dăm zeci de aplicaţii în 
război... 

— Deci, spuse Bigellow resemnat, e simplu : trebuie să punem mâna 
pe român. Numai că, îți repet, am încercat să-l răpim şi n-am izbutit. Dacă 
n-ar fi fost agitația asta blestemată, se rezolva totul mai iute. Aşa, însă, 
trebuie să trec peste şeful poliției, care-i omul lui Rockepont. Şi, ca să trec 
peste prefect, e nevoie să obțin o dezlegare de la preşedintele statului. 
Altfel, gândește-te, Rockepont abia aşteaptă să mă scoată din fruntea 
serviciului secret! Şi aşa patru miniştri au făcut un memoriu în care mă 
declară pe mine vinovat de toate grevele şi agitațiile. Chatterley, de la 
Finanţe, a declarat chiar că serviciul secret e plin de comunişti... 

— Ştiu, ştiu, răspunse Orsini plictisit, dar trebuie să ne grăbim. Simt 
pe aici prezenta unei mâini străine. Eşti sigur că Muşat ăsta n-avea cumva o 
bandă a lui ? 

Clădirea în care se afla sediul lui Nostril, era relativ mică, pierdută 
printre zgârie-norii învecinaţi. 

„Am noroc! — îşi zicea inspectorul prefăcându-se că doarme la volan, 
ca un şofer obosit care-şi aşteaptă stăpânul. Clădirea nu-i lipită de vreo alta 
: imposibil să te strecori pe altundeva.” 

După jumătate de oră de „somn”, Nostril, cu ochiul său experimentat, 
reperă o cafenea aşezată tocmai la coltul străzii. leşeau şi intrau unii indivizi 
care-i păreau cunoscuţi. Probabil că Bishop îşi organizase în cafenea postul 
de supraveghere. 

Nu era voie de parcat maşina în faţa cafenelei, aşa încât o porni pe Jos 
până acolo. Îl descoperi pe inspectorul Bishop sub înfăţişarea unui tată de 
familie, cu mustață mare, care dăscălea mereu două fetiţe de 4—5 ani 
spunându-le să nu mai mănânce atâtea prăjituri. Bishop îl recunoscu 
imediat. 

Nostril se aşeză chiar la masa lui şi comandă o bere. 

— Copiii sunt cel mai bun travesti, râse Bishop. Atunci când ai copii 
cu tine, nimeni nu te poate bănui că te ocupi cu filajul. 

— Sunt ale tale fetiţele ? 

— Ale unei vecine. Mary, lasă prăjitura la loc, ai mâncat destul! I-am 
declarat mamei lor că le ador şi, de câte ori am vreo misiune mai de soi, le 


iau cu mine. Mămica lor nu-mi cunoaşte meseria. Edith, nu băga mâna-n 
nas ! 

— Care-i dispozitivul ? întrebă Nostril. 

Bishop începu să deseneze grăbit: 

— Uite, astea-s cele cinci posturi de observație ale oamenilor tăi, aşa 
cum mi le-ai indicat tu. Le supraveghez cu astea şapte posturi volante. 
Edith, ai răbdare, îți desenez şi ție un iepuraş. Aici, la etajul III deasupra 
noastră, e postul fix al serviciului secret — apartamentul pictoriţei ăleia 
nebune. E supravegheat de peste drum. Mary, ţi-am spus să nu mai mănânci 
atât! Că mai mult nu vreau să mă apropii de serviciul secret. 

Timp de 10 minute, uitând să mai supravegheze pe Mary şi Edith, se 
înfundă în explicarea dispozitivului, iar când termină, cele două fetițe 
mâncaseră încă cinci prăjituri ; se puseseră astfel temeliile unei drame 
medicale care, izbucnind seara în familie, avea să-i răpească lui Bishop 
multă vreme dreptul de a mai plimba fetiţele prin oraş. 

La urmă. Nostril, satisfăcut, exclamă: 

— Nici o muscă nu mai poate pătrunde acum în sediu. 

— Afară de cazul că se legitimează ! râse Bishop. Mary, unde-s 
prăjiturile ? Aoleu ! te pomeneşti că le-aţi mâncat pe toate ?! 

Fetiţa se dezvinovăţi ; Nostril, nobil, luă asupra sa două prăjituri, 
spunând că el le-a mâncat, aşa încât inspectorul se linişti. 

— Fiindcă veni vorba de copii, spuse Nostril poznaş, bătând pe masă 
cu două degete care imitau mersul unui om şi gâdilând-o pe Edith, vreau să 
arestez doi copii şi pe mama lor, dar să-i ţin la tine până luni. O să ti-i trimit 
prin Healey. 

— Am auzit că în cazuri grele, în loc să baţi anchetaţii, le chinuieşti 
nevestele şi copiii, spuse Bishop, indispus deodată. La mine în sediu nu 
permit asta. Eu lucrez cinstit: schingiuiesc pe cei anchetați, şi basta. 

Se simţea mândru de faptul că îi torturează doar pe arestaţi. 

— Vezi-ţi de treabă ! spuse Nostril, uşurat că celălalt nu pare curios să 
afle identitatea prizonierului. Îi arestez ca să-i pun în siguranță. Numai 
pentru asta... 

— Dacă vrei să-i baţi, treaba ta, dar nu la mine în sediu. 

În clipa aceea, un om prăpădit care căuta să vândă un căţeluş de pluş 
apăru în uşa cafenelei. Expresia feţei lui Bishop se schimbă brusc : 

— Fi, Nostril, cred că ai stat destul. Acum pleacă de aici. S-ar putea să 
fii recunoscut. 


Vorbea cu o însuflețire comică. Se vede că perspectiva celor 50.000 de 
dolari îl încălzise : punea mult suflet în această pândă. 

— Pleacă, Nostril, de-aici ! parcă ai fi un copil! Se poate? te temi că 
oamenii tăi au făcut spargerea, dar, în acelaşi timp, mai dai târcoale pe-aici, 
ca să-i sperii ? Mai bine du-te acasă şi invită-l pe Healey la tine, cu nevasta, 
ca să-i înlături orice bănuială. 

— Ţi-ai găsit! spuse Nostril râzând. Niciodată în 20 de ani nu l-am 
invitat, abia o să devină bănuitor. 

Totuşi se duse ascultător acasă : 

„În fond, Bishop se pricepe la treburi de-astea, nu-i nevoie să se-arate 
pe-aici şi o matahală ca mine. Totuşi aş da poate un an din viaţă să rămân 
aici, de-aş şti că pot să văd cine şi cum o să pătrundă în biroul meu. Sau 
poate nu chiar un an, dar la vreo două luni din viață tot aş renunța." 

Astfel se tocmea Nostril, neştiind că nu mai are de unde renunţa la 
două luni din viaţa lui. 

— Dar vă rog, doamnă Shershow, aţi fost întotdeauna atât de bună cu 
noi... 

Doamna Shershow o ținea minte pe Glenda încă de la logodnă, când 
ochii ei verzi străluceau ca aceia ai unui puişor de tigru. Intrase atunci în 
prăvălie privind la fel de lacomă şi batoanele de ciocolată cu alune, care se 
înăltau ca un munte deasupra tejghelei, şi oranjadele aburite de gheață, şi 
ochii unui flăcău subțire şi brunet, de care se îndrăgostise. Se aşezaseră 
amândoi pe nişte scaune înalte de bar, îşi înfipseseră paiele în acelaşi pahar 
înalt, bând zeama răcoritoare, râzând şi sărutându-se când se credeau 
neobservaţi. Asta fusese acum zece ani. Ochii puiului de tigru își pierduseră 
acum strălucirea, aveau un luciu nesănătos, de stofă uzată. 

— ...Doar ne cunoaşteţi, vorbea ea mai departe, avem un copil, suntem 
cinstiți, am plătit întotdeauna la timp, ce vină avem noi că Jim... Dar, vă 
spun, o să găsească el ceva de lucru. Nu e vorba de mult: câteva conserve, 
un lapte praf pentru copil... 

— Du-te, pleacă, ieşi ! şuieră mânioasă doamna Shershow. Nu vă dau 
nimic! Îmi datoraţi destul si aşa. Afară ! 

Rămase astfel, cu degetul întins poruncitor înainte, până ce ochii verzi 
dispărură din faţa ei. Atunci, în mijlocul prăvăliei pustii, doamna Shershow 


se grămădi deodată pe un scăunel şi începu să plângă. Plângea încet, fără 
zgomot, iar Harry Shershow, intrând pe uşa din dos, trebui să privească în 
toate direcţiile ca s-o descopere. 

— Iar plângi ? 

— Nu mai pot. A fost Glenda... Au pierdut şi alocaţia de şomaj... Mi-a 
cerut lapte praf pentru copil... 

— Ce vrei să facem ? mormăi el necăjit. Tot capitalul nostru s-a topit 
în marfă dată pe datorie. 

— Ştiu, oftă femeia, dar mă doare să refuz oamenii. Ce drăguță era... şi 
să vezi ce ochi trişti are acum. Am tipat la ea, am fost rea — că mi-era milă. 
Auzi... nici măcar un borcan de lapte praf nu i-am dat... Simţeam că n-ar fi 
fost cinstit: dăm faliment, nu mai e marfa noastră, n-am voie s-o dau cadou. 
Oh, de ne-ar lichida mai repede magazinul ! Să crăpăm de foame, da să nu 
mai sufăr atât... 

— N-avea nici o grijă, spuse el şi o mângâie necăjit pe umăr. Joi avem 
scadenţă. Să vezi că ăştia de la Lacy's o să ne înghită şi pe noi... o să le 
revină toată prăvăliuţa pe gratis... şi n-o să vrea să ne primească nici măcar 
ca angajaţi... 

Tresăriră amândoi. În prăvălie intrase un client. Era destul de bine 
îmbrăcat — nu părea dintre aceia care cer pe datorie — şi cerceta curios şi 
parcă nedumerit întreaga prăvălie. 

— Cu ce vă servim ? întrebă Shershow. 

— Nu m-am hotărât... Cum merg afacerile ? 

— Sunteţi de la fisc? 

— Nu, vreau să cumpăr prăvălia. 

— Nu cumva sunteți de la Lacy's? 

— Nu. 

— Atunci de la Trustul „Macpherson" ? 

— Nu, şefule. Vreau să-mi deschid aici o măcelărie. 

Doamna Shershow era cât pe ce să-i spună că nu prea va avea cul să 
vândă carne, dar Harry făcu iute unul din acele semne celebre care se vor 
discrete şi prin care bărbaţii au obiceiul să ceară nevestelor să tacă. 

— Mda..., zise el. 

Să se laude că îi merg afacerile nu s-ar fi putut, doar celălalt era şi el la 
curent cu criza. Dar nici să-şi deprecieze magazinul nu putea. Aşteptă, deci, 
cu sufletul înfiorat de speranță. 

— Clădirea e rezistentă ? 


— Foarte ! exclamă doamna Shershow, iar soţul ei, uşurat, își dădu 
seama că nu mai trebuie să aibă nici o grijă : va şti ea ce să spună şi ce nu. 

— Aveţi frigorifere ? 

Nu, din păcate n-aveau decât unul mic. 

— Atunci unde să mi-l instalez ? Există vreo încăpere în fund ? 

Da, exista, dar o încăpere prea mică. 

Necunoscutul dădu să plece — soţii Shershow îngheţaseră —, dar, 
după câțiva paşi, se întoarse: 

— Nu cumva aveţi o curte în fund ? Mi se pare că-i un spaţiu gol 
rămas între case. 

— Da, zise iute Shershow, pe partea cealaltă e un spațiu gol care 
mărgineşte o clădire veche a poliției. Au vrut s-o dărâme, să facă în locul ei 
şi al curții un bloc mare, lipit de-al nostru. Dar, până să aprobe statul şi 
poliția, locul a rămas gol. 

— Eh, poliţia ! zise necunoscutul plictisit. Înseamnă că toată ziua o să- 
mi urle în cap automobilele cu sirenă, o să văd pe la ferestre indivizi care 
tipă şi plâng... 

— Vă înşelaţi, spuse doamna Shershow, poftim, uitați-vă: un zid de 
beton ne izolează complet de curtea poliției. 

Soții deschiseră grăbiţi uşa din fund. Necunoscutul examină curticica 
pe care o mărginea zidul de beton. 

— Ați putea amenaja aici un frigorifer-minune, subteran, declamă 
Shershow vesel, şi cred că autorizația nu e greu de scos. 

— Hm, cam complicat. Cât cereti pe prăvălie? 

Se tocmiră, dar necunoscutul părea grăbit şi cedă iute... Spre marea 
mirare a soţilor Shershow, le numără banii pe loc şi, întinzându-le o carte de 
vizită, le spuse : 

— Luni veniţi la biroul meu să facem formele legale. Tot luni o să 
capăt şi autorizația. Mă grăbesc însă : o să începem lucrul numaidecât. 

Dădu un telefon şi, după trei minute, vreo zece lucrători instalară în 
curtea din dos o prelată mare şi începură să sape. Aveau nişte pichamere 
puternice, dar nu prea zgomotoase, al căror uruit se pierdea în larma 
oraşului. 

Domnul Shershow îşi privi soţia cu ochii umeziţi de emoție. Ochii lui 
spuneau clar: „Suntem salvaţi”. Ea zâmbi cam trist totuşi şi, întorcându-se 
spre noul proprietar, îi spuse : 


— Daţi-ne voie să luăm, de noroc, două cutii de lapte praf. Am promis 
că le duc unei prietene, pentru copilul ei. 

Roxana încerca să-şi facă lecţiile. O plictisea să înveţe cine erau 
argonauţii. „Să învăţ cine erau argonauţii, şi tăticu-i arestat. Lâna de aur — 
fleacuri. Tăticu spunea că se poate face o lână de o mie de ori mai bună. 
Tăticu să fi fost aici, mi-ar fi explicat. Mama e necăjită, de ce s-o mai bat la 
cap ! Din casă n-am mai ieşit de ieri, de când a plecat tăticu”. Vreau şi eu să 
mă joc. Poliţiştii ăia nu mă lasă. Or mai fi ăia afară ? 

Puiu dormea. 

Fără să mai bată la uşă, un agent pătrunse înăuntru. 

— Doamnă, strângeți-vă lucrurile. Sunteţi arestată. 

Marieta Muşat dete să iasă din apartament. 

— Stop ! Încotro ? 

Speriat de strigăt, Puiu se trezi. 

— Vreau să chem o vecină, spuse femeia, să-i încredinţez copiii. 

— Nu-i nevoie. Copiii sunt şi ei arestați. 

Roxana începu să plângă. 

— „„Arestaţi" înseamnă că ne duce la poliție ? întrebă Puiu. 

Mama, în timp ce-l îmbrăca, se căzni să-i răspundă fără tremur în voce 


— Da, Puiule, de mult voiai să vezi cum arată poliția. 

— Noi suntem gangsteri ? 

Mama nu răspunse. Agentul făcu o mutră chinuită, se bălăbăni pe un 
picior şi vorbi cu greu : 

— Lasă, flăcăule, nu te necăji, c-o să-ți arătăm o puşcă adevărată şi 
cătuşe adevărate, şi revolvere, şi tot ce se vede prin filme. 

— Nu vreau, zise Puiu. Aţi împușcat atâta zilele astea pe aici, că m-am 
săturat de revolvere. Dacă începeti şi la poliție să împuşcaţi, eu nu mai merg 
acolo. 

Mama îi încheiase cămășuţa, dar Puiu începu să se zbată: 

— Nu vreau să merg. 

— Gata, zise agentul, dacă nu-ți place, gata, nu-ți mai arătăm 
revolvere. Nici n-o să împușcăm, zău, frate dragă. Avem acolo şi 
bomboane. 


— Nu vreau să merg, zise Puiu. 

— Avem şi filme ! 

— Nu vreau să merg, răspunse Puiu. 

Atunci mama, mângâindu-l, îi spuse: 

— Şi tăticu e la poliție. O să fim mai aproape de tăticu. 
— Să mergem, zise Puiu grăbit. 

În tot cursul zilei de duminică, Nostril se informase telefonic de 
situația sediului, ba de două ori mersese până acolo, să verifice personal 
„blocada invizibilă” organizată de Bishop. 

Cu toate acestea, luni dis-de-dimineață, cu două ore înainte de 
începerea lucrului, inspectorul, nemaiavând răbdare să aştepte, plecă de 
acasă. Pe drum, la tot pasul, i se părea că zăreşte o bandă numeroasă fugind 
cu lucrurile furate din biroul lui. Au răzbit oare ? 

Bishop îl întâmpină în stradă, cu ochii înroşiţi de nesomn. 

— Nostril, dragă, îți repet: nici o ființă omenească, afară de sergenții 
de serviciu, n-a intrat în sediul ăsta şi n-a ieşit fără să am numele exact şi 
fotografia. Nimeni străin de poliție, afară de cinci arestați. Garantez. De 
sâmbătă de la două până acum, garantez ! 

— Îți mulțumesc, zise Nostril dezamăgit. Era totuşi nerăbdător să 
ajungă mai repede în birou, să vadă dacă banda a răzbit la dulapul lui de fier 
sau nu — şi dădu să plece. 

— O clipă ! îl opri Bishop. Cum rămâne cu banii ? Ai vorbit de 
50.000. Acum poți să-mi spui şi mie despre ce afacere e vorba, ia-mă părtaş 

— Dragă, răspunse Nostril afectat, dacă dau lovitura, o să-ți capeti 
banii. Despre ce e vorba, nu pot încă să-ţi spun: crede-mă că e mai sănătos. 

— Te cred, te cred, încuviinţă Bishop grav. N-am nici o pretenție. Dar 
pe femeia aia, Marieta Muşat, şi pe copii, nu mai pot să-i ţin arestați la mine 
în secție. Trebuie să raportez şefului. Se pare că-i vorba de o chestie 
serioasă, o invenţie, şi, mă-nţelegi, disciplina mă obligă să raportez şefului. 

Nostril îl privi fără să-şi ascundă ciuda. 

— E-n regulă, ai câștigat: capeţi zece la sută. 

— Cin'zeci, zâmbi Bishop rugător şi ironic. 

— Douăzeci. 


— Pentru tine ce nu fac eu ? Treizeci la sută. 

— S-a făcut, cedă Nostril şi dete să plece. 

— Stai, zise Bishop. Ce garanţie îmi dai? Te cred pe cuvânt, dar... mă- 
nțelegi... 

— N-am ce garanție să-ți dau. Poţi oricând să mă denunţi, asta-i cea 
mai bună garanție. 

— Ai dreptate, încuviință Bishop. Doar un cuvânt mai vreau să-ţi spun, 
şi eşti liber. N-aş vrea să mi se întâmple vreun accident, ceva, şi pe urmă să 
ai tu de suferit. Aşa că e mai bine să ştii : am lăsat, în patru locuri diferite, 
scrisori care să fie deschise după moartea mea. Am scris acolo tot ce-am 
putut să aflu despre cazul Muşat. Fii deci atent să nu păţesc ceva. 

— Îţi mulţumesc că mi-ai spus, glăsui Nostril solemn. 

Îşi strânseră mâna cu gravitate. Nostril se repezi spre sediu să vadă 
rezultatul capcanei. 

Avea biroul la etajul 1 şi, în ciuda corpolenţei sale, urcă treptele câte 
două. Fugi pe coridor şi se opri, încremenit, la jumătatea drumului : un 
miros neplăcut îi izbea nările. 

— Mister Nostril ! îi spuse timid o femeie de serviciu, de ce nu ne 
lăsaţi să facem dimineaţa curăţenie la dumneavoastră ? 

Fără să-i dea importanţă, Nostril strânse din pumni : „Cum de am 
uitat?". Își amintise că şi în ziua spargerii, intrând în birou, fusese izbit de 
acelaşi miros, un miros de flori care au stat închise peste noapte într-o 
cameră. 

Cu degetele tremurânde de emoție, descuie uşa exterioară, de fier, a 
biroului său. Uşa se deschidea spre interiorul camerei şi Nostril simţi 
înăuntru o rezistenţă, ca şi când un trup moale ar fi stat în calea uşii. 

Se opinti cu întreg corpul său masiv şi, până la urmă, izbuti să 
deschidă uşa. Ceea ce văzu întrecea tot ceea ce şi-ar fi putut închipui. 

Nu se putea intra în odaie: până la jumătate din înălțimea încăperii, o 
masă uriaşă de pânză albastră ocupa întreg spațiul. 

Chemând oamenii în ajutor, Nostril îndesă pânza şi îşi croi anevoie 
drum până la dulapul de fier. Băşicile de cauciuc, chimicalele, totul 


dispăruse. Rămăseseră doar cântarele, dar până şi platanele lor de celuloid 
fuseseră răpite. Inspectorul Bishop, care alergase după Nostril, rotea nişte 
ochi plini de uluire. 

— Scoateţi odată pânza asta afurisită ! începu Nostril să urle ca ieşit 
din minţi. În cinci minute să n-o mai văd în birou ! 

Începu o agitaţie fantastică. Înarmaţi cu cele mai ciudate arme, 
oamenii sfâșiau bucăţi mari de pânză, formau un lanţ care scotea pe întreg 
coridorul baloturi interminabile de culoare albastră. 

— Opriti ! strigă deodată Nostril. 

Se apropie de doi oameni care cărau o grămadă de pânza. 

— Cine are o lupă ? 

Spre deosebire de restul pânzei, bucata pe care o ţinea acum în mâini 
avea o pată ruginie pe ea. Nostril privi atent prin lupă. 

— Sânge, spuse el. Bucata asta puneţi-o deoparte. 

După zece minute, când Nostril putu, în sfârșit, să intre în camera sa, 
văzu că i-au dispărut covorul, masa de lucru, telefoanele, două biblioteci 
încărcate cu anale judiciare şi cărți polițiste, perdelele, tava cu plăcinte, 
cuierul, scaunele, într-un cuvânt aproape întreg mobilierul, cu excepția 
dulapului de fier. Pe jos zăceau nişte obiecte de metal. Nădăjduind să 
găsească vreun indiciu, Nostril se aplecă, luându-le cu mare băgare de 
seamă ca să nu lase amprente. Obiectele — nişte broaşte fără cheie — îi 
păreau cunoscute. Până la urmă, stupefiat, își dădu seama că erau broaştele 
de la propriul său birou dispărut. 

— Cine naiba, înainte de a fura un birou, se apucă să demonteze 
broaştele şi să le lase la faţa locului? 

Dădu toată lumea afară din birou (inclusiv pe Bishop, căruia îi ceru să 
aducă de urgenţă familia lui Muşat), ceru din biroul de alături un scaun, luă 
de la secretară nişte plăcinte cu vişine şi se aşeză pe scaunul de lemn, în 
mijlocul camerei aproape pustii. Podeaua era şi ea mâncată în unele locuri, 
parcă s-ar fi dat acolo o luptă între uriaşi. 

„Nostril — îşi spuse inspectorul —, ai maximum o oră ca să afli 
adevărul, dacă vrei să mai câștigi ceva în afacerea asta. Peste o oră, presimt, 
o să fie prea târziu." 

Nostril avea poate dreptate spunând că într-o oră va fi prea târziu, dar 
într-o privinţă se înşela : „„misterul" era foarte simplu de rezolvat, şi avea să- 
i ceară mai puţin de o oră. 

Trecură aşa poate vreo zece minute, timp în care Nostril mânca şi se 
gândea. Subit, azvârli cât colo pe tavă o plăcintă pe jumătate mâncată şi 
fugi iute pe coridor : 

— Alo, toată lumea, cărați imediat toată pânza în camera, specială ! 

Cu inima bătindă de emoție, urmări forfota oamenilor care duceau 
pânza în camera specială, o cameră fără ferestre, care n-avea mobilier, afară 
de un pat de fier; o cameră rezervată torturilor. O jumătate de perete, din 
sticlă de oțel, permitea observatorului să urmărească toate fazele 
schingiuirii. Nostril merse în cabina de observație alăturată şi ceru să-i fie 
adus acolo inginerul Muşat. 

— Adică în camera specială ? 

— Nu, nu ! spuse febril Nostril, care se grăbea, în cabina de observaţie 


Inspectorul trase o perdea, ascunzând astfel privirilor camera specială, 
mai dete prin telefon câteva indicaţii şi se ridică de pe scaun în întimpinarea 
lui Muşat. 

— Legaţi-l, spuse el lui Healey. Aşa... Acum aşezați-l pe scaun... 
legat... cu fața la camera specială... Nu, nu trage perdeaua, las’ c-o trag eu la 
momentul potrivit. 

Îi şopti lui Healey câteva instrucţiuni. Apoi cu glas tare: 

— Lasă-mă singur cu el. 

Nostril se sprijini pe spătarul scaunului de care şedea legat Mușat şi îi 
spuse în ureche : 

— Domnule inginer, ţin să te felicit pentru invenţia dumitale. 

Muşat se crispă în frânghii, dar nu spuse nimic. 

— Te rog să mă scuzi, continuă Nostril, dar vineri noaptea, când te-am 
percheziţionat, credeam că ai ascuns ceva în tivul batistei şi l-am desfăcut. 
M-am mirat eu că nu-i un tiv cusut, dar credeam că-i vreo noutate a 
industriei de plastice. Acum însă îmi dau seama că tivul acela era foarte 
important. Şi eu, prostul, care credeam că a pătruns la mine în birou o bandă 
şi că a lăsat pe locul spargerii un balot amintire ! 

Nostril luă telefonul şi întrebă: , 

— Ascultă, Healey, au venit ? Grăbeşte instalarea! 

Se întoarse spre român şi continuă : 


— Aşa-zisa dumitale batistă, bucata aceea de pânză albastră pe care ți- 
am confiscat-o şi am pus-o în dulap, e o substanță nouă. Probabil vie, 
plantă, burete, adunare de microorganisme, nu ştiu nici eu ce, dar în orice 
caz este vie. Vie mai ales pentru ca se înmulțește. 

Cum se înmulțeşte ? Habar n-am. Fapt e că azi pui într-un dulap o 
simplă batistă, iar peste noapte batista, devorând, înghițind, asimilând toate 
hainele şi hârtule din dulap, ba chiar şi hârtii secrete, ca să mă sperie pe 
mine, creşte, creşte, creşte atât că nu mai încape în dulap, creşte atât de 
puternic, încât până la urmă sparge şi broasca dulapului, numai ca să-şi facă 
loc. O zi şi încă una mai apoi, sâmbătă şi duminică, balotul dumitale de 
pânză, înmulțindu-se şi crescând, mi-a mâncat covorul din birou, scaunele, 
masa de lucru, tot ce nu era metal. Am găsit pe pânză o pată ruginie de 
sânge. Cred că era bucata de origine, batista pe care ai pătat-o cu sângele 
dumitale când te-ai şters. Cum de n-a înghițit şi sângele ? Pesemne că l-a 
înghițit doar prin tiv, dar că partea din mijloc e compusă din celule moarte. 
Magazia asta de pânzeturi reprezintă strănepoţii batistei dumitale de 
alaltăieri. Aşa e? 

Muşat nu răspunse. 

— Sâmbătă dimineaţa am scos balotul din dulap, dar la prânz, când să- 
l pun la loc, nici nu mai încăpea. Crescuse în câteva ore, dar nu mi-am dat 
seama. Credeam că asta-i din cauză că l-am răscolit. L-am lăsat în mijlocul 
camerei ; acuma, fii atent, domnule inginer ! E adevărat că la toate 
încercările cu reactiv ale chimiştilor noştri substanţa s-a dizolvat. Totuşi o 
proprietate a ei nu mi-a scăpat. Dacă misterioasa dumitale substanţă plastică 
vie înghite lemnul, fibrele, tot ce e materie organică sau tot ce, având o 
duritate mai mică, poate fi mâncat, dacă roade şi parchetul, atunci înseamnă 
că ea e în stare să devoreze şi oamenii. Sunt convins că nu e o pânză 
patriotică şi că ea nu face nici o deosebire de naționalitate între români, 
toridieni sau alte naţii. Acum, fii atent, domnule Muşat! Dacă nu ne spui 
dumneata secretul formulei, vom fi nevoiţi să studiem singuri felul cum se 
hrăneşte şi se înmulţeşte misterioasa dumitale pânză vie. 

Nostril dete brusc perdeaua la o parte, şi prizonierul scoase un strigăt 
de groază : o femeie şi o fetiță, cu spatele lipit de sticla de oţel, se fereau de 
atingerea mormanelor de pânză, în vreme ce un băiat, în care inginerul îşi 
recunoscu copilul, întors, de frică, cu spatele la pânză, stătea ocrotit de 
mâna mamei sale şi îşi turtea nasul de sticlă. Cât despre pânza albastră, ea, 
spre mirarea de o clipă a lui Nostril, parcă palpita, unduia. 


— Vezi ce fenomen interesant ? spuse inspectorul. Înainte, pânza nu se 
mişca, pentru că mijlocul pânzei nu se înmulţeşte, ci numai marginea. În 
balot marginea ei avea câteva sute de metri. Acum însă, când pânza e mai 
mare, şi mai ales când a fost ruptă în sute de bucăţi, marginile ei nu mai 
măsoară câteva sute de metri, ci, dacă ai aduna toate fâșuile, kilometri şi 
zeci de kilometri; viteza ei de înmulțire a crescut de sute şi mii de ori. O 
vezi ? parcă pulsează ! Maria dumitale, şi Roxana, şi... — mă scuzi, îmi 
scapă numele adorabilului dumitale băieţaş — am impresia că nu se simt 
prea bine acum. Nu te emoționa : nu cred să fie o pânză de-a dreptul 
vătămătoare, altminteri n-ai fi purtat-o în buzunar, s-o duci la consulatul 
român. Nici oxigenul familiei dumitale nu-l poate răpi — am luat măsuri de 
oxigenare a camerei speciale. Am pus acolo tot felul de obiecte, ca să aibă 
cu ce să se hrănească. Cred că mai întâi mormanele de pânză o să-ți 
strivească familia — neavând loc unde să crească — şi abia apoi o s-o 
devoreze, încetul cu încetul. Dacă pânza s-ar înmulți aşa la infinit, nici n-ar 
putea fi folosită : şi-ar face o doamnă cine ştie ce rochie după ultima modă, 
scurtă de tot, şi până la sfârșitul balului s-ar pomeni că i-a trecut de pantofi, 
în chip de trenă. Te-ai culca în pijama seara, iar dimineaţa te-ai trezi într-o 
magazie de textile. Probabil că dumneata cunoşti mijlocul prin care se poate 
opri creşterea aceasta, ştii cum să faci tivul. Nu-ţi cer nici o formulă: vreau 
să te ajut doar să-ți salvezi familia. Oricând vrei, te dezleg şi îţi dau voie să 
te duci şi să opreşti balaurul ăsta de pânză ! Ce zici ? 

Nostril socotea că marii inventatori, fără excepţie, ca şi alte genii, nu 
sunt oameni în toate mințile. Totuşi se înfioră auzind şuierul de nebunie şi 
ură care răzbătea în glasul românului: 

— Eu sunt mort, gemu Muşat. De când am încăput pe mâinile voastre, 
am considerat că eu şi familia mea suntem un grup de morți. Nu am nimic 
de spus şi de făcut. Dacă v-aş divulga formulele mele, tot m-aţi omorî la 
urmă. 

— Regret foarte mult, încheie Nostril, atunci eu mă retrag şi te las să 
vezi cum moartea de care vorbeşti devine fapt. Dacă te răzgândești, n-ai 
decât să strigi formulele : nu merită pentru câteva secrete acolo să-i vezi 
pierind pe ai tăi. 

Muşat privi cu ochi mari femeia pe care o iubea şi cei doi copii. Erau 
acum întorși toți cu faţa spre el: băiatul îi făcea semne, bucuros că l-a 
regăsit, iar în ochii lui de copil lucea siguranţa că tata, acea ființă care 


pentru orice copil mic e cea mai puternică şi cea mai dreaptă de pe lume, îl 
va scăpa. 

— La cinci minute după ce verificaţi formulele, mă veți ucide, spuse 
inginerul, trist şi resemnat. Şi dacă nu mă omorâți, tot mort o să fiu. 

Nostril puse mâna pe clanţă şi îi azvârli îndărăt, peste umăr, câteva 
vorbe grăbite : 

— Poate că te mint, poate că vă voi omori, dar ai unu la sută şanse să-i 
scapi. Însă dacă taci, vor muri sigur — sută la sută. 

— Stai ! strigă Muşat. Gândește-te la încă ceva : cu viaţa alor mei poți 
să mă mai şantajezi o lună, două, un an. Însă dacă-i laşi să se prăpădească 
acuma — gata, ţi-ai distrus ultimul atu. Asta am vrut să-ți spun. Acum, du- 
te ! 

Abia apucase Nostril să iasă din cameră, când o mână grea i se puse pe 
umăr : 

— Eşti arestat ! 

— Cum, de ce ? Cine sunteţi ? 

Vedea după înfățișarea oamenilor din faţa sa că sunt cu toții de la 
serviciul secret. Se aşteptase la asta. Privi la ceas : „Da, exact într-o oră au 
aflat de toată afacerea asta. Era de presupus". 

— Ştii prea bine cine suntem ! îi vorbi calm un om înalt şi uscăţiv, 
negricios, în care Nostril îl recunoscu, în ciuda hainelor civile, pe generalul 
Bigellow. De ce n-ai înștiințat serviciul special? Te joci? Ştii doar că orice 
caz de invenţie trebuie să fie comunicat serviciului secret! 

— În loc să mă arestaţi, mai bine mi-aţi fi cerut ajutorul ! protestă 
înciudat Nostril. Nu m-am ferit de serviciul special, am întârziat numai. 
Abia vineri l-am arestat. Maine vă chemam. 

— Dragă Nostril, spuse prietenos generalul, să-ți fie ţărâna uşoară. Ca 
să pătrund aici peste capul poliției, a trebuit să iau un ordin scris de la 
preşedintele statului. Dacă n-ai fi minţit când te-am întrebat unde-i românul, 
poate ai mai fi scăpat cu viață. Aşa însă, mă voi vedea silit să raportez că te- 
ai opus serviciului special şi că ai fost ucis în timpul luptei. Care ţi-e ultima 
dorinţă? Vrei poate să mănânci o plăcintă cu vişine? 

— Văd că mi-aţi studiat obiceiurile, râse Nostril. Nu, domnule general, 
ultima mea dorinţă e să fac un serviciu ţării. 

— Haide, haide, făcu generalul, nu încerca să mai câștigi o secundă de 
viaţă cu tirade. Spune iute. 

— Îmi dau seama că mă omorâţi pentru că ştiu prea multe. Dar vreau 
să vă previn că mai e un cetăţean care cunoaşte tot cazul. 

— Healey ? 

— Nu, altul. Nu vă cer o decorație post-mortem. Daţi-mi o pensie 
pentru familie şi un loc onorabil la cimitir, şi vă spun numele lui. 

— S-a făcut, zise generalul. Ai cuvântul meu de onoare. 

Nostril îşi aminti de renghiul cu scrisorile pe care i-l jucase Bishop şi 
minți : 


— Am lăsat la mai mulți avocaţi, în testament, toate amintirile mele. 
Le-am spus însă : „în caz că se iveşte o pensie, aruncaţi testamentul în foc 


1? 


— Bine, bine, zise generalul plictisit: 100 pe săptămână. Ei, hai, cine e 


Atunci Nostril, cu o sălbatică bucurie de răzbunător, spuse: 

— Inspectorul Bishop. E asociat cu mine. Dacă primesc eu un glonte 
în ceafă, să primească şi el! 

Spunând acestea, Nostril, cu un sentiment al dezastrului, avea o 
ciudată satisfacție. Ştia că înăuntru, în acest timp, familia lui Muşat e 
devorată şi că astfel se distruge ultimul argument care l-ar fi putut hotărî pe 
român să vorbească. Mai mult: buzele lui Muşat vor fi pecetluite veşnic de 
ură. 

Un agent îi scoase lui Nostril revolverul din buzunar şi urlă: 

— Hai, mergi ! 

O porni pe coridorul subteran, așteptând glontele dintr-o clipă în alta. 
Genunchii i se muiaseră. Se opri. 

— Ce e ? întrebă plictisit agentul. Mergi înainte! 

— Să nu uitaţi de Bishop. Şi să vă ia dracul pe toți! 

Se prăbuşi greoi, corpul lui moale nu făcu nici un zgomot. Mâna i se 
întinse înainte, parcă ar fi încercat să apuce ceva. O viață întreagă alergase 
după câștig. Degetele se zbătură puțin, înfrigurate, apucară un zgrunțure al 
peretelui umed şi se înțepeniră. 

— Uf! da’ greu mai era şi ăsta ! spuse, în loc de discurs funebru, unul 
din agenții care îl cărau. 

Uşa cabinei de observație se deschise brusc. Cineva, calm şi metodic, 
îl dezlega pe Muşat. 

— Domnule inginer, spuse serviabil generalul Bigellow, aţi fost preluat 
de serviciul secret. Veţi fi mutat într-un laborator, să ne dați formulele. 
Torida are nevoie de ele. 

Muşat nu-şi ridică privirile. Când ultima frânghie fu desfăcută, 
inginerul căzu de pe scaun. Fusese leşinat, dar căderea îl trezi. Sări în 
picioare, scoțând un răcnet neomenesc : 

— Uite ! 


Cu degetul întins, arăta femeia cu cei doi copii, care se zbăteau 
asemenea unui inform Laokoon în şerpii de pânză albastră. Se pare că pânza 
nu le cauza nici o durere, dar că palpitația materialului, care devenea tot mai 
puternică, îi speria, creşterea pânzei fiind o permanentă amenințare de 
înăbuşire şi strivire. 

— Daţi-le drumul mai iute ! strigă Muşat. 

— Regret, răspunse generalul. Am instrucțiuni de a lăsa familia să vă 
fie lhchidată în caz că nu-mi comunicaţi formulele dv. Cum aţi obținut ca un 
țesut macromolecular să se înmulțească ? Puteţi imprima în toate culorile ? 

— Nu pot să vă răspund aşa, în două cuvinte ! strigă înnebunit Muşat. 
Daţi-le drumul şi vorbim pe urmă. 

— Regret, spuse generalul. 

Muşat deschise gura să spună ceva, căută aer, se clătină pe picioare, 
întinse mâinile înainte căutând un sprijin şi, până să apuce să-l prindă 
cineva, căzu moale pe măsuţa din faţa lui, încleștându-și mâinile pe telefon, 
ca şi când ar fi vrut să se ţină de el. 

Generalul îl apucă brutal de umăr, zeâlţâindu-l şi încercând să-l 
întoarcă spre el. În clipa următoare văzu un fulger negru şi, înainte de a-şi 
da seama ce s-a întâmplat, simți o izbitură cumplită în cap. Muşat, cu o 
forţă neaşteptată, îi repezise telefonul în tâmplă. O clipă după aceea, agentul 
de alături, care nu putuse să tragă din cauză că Bigellow stătea între el şi 
inginer, văzu că generalul se prăbuşeşte. Acum putea să tragă în Muşat şi 
trase. Aproape în aceeaşi clipă, răsunaseră de la spate câteva împuşcături. 

Muşat căzu peste general. 

Se repeziră cu toţii asupra lui Bigellow şi văzură că trăieşte. 

— A avut noroc, zise unul din agenţi, uite ce l-a scăpat ! şi arătă şnurul 
rupt al telefonului. Firul a oprit din forţa loviturii. Al naibii tip era şi 
românul ăsta ! 

— Să-ţi spun drept, spuse unul din agenții care îl pălmuia pe Bigellow 
ca să-l trezească, nu-mi pare rău că l-a mai pocnit puţin pe şefu'. De când 
cu scăderea acțiunilor „Wessemer", a devenit tare nervos. Da' nu se trezeşte, 
cred că românul i-a făcut rost de-o internare în spital pe vreo lună. 

— Las” că tot noi o să ieşim vinovaţi, se plânse un ofiţer mărunţel, Și- 
atunci să vedem dacă o să vă mai ardă de glumă. „Cum v-aţi apărat 


generalul ?“ — o să ne întrebe. „De ce l-aţi omorât pe român? Hai, duceţi- 
vă în mormânt după el, să-i scoateţi formula ! Doar aţi avut ordin să-l 
aduceți viu !“ 

— Şefule, se minună un agent, mi se pare că cetăţeanul trăieşte ! 

— Imposibil ! S-au tras vreo zece gloanţe în ei. 

În aceeași clipă, ca şi când ar fi vrut să dea o dezminţire, Muşat 
deschise ochii. 

Agenţii zâmbiră. 

— Ai avut noroc, zise cel care răspundea la numele de Ned, mie să-mi 
mulțumeşti că te-am împuşcat. Ai căzut, şi celelalte gloanţe au nimerit în 
peretele ăsta de sticlă de oţel. la să vedem ! 

Îl cercetă pe Muşat şi constată că acesta nu are decât o singură rană, 
ceva mai Jos de umărul drept. 

Inginerul, care părea căzut într-o stare de prostrație, îşi reaminti totul 
deodată, întoarse iute capul şi văzu că ai lui se chinuiau mai departe după 
peretele acela de sticlă ; căzuseră pe podea, mama se pusese înaintea 
copiilor, un scut de carne în fața pânzei ucigaşe. 

— Nu m-aţi nimerit, trageţi, împuşcați-mă odată ! upă Muşat. 

Nu trase nimeni în el, dar, ca un soi de răspuns, răsună o bubuitură 
care, în subteran, aproape că le sparse timpanele. Se auziră câteva 
împuşcături răzlețe, apoi se dezlănțui un adevărat uragan. Agenţii, deveniți 
palizi, schimbară priviri îngrijorate. Ca şi când s-ar fi înțeles din ochi, fugiră 
afară din cabina de observație, târând după ei corpul inert al lui Bigellow şi 
încuind uşa după ei. 

Muşat rămase singur, bătând cu pumnii, nebunește, neputincios, în 
sticla de oţel ce-l despărţea de cei dragi lui. 

— Vorbesc, strigă el, nu se mai poate aşa ! Vorbesc, vă dau formulele. 

Abdicase oare sau îşi îngăduise această slăbiciune văzind că a rămas 
singur ? 

Împuşcăturile nu mai conteneau. 

Marieta, soția lui Muşat, îşi pierduse cunoştinţa, părul ei blond se 
cufunda sub valurile albastre de pânză. Roxana şi Puiu, mai mici, având 
nevoie de mai puţin oxigen, erau treji încă; prin sticlă nu se auzea, dar 
gurile lor larg deschise arătau că ţipă. Uşa de fier a cabinei de observație 
bubui, dată de perete. Un om înalt, cu păr alb, îmbrăcat în salopetă, cu un 
pistol-mitralieră sub braţ, îl cuprinse de umeri pe Muşat şi îi strigă : 


— Tovarăşe inginer, comitetul românilor revoluționari vă salută ! Am 
săpat o galerie subterană, sunteţi salvat! 

Salvarea, limba patriei, auzită după atâția ani. descărcarea nervoasă 
dezlănţuiră plânsul inginerului. În clipa următoare, însă, apucând frenetic 
salopeta necunoscutului, strigă : 

— Iute, n-avem mult timp ! 


55 


În câteva clipe, Muşat şi câţiva însoțitori în salopetă, sărind peste 
trupuri neînsuflețite de poliţişti, de agenţi ai serviciului secret şi civili în 
salopetă, căzuți cu toţii în luptă, ajunseră în pragul camerei speciale. 
Deschiderea uşii de fier şi salvarea durară mai puţin de trei minute. În timp 
ce familiei 1 se dădeau primele îngrijiri, Muşat se sprijini de perete şi zâmbi 
slab : 

— Nu mai am lacrimi..., spunea el. Aş vrea să plâng de bucurie. 

— Gata ! strigă muncitorul cu părul alb, soția dumitale şi-a revenit, 
trebuie să ne grăbim. Ai putere să fugi? 

— Daţi-mi o țigară ! ceru slab inginerul. Şi un foc... 

Căpătând chibrituri, aprinse câteva şi le aruncă pe neaşteptate peste 
grămezile de pânză palpitândă. Cu o viteză neverosimilă, arzând mai iute 
decât celuloidul, grămezile de pânză izbucniră în flăcări albastre şi 
portocalii, care lăsau un fum negricios. 

— Ce faci, ce faci? striga omul. 

— Nu vreau să rămână pânza asta în mâinile lor, explică Muşat. Aş 
putea oricând să produc alta. 

— Bravo, foarte bine ! strigă celălalt, tuşind şi ferindu-şi obrazul de 
arşiţa flăcănilor. Nu cumva a rămas vreo fâșie în laboratorul lor chimic ? 

— Nici urmă ! râse strâmb inginerul — la primul reactiv se topeşte. 

Se auzi de afară un vuiet de sirenă. 

— Să fugim, spuse omul. 

Rămăseseră în viață vreo douăzeci şi cinci, îmbrăcaţi în salopete, iar 
familia inginerului se afla în mijlocul lor. Porniră să se retragă prin galeria 
subterană. 

Populaţia de pe stradă fugise, înspăimântată, în timp ce în subteran 
exploda bubuitura, la suprafață, pe stradă, poliția oraşului Otlonto 
încercuise sediul. Câteva sute de curioşi s-ar fi apropiat totuşi de clădirea 
poliției, dacă nu i-ar fi ţinut deoparte cordoanele polițienești. 

La cafeneaua unde fusese postul de observație al lui Bishop stătea 
acum însuși şeful poliției publice. Maşinile poliției blocaseră strada pe 
ambele părți. 

Toate intrările şi ieşirile erau păzite. Orice circulație — interzisă. 

În sfârșit, în semicerc în faţa clădirii poliţiei, stăteau aliniați 150 de 
poliţişti, cu puşti-mitraliere şi grenade cu gaze lacrimogene ; erau apăraţi de 
gloanţele răzlețe din sediu prin scuturile motocicletelor. 

— N-are rost să asediem sediul, spuse şeful poliției. Banda salopetelor 
albastre, din câte mi s-a raportat, nu e numeroasă. Dar s-a baricadat în 
clădire. De ce să pierdem oameni degeaba ? Tot o să trebuiască să iasă afară 
: le-am pregătit o primire triumfală. 

— Domnilor, spuse Orsini blând, după aprecierile mele, cea mai 
grozavă criză din istoria acestei ţări, criza anului 1965, va lua sfârșit în 
câteva luni. 

Rumoare: zecile de oameni de afaceri aşezaţi la masa lungă a 
Concernului „Wessemer“ respirară uşuraţi. 

— Vă spun chiar mai mult, adăugă Orsini, criza s-ar fi putut sfârși încă 
acum două luni, de-am fi vrut. Dar e aici o problemă : pentru cine se 
sfârșește mai bine ? Ca să vorbim pe şleau : pentru Rockepont sau pentru 
mine ? Ştiţi că „Lextinghouse” al lui ameninţa să înghită „„Wessemer“-ul 
nostru. 

— Cu sprijinul comuniştilor! ţipă enervat un omuleţ care îşi clătina 
mereu capul. 

— Să nu exagerăm, zâmbi Orsini îngăduitor, arătându-și dinții albi. 
Noi am avut parte de grevă totală, pe când la ei trei combinate mari, între 
care cel din Blacktown, au lucrat din plin. Şefii lor sindicali s-au lăsat 
cumpăraţi, ai noştri nu. 

— I-a mituit Rockepont, strigă omuleţul. I-a mituit să facă grevă! 

— Să nu exagerăm ! râse Orsini bine dispus. Mai sunt şi şefi 
sindicalişti care, din păcate, nu se lasă cumpăraţi. Domnilor, propunerea 


mea e următoarea : vrea „Textinghouse“ să înghită „„Wessemer“-ul ? Foarte 
bine! Lichidăm toată industria noastră! 

Tipete, proteste; trebuiră să treacă mai multe minute până când Orsini, 
bătând răbdător cu ciocanul în masă, restabili liniştea. 

— Nu vă speriaţi, le vom ceda o industrie fără valoare. Da, domnilor, 
le vom ceda ,„„Wessemer“-ul, să rămână ei singuri stăpâni ai fabricilor 
plastice şi textile, iar noi nu vom cere în schimb decât acțiunile petrolifere 
Rose. 

— Ne ruinăm. 

— Mai bine criza ! 

— Te-ai înţeles cu Rockepont ! 

— Domnilor, domnilor, îi mustră amabil Orsini, vă rog să mă credeţi, 
nu ne ruinăm, dimpotrivă ! Gentlemeni, pot să vă anunţ că suntem în 
posesia unei descoperiri care schimbă complet datele problemei şi care face 
ca industria textilă... 

La aceste cuvinte, un beculeţ roşu se aprinse pe masă în faţa lui Orsini. 

— Mă scuzaţi, spuse el, nu-mi place să întrerup consiliul, dar e o 
chestiune extrem de urgentă, tocmai în problema de care vă vorbeam. 

Își îndepărtă scaunul de masă şi apăsă pe un buton. Din plafonul sălu 
cobori iute o cabină plastică, de felul celor pentru telefoanele publice, 
numai că n-avea fund — un fel de borcan uriaş cu gura în jos. Putând vorbi 
fără să fie auzit, Orsini luă telefonul agăţat de peretele din dreapta cabinei: 

— Ce e? 

— Generalul Bigellow a dat greş, îi spuse o voce înăbuşită. A năvălit 
peste el o bandă necunoscută, din nişte subterane, în ultima clipă, au făcut 
să explodeze un zid, şi au dat buzna în beciul poliției. 

Ochii mari negri ai lui Orsini se îngustară : 

— Idiotul ! spuse el blând. 

— Doi oameni au izbutit să fugă şi mi-au raportat : a fost săpată spre 
sediul polițienesc o galerie subterană. Am reperat locul de pornire : o 
măcelărie deschisă chiar azi dimineață. Acum, în faţa măcelăriei, acoperind- 
o, stă un camion frigorifer uriaş. Cred că pe acolo o să-l scoată pe român, 
dintr-o clipă într-alta. 

— Poliția ştie ? 

— Nu cred. Îi aşteaptă prin faţă, cu o adevărată armată. Ce facem ? Să 
punem mâna pe român chiar când îl vâră în camion ? Sau poate să filăm 
camionul şi să dăm atacul mai spre marginea oraşului ? 


— Câţi oameni aveţi ? 

— Optsprezece. 

— De ce aşa putini ? 

— Ne-am bazat pe serviciul secret, aşa că n-am mai mobilizat pe toți 
ai noştri. 

— Foarte rău! V-am spus de o mie de ori că „„Wessemer” e 
„„Wessemer" şi serviciul secret e serviciul secret ! Să nu vă mai bazaţi pe 
nătângii lui Bigellow. 

— Ce facem ? 

— Daţi atacul mai spre marginea oraşului. Eu vă trimit urgent întăriri. 

Membrii consiliului nu auzeau nici un cuvânt, dar după figura agitată a 
căpeteniei lor ghiciră că în acele câteva clipe li se hotărăşte soarta. 

Trecuseră abia câteva minute de când formaţia necunoscută îl eliberase 
pe Muşat. 

În faţa sediului aştepta poliţia. 

Pe o stradă învecinată, care nu fusese barată de poliție, mai multe 
maşini pline de oameni stăteau pe un loc special prevăzut pentru parcare. 
Peste drum de noua măcelărie, un om care admira o vitrină de cosmetice 
făcu un semn discret în direcția maşinilor. 

Aproape în aceeaşi clipă, motorul camionului începu să vibreze, fără 
ca maşina să se urnească din loc. Doi măcelari cu şorturi însângerate 
apărură în stradă săltând prin uşile din spate ale camionului un sac mare, 
plin, cam de lungimea unui om. Imediat se formă un releu, şi, pe braţe, vreo 
zece saci fură aşezaţi în maşină, sub privirile binevoitoare ale noului 
proprietar al prăvăliei. La urmă, uşa din stânga, pe care scria CAR, şi cea 
din dreapta, cu inscripția NE, se reuniră, iar camionul gigant se puse în 
mişcare. Mergea iute. 

Fu filat cu îngrijire, după toate regulile artei. 

La stopuri, unde se înghesuiau multe maşini, câte un urmăritor cobora, 
ca să fie mai sigur că nimeni nu se dă jos pe furiş din camion. 

Mai spre marginea oraşului, la o staţie de benzină care avea alături şi 
un bar, şoferul camionului de carne cobori să ia o gustare. Barul mai avea o 
ieşire prin care se putea ajunge în altă stradă. Şoferul nu se mai întoarse. 


După vreo cinci minute, oamenii Societăţii „„Wessemer"”, simulând 
două accidente, blocară camionul. La o comandă se repeziră, cu revolverele 
în mâini şi deschiseră dintr-o dată uşile pe care scria CARNE, sărind iute de 
o parte. 

Nu se auzi nici o împuşcătură. Agenţii scoaseră afară primul sac şi, cu 
băgare de seamă, îl desfăcură. 

Un om sări în picioare, dar, pocnit în creştet, căzu la loc. Astfel goliră 
la rând câțiva saci. La al şaselea sac, după desfacerea legăturilor, nu sări 
nimeni în picioare. 

Agenţii desfăcură pânza grosolană a sacului şi deteră peste un cap 
bandajat. Un om stătea parcă adormit, cu un fes alb medical pe cap. 

— Bigellow ! exclamară agenţii uimiţi şi furioși. Generalul Bigellow ! 
Ne-au păcălit: ăştia-s oamenii serviciului secret. Unde-s românul şi 
complicii lui ? 

— Să ştii că au şters-o după ce-am plecat noi ! 

Dar căpetenia echipei „„Wessemer" era un om conştiincios: 

— N-aveţi nici o grijă, băieţi! Am lăsat acolo o echipă de pază. 

Când se întoarseră la măcelărie, locul era barat de poliție. Şeful echipei 
„» Wessemer" căută din ochi oamenii pe care-i lăsase acolo; nu se vedea nici 
urmă de ei. 

Între două cordoane dublate de poliţişti, în cătuşe, inginerul Muşat, 
susținut de doi oameni, famila lui Muşat şi ceilalți bărbaţi în salopetă, 
păziţi de trei poliţişti cu puşti-mitraliere, ieşiseră din măcelărie şi traversau 
strada. Latul puştii-mitraliere a unui polițist izbi în Muşat, să-l facă să 
meargă mai iute. Cu lovituri şi vorbe urâte, poliţiştii îi îndesară în 
magazinul de cosmetice de peste drum de măcelărie. 

— Da” ce fac acolo ? întrebă omul de la „„Wessemer” . 

— E formidabilă poliția noastră, răspunse, plin de satisfacție, un domn 
îmbrăcat în haine de călărie. Era acolo un sediu secret al poliției. 

Un agent ieşi afară să tragă obloanele şi, fiindcă nu izbutea singur, 
chemă câțiva poliţişti din cordoanele de pe margine să-l ajute. 

— Iute! strigă omul înalt cu păr alb, care-l salvase pe Muşat. Avem 
două-trei minute până o să-şi dea seama ce s-a petrecut. 

Spunând acestea, îşi dezbrăcă iute hainele de ofiţer de poliție. Ceilalți 
poliţişti aruncară şi ei în mare grabă uniformele pe care le purtau şi 
rămaseră în salopetele pe care le purtaseră pe dedesubt — salopete care nu 
le jenau mişcările. 

— Pe-aici ! zise conducătorul grupului şi, dând la o parte un raft 
încărcat cu parfumuri şi borcanele de crema, deschise un chepeng. 

— Cine a plasat cordoane acolo, la măcelărie ? striga furios şeful 
poliției. 

— Chiar ei! raportă în poziţie de drepţi un ofiţer. În subteran, în timpul 
luptei cu poliția şi serviciul special, au dezbrăcat câțiva poliţişti morţi. Şi-au 
pus hainele lor. 

— Bine, bine, dar cordoanele ? 

— Ca să fie siguri că n-o să-i deranjeze nimeni cât traversează strada, 
au chemat mai multe plutoane de poliție... au organizat un cordon şi au 
şters-o. 

— Cu ajutorul poliției ! bombăni furios şeful poliției. 

Dezorientaţi, poliţiştii trăgeau la întâmplare, pe mai multe străzi. 
Înconjuraseră mai multe cvartale, căci nu ştiau precis cu ce clădiri avea 
legături magazinul de cosmetice. 

Şeful poliției conducea personal detaşamentul puternic care pătrunsese 
în magazin. 

Când deschiseră chepengul, văzură că nu mai există scară pe care să 
coboare. Planul de salvare fusese, după toate semnele, elaborat minuţios. 
Abia când aduseră o scară de frânghie, văzură că a dispărut coridorul : 
chepengul se deschidea asupra unui tub închis la capăt, uşa dispăruse. 
Încercară s-o identifice prin ciocănituri, prin mici explozii, dar pierduseră 
timp. Când găsiră galeria prin care fugiseră Muşat cu însoțitorii săi, îngustul 
coridor era blocat de moloz : urmăriţii puseseră o bombă. 

Şeful poliției se aşeză pe un pietroi şi îşi cuprinse tâmplele în mâini. 

Ca să nu facă zgomot, salvatorii lui Muşat provocaseră un soi de 
„explozii amânate“. 

Exploziile mici, pierzându-se în zgomotul marelui oraş, avuseseră loc 
cu o zi înainte. Pietroaiele şi molozul fuseseră strânse cu grijă la loc, aşa 
încât coridorul era practicabili însă după trecerea detaşamentului, câte un 
capac mare din plafonul coridorului, tras cu lanţuri, se prăbuşea la pământ, 
podidit de pietroaie şi moloz: se producea astfel o „explozie cu repetiţie", 
cum îi explica lui Muşat compatriotul său. 

Astfel, izolat de urmăritorii lui prin câteva coridoare explodate. Muşat 
se pomeni ajuns fără riscuri în cu totul alt cvartal, unde nici nu să auzea 
zgomotul luptei. Însoţitorii erau acum doar patru — restul se împrăștiaseră 
pe drum — şi nu mai aveau arme cu ei. 

Omul înalt cu păr alb răsuflă uşurat, îşi dezveli dinţii într-un surâs 
cuceritor şi spuse : 

— Uf, am scăpat ! Să urcăm, ne aşteaptă afară două maşini. Te pansăm 
în maşină. 

Casa era săpată în stâncă, iar terasa era suspendată de-a dreptul 
deasupra mării; stand pe terasă, aveai senzația că eşti pe vapor. Dacă însă îți 
întorceai privirile de la furiile obosite ale mării, puteai zări de pe un cot al 
terasei o îngustă fâșie de pădure, dincolo de care strălucea în înserare un lac 
cu apă dulce. Un soare diform, roşu, parca topit de bucuria somnului, se 
scufunda în mare; valurile călătoreau tăcute, rânduri-rânduri de oşteni cu 
zale argintii, care se repezeau la asaltul unor stânci cenuşii, sfărâmându-și 
piepturile în explozii de stropi şi spume. Şi iarăşi şi iarăşi îşi reînnoiau 
asaltul, ca un puls gigantic al mişcării fără de moarte. Numai cine a zăcut în 
spital de o boală grea poate să ghicească lăcomia liniştită, voluptatea 
filozofică cu care ochii lui Muşat gustau verdele sfios al pomilor uşor 
clătinați de briză, îndărătul cărora lacul îşi trăia clipele de linişte dinaintea 
intrării în noapte. 

Lungit în şezlong, Muşat îşi mişca fără ţintă mâna dreaptă, fericit că 
rana de la umăr merge spre vindecare, iar stânga 1 se odihnea pe braţul 
Marietei. 


Aşa îi găsi omul înalt cu părul alb, cel care îi salvase din subteranele 
poliției. 

— În sfârșit! exclamă Muşat strângându-i mâna. De patru zile întreb 
de dumneata ! 

— Am vrut să vă las timpul să vă odihniţi şi să vă întremați. 

— Asta i-am spus şi eu, interveni soția lui Muşat, scăldând 
necunoscutul în lumina ochilor ei albaştri. Dacă ar fi fost vreo primejdie, nu 
ne-ati fi lăsat să ne odihnim aşa. 

Fața celuilalt se umbri. 

— Primejdie există, dar e nevoie să stăm piītiți aici. Toate granițele sunt 
alarmate, ei ne caută peste tot. V-am adus şi ziarele. Valul grevelor e în 
scădere ; situația, deocamdată, se „normalizează". Capitaliştii se folosesc de 
numele dumneavoastră ca de un paratrăsnet. 

Muşat parcurse în grabă titlurile de o şchioapă care-i înconjurau 
fotografia : „Spionul dispărut", „A furat oare Muşat secretele noastre 
chimice?", „Unde s-a ascuns românul”, „Serviciul secret pe urmele lui 
Muşat" şi altele de acelaşi fel. 

— Mă plictiseşte, zise el. Sunt un om unilateral. Decât zece reportaje 
senzaţionale despre mine, prefer să citesc o singură recenzie ştiinţifică 
despre altul, dar să fie bine scrisă, domnule... 

— Cristea, îl completă celălalt surâzător. Nici n-am apucat să mă 
prezint : Traian Cristea. Sunt muncitor din Blacktown, preşedintele 
comitetului românilor revoluționari. 

— ŞI toţi cei care ne păzesc acum sunt români ? întrebă emoţionată 
Marieta Muşat. Atât de mulţi ? 

— A, nu, nici vorbă de aşa ceva. Ne ajutăm unii pe alții — italieni, 
mexicani, câţiva irlandezi, americani, toridieni —, oameni din mişcarea 
revoluționară. Căci nu vreau să vă ascund nici o clipă că sunt comunist. 

Spunând acestea, Cristea îşi alese un fotoliu masiv, îl ridică fără efort 
cu o singură mână şi se aşeză confortabil în fața soților Muşat. Purta haine 
de sport dintr-o stofă modestă, fără strălucire, dar trainică şi bine tăiată. 
Poate nu era costumul atât de bine făcut, pe cât cădea de bine pe trupul 
înalt, lipsit de rotunjimi. Părea un om de vreo patruzeci de ani, cu părul albit 
înainte de vreme şi rănit deasupra frunții. Corpul tânăr încă, obişnuit cu 
mişcarea în aer liber, purta un cap inteligent şi surâzător: gură largă cu dinți 
sănătoşi, un nas cam mare, ochi verzi care priveau drept în față. Răspândea 


o plăcută aromă de pipă şi, aşa cum stătea confortabil în fotoliu, părea mai 
curând un liniştit sportsman englez decât un revoluţionar din Blacktown. 

— În toată aventura asta, râse Muşat, dumneata eşti singurul om care 
se află la locul lui. Ai toate trăsăturile unui erou de roman, dintre aceia iuți 
şi muşchiuloşi, care doboară şase adversari dintr-o singură lovitură. 

Cristea râse, făcând semne de protest cu mâna. 

— Zău, zise inginerul, eu nici nu ştiu cum de-am reuşit să-l pocnesc pe 
Bigellow atât de bine cu telefonul în creştet ; mă simt ca vai de capul meu : 
slăbuţ, cu doi copii şi o nevastă după mine, n-am tras un foc de revolver în 
viaţa mea şi ameţesc când îmi lipsesc ochelarii. 

Cristea privi cu coada ochiului spre soția lui Muşat. așteptându-se ca 
ea să protesteze. Şi, într-adevăr, plină de patimă, ea se repezi: 

— Să nu se supere domnul Cristea, dar eroii romanelor moderne nu 
mai sunt cei care ştiu să se bată. Le-au luat locul oamenii de ştiinţă, 
savanții, iar tu, dragul meu, eşti savant, altfel nici nu te-aş iubi. Dar — ştii 
— de loc nu te-aş iubi! 

Muşat, amuzat, înălță din umeri şi tresări : durerea îi amintise că nu e 
bine să-şi mişte umărul drept. 

— Fi, drăguţo, în romane oamenii de ştiinţă trebuie să fie bătrâni şi 
cam distrați, izolați de lume şi să nu mănânce atâta bătaie câtă am mâncat 
eu. 

Cristea încetă să mai surâdă şi spuse grav : 

— Dacă-1 vorba să lăsăm gluma deoparte, rezistenţa dumneavoastră a 
fost admirabilă. 

Părea emoţionat, şi vocea îi tremură : 

— Cât despre mine, domnule Muşat, decât să mă bat pe aici prin 
subteranele Toridei, aş prefera să duc o existenţă socialistă, iar boxul să-l 
practic cu mănuşi, pe ring, în orele libere. Vă invidiez, cred că o să vă 
întoarceţi în țară. 

Marieta şi Cristea ar fi vrut să se mențină cât mai mult în astfel de 
generalități : inginerul mai era încă slăbit de rana de la umăr Şi de urmele 
chinurilor suferite. Dar Muşat, de îndată ce auzi cuvântul magic „țară — şi 
încă rostit pe românește ! —, își pierdu răbdarea: 

— Care e situaţia ? Unde ne aflăm ? 

Stărui atât şi ameninţă atât că se va pune în „grevă medicală" dacă nu i 
se spune imediat tot ce-l interesează, încât Cristea, până la urmă, fu nevoit 
să-i dea toate amănuntele. 


Se aflau, spuse compatriotul lui Muşat, într-o vilă la graniţa de sud a 
Toridei. Încă înainte de evadarea lui Muşat, grupul condus de Cristea 
începuse să pregătească trecerea peste graniță. Acum însă toate granițele 
erau păzite cu cea mai mare atenție. Oamenii lui Cristea luaseră primele 
contacte cu trei grăniceri, dar trebuiau să lucreze încet, cu mare prudenţă, să 
nu se dezvăluie de la început, pentru a putea organiza o „trecere" sigură. 
Cristea nădăjduia că până în două săptămâni va putea pune la punct întreaga 
„trecere”. 

Până atunci, locul în care se aflau le oferea deplină siguranţă. 

— Suntem acolo unde nu visează nici poliţia, nici „Wessemer"- Orsini, 
nici serviciul secret al lui Bigellow și nici măcar Rockepont. 

Și, râzând, Cristea spuse că se aflau într-o vilă uitată a lui Rockepont. 

— La patruzeci de kilometri de aici, explică el, se află uzinele 
„Textinghouse”, secția Blacktown. Rockepont vine câteodată pe aici să 
inspecteze personal uzinele: trage aici, înoată în lac sau în mare, pescuieşte, 
vânează, iar când vrea să meargă la uzină, se suie într-unul din cele două 
helicoptere ale sale, şi e acolo imediat. De câțiva ani, am început să mă 
ocup de administratorul vilei: parcă simţeam că o să avem când va nevoie 
de adăpostul ăsta. 

Le explică surâzând că Rockepont, care nu putea suferi să mănânce 
orice (1 se părea mereu că e asaltat de microbi) şi nici să-l îmbrace oricine, 
aducea de obicei cu el în avion bucătarul, valetul şi alți oameni de serviciu. 
Vila avea zece agenți, dar acum, de când cu grevele, agenţii dormeau în 
uzină. 

— Mai mult, urmă el, o întâmplare nenorocită ne-a ajutat să izolăm 
vila complet. Fetiţa administratorului se îmbolnăvise de gripă. Cock, 
medicul care v-a examinat şi care e om de-al nostru, a pus un diagnostic 
fals, de poliomielită ; nu risca nimic, căci simptomele cam semănau. După 
trei zile i-au dat fetei drumul din spital, dar vila a rămas semnalată, cu 
certificat, ca focar. lar acum se cheamă că oamenii pe care-i vedeţi aici sunt, 
chipurile, o echipă sanitară care dezinfectează vila. Pe chestia asta, 
Rockepont, care e mereu obsedat de microbi, precis că nu mai calcă pe-aici 
cel puţin zece ani — şi Cristea începu să râda cu poftă : 

— Mai curând e în stare să-şi facă altă vilă! Nu ştiu dacă agenţii s-au 
speriat şi ei, dar au de furcă să împiedice greva în Blacktown; unul nu mai 
calcă pe-aici. 

Figura lui Cristea îşi recăpăta gravitatea : 


— Totuşi oamenii noştri stau mereu la pândă, vigilenți. Helicopterul, 
care e de un tip extrarapid, prevăzut şi cu două reactoare, se află permanent 
gata de drum. Trebuie să ne ferim de imprudenţe. Până una-alta, copiii pot 
să se Joace liniștiți. 

Marieta fu zguduită de un fior: 

— Totul e deci bine, dar... mi-e frică. 

Spre deosebire de alți miliardari, care se mândreau cu jovialitatea lor, 
Rockepont nu zâmbea niciodată. De aceea, nu-şi pusese nicicând 
candidatura pentru vreun post politic: serios cum era, n-ar fi reuşit vreodată 
să facă față campaniei de alegeri, cu lungul ei cortegiu de zâmbete 
fotogenice şi strângeri de mână. Anul 1965 va intra în istorie, căci a fost 
unul din puţinii ani când Rockepont a zâmbit. Acest eveniment s-a produs 
atunci când generalul Bigellow, şeful serviciului special al Tonidei, a 
pătruns în biroul lui Rockepont purtând pe cap un mare bandaj de culoare 
albă. 

Din păcate, zâmbetul lui Rockepont nu a putut fi surprins de vreun 
fotograf, deoarece întrevederea dintre cei doi bărbaţi s-a desfăşurat în mare 
taină. 

— Dragă Rockie, i-a spus familiar generalul, aş putea să te mint, să-ţi 
declar că „„Wessemer” stă foarte bine şi să-mi lichidez scump participația. 
Dar eu îmi depun cu încredere soarta în mâinile tale, ştiu că nu ești 
răzbunător şi-ţi declar deschis : îmi pare rău de ce-am făcut. Vreau să mă 
întorc la „Lextinghouse". Mai mult: îţi ofer întreaga forță a serviciului 
secret pentru ca să-l găsim pe român. 

— Ceva mai serios nu poţi să-mi oferi ? Dac-ai şti unde e românul, n- 
al veni să cazi la un acord cu mine : l-ai păstra pe Muşat ca pe o armă. la 
spune, Orsini ştie că eşti aici? 

— Mă jigneşti, declară Bigellow. 

— De ce să te jignesc ? Doar la ultima şedinţă a consiliului 
„„ Wessemer” le-ai propus ălora să facem pace! 

— Şi asta o ştii? exclamă uimit Bigellow. 

— Eu ştiu tot, vorbi Rockepont serios. Eu nu-s de la serviciul secret, 
ca să n-am habar pe ce lume mă aflu. Răspunsul meu e categoric: dacă vrei 
să te întorci, ai un pachet de doi la sută din acțiuni. Ai avut trei la sută: un 


procent ţi-l scad, ca pedeapsă că ai trecut la „Wessemer". În schimb, îmi dai 
pachetul tău de patru la sută „„Wessemer”. 

— Dar e îngrozitor! vorbi sufocat generalul. 

— O fi, dar patru la sută „„Wessemer" face mai puțin decât doi la sută 
„Lextinghouse". 

— Mă distrugi! 

— Te înşeli. Acum cinci zile, când zăceai în subterane cu capul spart, 
am primit un telefon de urgență. Un prieten de-al tău mă înştiinţa că i-ar 
veni foarte uşor să te lichideze, iar vina ar cădea pe român. M-a întrebat ce 
să facă. Precum vezi, eşti în viaţă. l-am spus că nu-i frumos să ne distrugem 
unul pe altul. Ne-ar dobori comuniştii. Prin urmare, doi la sută ! 

— Dă-mi timp de gândire. Mă sugrumi! 

— Vai de mine. protestă Rockepont, gândește-te cât vrei, nu te oblig 
de loc : trăim în lumea liberă: numai să ştii că peste o săptămână n-o să-ți 
mai ofer decât 1,50 la sută. lar dacă n-ai venit pentru tine, dacă ai venit 
pentru Orsini, spune-i din partea mea următoarele : nu accept decât 
capitulare totală. Dacă vrea să contopească „„Wessemer" şi toate băncile şi 
fabricile lui „lextinghouse"”, va avea cincisprezece la sută, eu 
douăzecişicinci la sută, iar tu unu la sută. Aşa să-i spui lui Orsini 
capitulare totală. 

— Ticălosul... spuse Orsini. 

Vorbea zâmbitor şi dulce, ca de obicei, dar Bigellow, deşi la serviciul 
secret trecuse prin multe, se înfioră ascultându-l. 

— Ce facem ? întrebă îngrozit Bigellow. 

— Mai avem o singură şansă: să-l găsim pe român. Dacă am avea 
formula pânzei care se înmulţeşte singură, Rockepont ar deveni mai 
respectuos. 

În glasul lui suna o mustrare, şi generalul simţi nevoia să se 
dezvinovăţească : 

— Zău, Orsini, crede-mă, am răscolit toată Torida ca să-l găsesc. 
Granițele sunt blocate. Dacă ar fi singur, aş mai crede că a scăpat, dar cu 
soţie şi doi copii ? Îţi garantez că mai e aici, şi o să-l găsesc. 

Orsini începu să se plimbe prin birou. Când şedea pe scaun, din cauza 
capului mare şi a umerilor largi, părea un om înalt: ridicat în picioare însă, 


apărea scund. Faţa lui feminină, cu ochi frumoşi, mărginiți de gene lungi, 
părea visătoare, dar Bigellow se îngrozea uneori 

În faţa vulcanului de energie şi cruzime pe care îl simţea clocotind în 
Orsini : 

— Românul n-a putut să fugă din ţară. E aici ! vorbi într-un târziu 
căpetenia concernului „„Wessemer”. 

— De unde ştii ? 

— Zău. Bigellow, parcă n-ai fi de la serviciul secret. Nu-ţi dai seama? 
Inflexibilitatea lui Rockepont dă de gândit. Una din două: ori, ştiind că nu-l 
găsim pe inginer, încearcă să ne intimideze..., ori... te pomeneşti că o fi 
ştiind unde se află românul. 

— Greşeşti ! răspunse cu însuflețire Bigellow. Dacă ar şti, ne-ar spune- 
g pe şleau, ca să ne dea lovitura de graţie. În 24 de ore ne-ar dobori ! 

— Şi aşa are o superioritate mare, zâmbi Orsini cu obidă. El iese din 
criză cu un stoc serios : uzinele lui de la Blacktown au lucrat tot timpul. 
Noi, paralizaţi de grevă, n-avem ce arunca pe piață acum, cât e momentul. 
Totuşi tu ai dreptate : dacă ar şti, ne-ar zdrobi imediat... 

Se mai plimbă puţin şi se răzgândi : 

— Dar poate nu-i convine să ne avertizeze. Poate că îl torturează pe 
român şi aşteaptă momentul când acesta va scuipa afară formula ; poate se 
teme că, dacă ne avertizează, o să-l găsim mai iute pe român. 

— Nu cred, zise Bigellow. El are stil. Dac-ar fi pus mâna pe român, 
ne-ar fi comunicat, ca să ne zdrobească, şi în acelaşi timp l-ar fi depus 
direct în mâinile ministrului poliției sau ale prefectului, care-s oamenii lui. 
De acolo, nu mai puteam să-l scoatem noi. 

— S-ar putea să ai dreptate, remarcă Orsini. Adevărul s-ar putea să fie 
la mijloc : Rockepont nu ştie încă unde se află românul, dar are unele indicii 
şi speră să-l găsească înaintea noastră. Deci, dragă Bigellow, oricum o 
întoarcem, tot acolo ieşim : că serviciul tău trebuie să-l dibuie mai repede 
pe român. 

Generalul îşi ridică braţele, neputincios : 

— Avem destul de lucru şi aşa : spionaj, contraspionaj, senatorii 
încearcă mereu să controleze cum folosim fondurile de subversiune a 
Răsăritului; crede-mă, Orsini, şi aşa am deplasat aproape o mie de agenţi de 
la munca lor obişnuită la vânătoare după Muşat. Am obligaţii şi faţă de stat. 

Ca să-l impresioneze pe Orsini, lăsă deoparte morga de mare ofiţer şi 
îşi luă între mâini capul bandajat: 


— Zău, nu mai ştiu ce să fac ! Am răscolit toate hotelurile, gările, am 
arestat sau îi filez pe mii de tipi de origine românească, am vârât încă două 
sute de agenţi în tot felul de grupuri comuniste şi revoluționare, poate dăm 
de urmele grupului ăla afurisit care mi l-a răpit pe Muşat de sub nas! 
Altceva nu mai ştiu ce să fac ! Spune, ce mai vrei de la mine ? 

Orsini, care rămăsese în picioare, se apropie de scaunul lui Bigellow, 
desfăcu mâinile generalului şi, cu ironie, împingându-l uşor de bandaj, îi 
dădu capul pe spate şi-l privi în ochi : 

— Eu, generale, nu uita că sunt un simplu financiar. Nu-i treaba mea 
să te învăţ meseria de şef al serviciului special. Dacă insişti însă — aceste 
cuvinte Orsini le rosti deosebit de dulce —, dacă insişti, o să-ți dau un sfat : 
mai caută în două locuri. Caută la poliţie şi caută la Rockepont. Doar ai mai 
văzut un exemplu : un pârlit de inspector de poliție, printr-o întâmplare, ţi-a 
răpit omul. A fost un ghinion pentru noi că Muşat s-a dus la consulat, dar 
poftim : un simplu inspector de poliție a izbutit să-l tină la el aproape trei 
zile în şir, peste capul meu şi al lui Rockepont. 

Bigellow, fără voie, scăpă un oftat de iritare. 

— Cine l-a scos de acolo ? Şi Orsini îşi agită degetele întrebător. Nici 
eu, prin serviciul secret, nici Rockepont, prin poliţie, ci o a treia putere. Dar 
poate să existe o forţă care să se compare cu noi ? E vorba deci de o forță 
care, fiind mai mică, poate că se ascunde sub pulpana unuia dintre noi. În 
locul tău aş căuta şi acasă, sub pat. Siguranţa lui Rockepont îmi dă însă de 
gândit. Poate că Rockepont nu ştie încă unde se află Muşat, dar poate că e 
pe urmele lui. Trimite agenți la poliție şi la Rockepont ! Cu vreo 2-300 de 
oameni, acoperi tot terenul! Grăbește-te, Bigellow! 

Paraşuta — neagră pe fundul negru al cerului întunecos — nici nu se 
vedea ; o clipă, omul avu impresia că nici nu există vreo paraşută. 
Smucitura violentă îl linişti deodată: acum nu mai cădea, cobora lin. 
Dedesubt nu se vedea nimic. Dacă pilotul a calculat greşit? Limba de 
pământ era îngustă; într-o parte, marea; în cealaltă, lacul. Dacă o să cadă în 
mare ? Sau în lac ? Ştia să înoate, avea pregătit şi cuțitul cu care să se 
desfăşoare de paraşută, avea, în jurul trupului, şi colacul plin cu aer. Dar se 
temea de zgomot. Era sigur că misiunea lui e fără rost, era sigur că românul 
nu poate fi ascuns tocmai într-o vilă a lui Rockepont şi cu atât mai puţin 


tocmai în această vilă. Dar tot atât de sigur era că vila, ca oricare din cele 
aproape o sută de vile de uz personal ale marelui miliardar, e păzită de 
„gorile". Îl vor împuşca iute şi simplu. Dacă o să cadă pe pădurice ? Ah, 
afurisit mai e să pici cu paraşuta tocmai deasupra pomilor! 

Umbre cenuşii prinseră deodată să alerge neliniştite sub el, şi omul ştiu 
că e aproape de sol. Își desfăcu picioarele, se încorda să primească şocul a 
ceea ce putea să fie pământul, un pom sau apa. 

Când îşi recăpătă cunoştinţa, zbura mai departe, se simţea suspendat, 
balansându-se în sforile paraşutei. Se pregăti, instinctiv, să primească şocul 
pământului, pe urmă își aminti că leşinase. Privi în Jur, nu văzu aproape 
NIMIC, dar răsuflă uşurat: îşi dăduse seama că aterizarea s-a încheiat cu bine. 
Atârna cu paraşuta prinsă de un copac. Se uită la ceasul fosforescent şi văzu 
că au trecut şapte minute de când sărise. 

„E bine, e foarte bine! înseamnă că am picat fără zgomot. Altfel, de 
mult aş fi fost în mâinile lor...“ 

După aproape o oră de eforturi — lucra încet, să nu facă zgomot — 
izbuti să strângă paraşuta încurcată între crengi. O ascunse sub o grămadă 
de frunziş. Pe frunte 1 se prelingeau broboane de sudoare. I se părea că 
fiecare frunză mişcată din loc răsună atât de tare încât o aud nenumărați 
oameni care pândesc înarmați în jurul lui, nevăzuţi. 

Din pom, omul, care era un agent exersat, izbuti să repereze direcţia în 
care trebuie să se fi aflat vila. Se târa încet, pe brânci, aşa cum învățase să 
facă pe frontul din Coreea. După trei ore trecu prin dreptul unui pavilion în 
care patru oameni jucau cărți, cu mitralierele sprijinite lângă scaun. 

Vila părea, pe dinafară, o clădire demodată, aşa cum le place câteodată 
marilor milionari să aibă. Acoperișul îi era ţuguiat, ca la casele de munte, 
deşi vila se afla la marginea mării. Omul cunoştea clădirea bine : cu câțiva 
ani înainte, pe vremea când generalul Bigellow lucra pentru Rockepont, 
câţiva agenți ai serviciului secret fuseseră trimişi aici într-o misiune. 

Se descălță, legându-și pantofii unul de altul cu ajutorul şireturilor şi 
petrecându-i pe după gât. Cu precauţii infinite. Începu să se caţere pe un 
burlan, până ajunse pe acoperiş. Agățându-se de olane, deschise un chepeng 
şi se strecură în pod. 

Un altul ar fi socotit că partea cea mai grea a misiunii s-a terminat. 
Omul nostru ştia însă că abia acum începe greul: să se convingă dacă 
românul se află sau nu în clădire şi dacă da, să instaleze microfonul şi 


postul pitic de radioemisie, așteptând liniştit să-i vină în ajutor câteva sute 
sau mii de agenți. 


68 


Cristea îl înştiințase pe Muşat că în două trei zile vor putea să fugă. 
Evadarea de la poliție părea că se petrecuse cândva, cu multă vreme în 
urmă, deşi abia de trecuseră şase zile. Muşat şi soția sa dădeau semne că se 
obişnuiseră cu aşteptarea, iar copiii se jucau şi se împrieteniseră cu oamenii 
din gardă, inginerul îl numea mereu pe Cristea, cu vădită admiraţie, „erou 
de roman" şi îi cerea amănunte despre organizaţia revoluţionară de care, 
până la evadare, nu mai auzise niciodată. Gesticulând cu mâinile sale 
puternice, şeful grupului dădea cu plăcere tot felul de explicaţii în 
problemele ideologice şi politice care îi interesau pe soții Muşat şi le vorbea 
despre viaţa care există în România. 

— Trebuie să vă întoarceţi cât mai iute, spunea el, iar eu unul vă 
invidiez: îmi pare rău că misiunea mea mă reţine aici. 

De îndată însă ce venea vorba de amănunte în legătură cu organizația 
pe care o conducea, Cristea, atât de vorbăreţ când era vorba de probleme 
politice, devenea tăcut ; cu zâmbetul său bărbătesc, deschis, căuta să 
schimbe vorba; Muşat nu i-o lua în nume de rău, părea dornic să arate că-şi 
dă seama că celălalt, după toate semnele, trebuie să respecte ceea ce numea 
„disciplină conspirativă”. Nici măcar felul cum a aflat de invenția 
inginerului şi cum a izbutit să intervină în acest caz complicat nu voia 
Cristea să-i destăinuiască. 

— Principalul e că am aflat şi că guvernul nostru are nevoie de 
dumneavoastră. 

Marieta îi urmărea din ochi pe cei doi bărbaţi cum stau de vorbă. 
Simţea că soţul ei, împovărat de taina pe care trebuise s-o păstreze atâta 
vreme şi cu atâtea sacrificii, e bucuros să poată discuta cu un compatriot o 
descoperire care devenise bunul suprem al vieții sale. S-ar fi părut că Traian 
Cristea, ca muncitor textilist, nu are destulă pregătire pentru a pricepe 
amploarea teoretică a invenţiei lui Muşat. Muşat însă declara mereu : 

— Nu eşti prea tare în problemele tehnice, dar mă surprinde amploarea 
asociațiilor dumitale teoretice. 

Cristea zâmbea modest : 


— Nu-i un merit al meu. Am fost educat în acest spirit. Un 
revoluționar adevărat n-are voie să neglijeze teoria. Trebuie să ştie de toate. 
Uite, să luăm descoperirea dumneavoastră. E important, desigur, ca 
douăzeci de milioane de români să aibă la dispoziție, aproape gratuit, 
oricâtă pânză şi stofă poftesc, ba să mai poată şi exporta câtă vor. Dar dacă 
ai un orizont mai larg şi te gândești că pe lume mai există, să zicem, 700 de 
milioane de chinezi, sute de milioane de indieni, sovietici, americani, 
toridieni, atunci aplicabilitatea invenției dumneavoastră capătă proporții 
fantastice. Chinezii, de pildă, care au muncit mii de ani pentru a „educa" 
viermele de mătase, vor primi acum, după milenii, o răsplată întârziată şi 
înmiită a muncii lor. 

— Nu e vorba chiar de gândacul mătăsii, şi Muşat zâmbi şiret. E 
adevărat că numai viermii i-am studiat vreo doi ani, la Dikiensotta şi în alte 
părți; puştiul meu era obsedat, ajunsese să viseze viermi de mătase şi 
noaptea, căci toate preocupările mele şi ale casei se învârteau aproape 
numai în jurul lor. Mai ţii minte, Marieta, când mă certai că te neglijez şi că 
ar fi trebuit mai curând să mă căsătoresc cu o larvă de mătase ? 

— Nici acum nu înțeleg de ce n-ai făcut-o! spuse ea cu necaz. 

Râseră toţi cu multă poftă, iar agentul din pod, care nu dormise toată 
noaptea, se folosi de acest zgomot ca să desprindă o scândură din podea : 
microfoanele, cu amplificatoarele lor pitice, încă nu puteau prinde bine 
sunetul convorbirii. Mai ales că vreo câteva gângănii făceau zgomot, un 
zgomot care nu se auzea cu urechea liberă, dar care răsuna în membrana 
microfoanelor şi era mai puternic decât zgomotele înăbuşite de tavanul 
camerei de dedesubt. 

— Punctul de pornire, recunosc, au fost viermii de mătase, spuse 
Muşat. În epoca de ofensivă a materiilor plastice, eram totuşi invidios de 
superioritatea pe care izbutea să şi-o păstreze, în multe privinţe, mătasea. 
Mi-era necaz că nişte viermi — fie ei viermi selecționați de către om de-a 
lungul câtorva milenii, totuşi nişte simpli viermi — izbutesc să fabrice un 
fir de mai bună calitate decât cea a fibrelor artificiale — cel puţin în unele 
privințe. Mă gândeam cu satisfacție la ursul pe care omul l-a detronat 
fabricând o blană mai bună ca a lui, la hermina învinsă de ofensiva plastică 
ŞI, cu părere de rău, la nutria încă neîntrecută. 

În loc să stea liniştit, cum îi cerea medicul, Muşat se plimba cu paşi 
repezi. Era obositor să-l urmăreşti cu privirea. 


— Dacă te gândești bine, toată munca de până acum a omenirii a fost 
fie aceea de a produce lucruri care nu se găsesc în natură — de la căruță şi 
industria metalurgică până la televiziune —, fie de a ajuta natura să producă 
mai bine, ca în cazul agriculturii. De câtăva vreme însă, specialiştii chimiei 
au început întrecerea cu specialiştii naturii ; au fost la început câteva 
fleacuri, de pildă nu se găsea destul fildeş pentru bilele de biliard, şi atunci, 
în secolul trecut, s-a născut unul din primii produşi ai chimiei moderne a 
plasticelor — celuloidul. Dar azi nu mai putem suporta să fim întrecuţi de 
natură : eu, chimistul, mă înfuru când nevastă-mea le preferă ciorapilor de 
nailon pe cei de mătase naturală, mai ales când în Torida mătasea e încă atât 
de scumpă. 

— Ca să vezi, râse Marieta, eu am provocat invenţia lui ! 

— Dar mi se pare că invidia dumneavoastră împotriva bietelor animale 
e o trădare, spuse Cristea. Parcă, înainte de a fi chimist, aţi fost biolog. V-aţi 
părăsit dragostea dinții ? 

— Tocmai, tocmai ! exclamă Muşat cu înflăcărare. Cred că biologul 
din mine începuse să aibă remuşcări, deşi încă nu-mi dădeam limpede 
seama de asta... Ideea mi-a venit cu totul pe neaşteptate, la un film de copii. 
Cine crezi că mi-a dat ideea?... Nu, nu, nu-ţi bate capul degeaba că n-o să 
ghiceşti : elefanții ! I-am văzut pe elefanți cărând bârne, muncind în fel şi 
chip pentru om. Roxana, care era mică pe atunci, a început să-mi pună 
întrebări: dacă elefanții muncesc sau nu, şi ce leafă au. Mi-am amintit 
atunci de o broşură marxistă pe care o citisem... 

— Aţi citit marxism ? îl întrerupse Cristea cu vizibilă încântare. 

Musat râse cam stingherit: 

— O singură broşură, din păcate. A unui biolog. Ştii, am trăit în Torida 
cam izolați. Aş mai fi citit, dar o... 

— Nu-i nevoie să te scuzi ! D-ta eşti, chiar fără lectură, mai marxist ca 
alții ! Eşti om de ştiinţă pur-sânge! Asta-i bună ! la un film de copii care 
arată elefanți, să-ți aminteşti o problemă de tehnică: de una ca asta numai 
mintea superpreocupată a unui savant e în stare. 

— O să vezi că există o strânsă legătură. Mi-a venit uşor să-i explic 
Roxanei care e leafa elefanților, dar dacă muncesc sau nu... Mi-am amintit 
cuvintele lui Marx, pe care le reținusem, că arhitectul cel mai prost îi e 
superior albinei celei mai bune prin aceea că îşi prefigurează în minte ceea 
ce va construi. 


— Înţeleg, zise iute Cristea. Albina, în stupul construit de om, sau 
viermele de mătase, în crescătorie, nu pot realiza mai mult decât ceea ce îi 
mână instinctul să realizeze. Elefantul, cărând bârne, participă la construcția 
casei prefigurate în mintea arhitectului indian. Elefantul, desigur, nu 
munceşte ca omul, dar într-un fel participă la... 

— E mai simplu ! interveni Muşat, nemaiavând răbdare să-l asculte. 
Gândește-te la elefantul care, învârtindu-se, acţionează una din acele vechi 
pompe indiene de irigație sau la şoimul care se odihneşte pe umărul 
vânătorului! Aceste animale — desigur, tot pe cale instinctuală, folosindu- 
li-se reflexele condiționate — au fost învăţate să facă mai mult decât făceau 
când trăiau liber în natură. Domnul Bombix Mori sau Sericaria Mori, sau 
Antheraea Pernyi, de care m-am ocupat eu mai mult sau oricare din aceşti 
domni şi doamne viermi sau gândaci — cum vrei să le spui — nu face decât 
atât : firul. Firul de mătase. Restul muncii — tesutul firului — îl lăsă pe 
seama omului. 

— Înţeleg ! Pentru prima oară în lume era vorba acum să apară o ființă 
care ţese firul pe care l-a produs ! 

— Stai, stai, nu te grăbi! 

Vocile celor doi bărbaţi se încălecaseră. Cristea începu şi el să se 
plimbe prin odaia însorită, iar agentul din pod profită de acest zgomot ca să 
scormonească în vata de sticlă ce izola acustic odaia de dedesubt. 

— Ai uitat de familia păianjenului, spuse Muşat. Păianjenul produce 
fire şi tot el le ţese. Ba şi viermele ! Ca să-şi facă gogoaşa, îi țese mai întâi 
suporturi în pom. Vasăzică, mi-am spus, există în natură embrionul, schița 
unui soi de textile pe care animalele le ţes singure. Cum să le faci să 
muncească mai bine, mai mult, mai repede, mai trainic, să realizeze, gata 
colorată, pânza care ne-ar trebui ? Asta era problema biologică, un simplu 
punct de pornire, abia zece la sută din întreaga problemă. Mai era o latură, 
oarecum şi chimică: mai toate animalele astea care furnizează cu propriul 
lor corp substanţe necesare omului au un anumit soi de hrană aparte: fără 
nutreţ nu poţi obține lapte, fără dud nu poţi obține mătase. Antheraea Pernyi 
nu vrea să mănânce decât frunză de stejar. Or, în comparaţie cu chimia 
modernă, încăpățânarea asta a animalelor e tot ce se poate închipui mai 
anacronic şi retrograd. Eu, chimistul, sunt foarte mulţumit să am ceva 
proteine la îndemână — lapte, carne, sânge, ouă, ce-o fi — că-ţi scot din ele 
te miri ce: mătase vegetală, lână plastică, mă rog, ce vrei. Chimia e o ştiinţă 
omnivoră, n-are nevoie doar de dud sau doar de stejar. 


Agentul din pod izbuti să potrivească microfoanele şi merse cu 
îndrăzneala până acolo încât îşi aprinse o țigară. Era sigur că fumul, subțiat 
în pod, nu se va mai vedea afară, unde briza dimineții mai bătea încă. 
Dedesubt, Cristea, arătându-se captivat de expunerea inginerului, se aşezase 
îndărăt în fotoliu şi-şi înfunda cu gesturi agitate pipa. Muşat, nefumător, se 
oprise să bea oranjada care îl aştepta într-un pahar, în vreme ce Marieta 
Muşat, auzind țipete, se dusese la fereastră să vadă ce-i fac copiii. 

— Într-un cuvânt, zise Muşat, aveam nevoie de un animal care să 
producă fir mai iute şi mai bine decât viermele, să împingă procesul de 
producție mai departe, adică să şi țeasă. Şi, ca să poată produce cantități 
colosale, să fie nemofturos, să se mulțumească cu orice găseşte de mâncare, 
cu tot ce înseamnă substanță organică vie sau moartă, de la lemn până la 
bachelită, de la carne până la oseină şi cheratină. 

Aici, auzind de pânza care devorează orice, se înfiorară cu toții : îşi 
amintiseră de momentele cumplite când Marieta şi copiii fuseseră pe cale de 
a fi înghițiți de valurile pânzei albastre. 

Agentul, cu ţigara între degete, trebăluia de zor la aparatul de 
radioemisie. 

-— Zambila 65, şoptea el în microfon, Zambila 65 ! Zambila 65 ! 

— Nu înţeleg un lucru, vorbea dedesubt Cristea, scuturându-și 
metodic pipa. Cum ai ajuns, de la căutarea unui animal care să fie un 
textilist multilateral, la găsirea unei pânze care să n-aibă nevoie de nici un 
fel de animal, deoarece creşte singură ? 

— Da, Zambila 65, aici Zambila 65, auzi agentul din pod, cine eşti tu ? 

— Te înşeli, zise Muşat, pânza nu creşte chiar atât de singură pe cât ţi 
se parc. Există un muncitor, unul foarte modest, căci e invizibil. 

— Zambila 65 ? şopti întrebător agentul. Aici îngeraşul 48. Românul a 
fost descoperit. E aici. Vă fac legătura. 

— Probabil că tocmai acest agent invizibil stă la baza pânzei 
dumneavoastră ! spuse Cristea. 

— Se aude ? întreabă omul cu microfoanele. 

— "Ține-te bine ! zbârnâi în răspuns Zambila 65. Să ştii că ăia 10.000 
de dolari promişi sunt ca şi în buzunarul tău. 

— Principiul invenţiei e foarte simplu, spuse Muşat. O să te convingi 
şi dumneata chiar acuma... 

„Zambila 65“ — sau, ca să-i dăm numele sub care l-am cunoscut până 
acum, generalul Bigellow — dăduse drumul la banda de magnetofon şi 
acum asculta cu răsuflarea tăiată. Alături, cu alte căşti la ureche, un 
interpret. 

Se auzi un țipăt de femeie, apoi : 

— Grig dragă, spune-le să se astâmpere. Se sărută în bot cu cățelul ăla. 
Gata, au stat destul afară, vine ploaia... 

— Puiu, Roxana ! strigă o voce de bărbat. 

Se auziră câteva strigăte slabe, probabil ale copiilor. 

— Hai puţin până afară, vorbi vesel Muşat. Copiii vor să ne arate ceva. 
Hai, zău, că n-am mai fost de mult cu ei. 


70 


Bigellow nu ştia ce să facă. Junghiuri de gheaţă îi străbăteau capul 
bandajat. Niciodată până la această afacere nu se simțise depăşit de 
evenimente. Dar ce avea acest caz de-l copleşea intr-atât ? încerca să-şi dea 
seama de ce şi nu izbutea. Ani de zile se achitase strălucit de munca sa ca 
şef al serviciului special. Şi acum, când nici măcar n-avea ca adversar vreun 
spion rutinat, ci un simplu inventator, deodată se poticnise. 

Explicația pe care Bigellow nu putea s-o găsească era totuși foarte 
simplă. Până atunci, calitatea principală a generalului fusese ascultarea 
deplină dată lui Rockepont şi apoi lui Orsini. Serviciul special mergea bine 
pentru că era piesă componentă în angrenajul, mult mai puternic, al lui 
„Lextinghouse" sau „„Wessemer". Trecând apoi din slujba lui Rockepont în 
cea a lui Orsini, ca să câștige mai mult, generalul începuse, treptat, să se 
„strice": în loc de slujitor zelos, încerca să fie afacerist pe picioare proprii. 
Or, între rinoceri de talia lui Rockepont sau Orsini, generalul nu putea să 
manevreze bine ; nu-şi dădea seama ce se întâmplă, nu vedea că arma lui — 
serviciul secret — nu poate lucra contra angrenajelor gigantice care o 
născuseră. Dar, observând că în afacerea Muşat nimic nu-i mai reuşeşte şi 
simțindu-şi capul umflat de durere, începuse să-şi piardă încrederea în el şi 
să creadă că are ghinion. 

Se gândi să-i vândă lui Rockepont secretul, să-i spună unde se află 
românul în schimbul unui câștig avantajos. Dar una din două : 

Ori Rockepont el însuşi îl adăpostea pe român — fapt foarte probabil, 
de vreme ce Muşat se afla la vila miliardarului —, şi atunci „secretul" pe 


care voia să-l vândă Bigellow nu valora pentru Rockepont nici cât o ceapă 
degerată. 

Ori misterioasa „bandă a 3-a“, vreun grup comunist, îl ascunsese pe 
Muşat aici, fără ştirea lui Rockepont, dar şi atunci miliardarul, profitând de 
faptul că românul îi este la îndemână... Nu, nu — îşi zise Bigellow —, tot la 
Orsini am de câștigat mai mult. Dar dacă aş pune mâna pe Muşat şi l-aş 
păstra pentru mine însumi ? Atunci i-aş băga în cofă şi pe Orsini, şi pe 
Rockepont." 

Ideea îl ispitea, dar o respinse, căci începuse să-i fie frică. Își aminti 
cele povestite de Rockepont : cum el, Bigellow, era să fie omorât în 
subterane şi cum Rockepont l-a iertat. Asta numai pentru că n-avea interes 
să-l omoare şi pentru că „cei mari" respectau între ei anumite reguli ale 
jocului. Dar dacă Bigellow ar fi devenit o ameninţare directă de ruină 
pentru ambele concerne, nici Orsini, nici Rockepont nu erau oameni să 
ezite. 

— Nu, conchise în gând Bigellow, n-ar fi cinstit : Orsini e cel care mi- 
a spus să caut la poliţie şi la Rockepont. Trebuie deci să rămân cinstit faţă 
de el. 

Şi, deşi frica şi nu cinstea îl făcea să gândească astfel, Bigellow se 
simţi înălțat în propriii săi ochi. 

Orsini, chemat la telefonul lor secret, tresări de bucurie când auzi 
despre ce e vorba. 

— Vreau să trimit imediat o mie de oameni! declara voios Bigellow. În 
felul acesta, nu ne mai scapă el ! 

— Să nu faci cumva prostia asta ! sări Orsini. Cu o mie de oameni îl 
prindem noi pe Muşat cu siguranţă. Dar ce facem cu invenția ? Doar mi-ai 
spus că fusese torturat şi nu i-a spus nimic inspectorului Nostril. Zău, 
Bigellow, doar lucrezi la serviciul secret, ar trebui să ştii mai bine ca mine 
că un câine din ăsta e în stare să moară în chinuri, dar să nu scoată un 
cuvânt ! 

Bigellow, deşi mustrat, se înveseli : „Am făcut bine când i-am spus lui 
Orsini, vezi ? Altfel, trimiteam o mie de oameni şi stricam toată treaba“. 
Acum era liniştit : simțea că hățurile întregului caz au trecut în mâna 
exersată a lui Orsini. 


— Ti-am spus totul, dragă Orsini. Sper să capăt fără greutăți pachetul 
ăla de acțiuni. lar agentului care-l va găsi pe român i-am promis 20.000 de 
dolari. 

— Fu liniştit, răspunse Orsini, n-o să mă tocmesc. Uite ce ai de făcut: 
în primul rând să te asiguri că Rockepont, în caz că nu ştie unde-i românul, 
va fi indus în eroare. Trimite cu vâlvă o sută de oameni în altă direcție, fă ce 
ştii, numai să-l încurci. 

— Şi Muşat ? 

— E clar : din ce mi-ai spus, reiese că stă de vorbă, în românește, cu 
unul de-ai lui... Nu-i legat, nu-i torturat: înseamnă că asta e forța aceea 
necunoscută pe care n-o puteam dibui. Aşa că e simplu : deocamdată să 
încercăm să prindem la microfon tot ce se poate prinde. Ii trimit trei 
oameni de-ai mei să coordonăm acţiunea cu agenții tăi strecurați în 
grupurile de stânga ; poate că pe calea asta aflăm ceva. Tu să-mi faci 
legătura cu microfoanele. 

— E greu, din motive tehnice. De la Blacktown până aici e un întreg 
releu ! Dar mai ales n-avem timp : inginerul a plecat puţin în curte cu copiii, 
se întoarce acum, tocmai urma să spună principiul. Aşa că, încheie Bigellow 
nu fără mândrie, vino tu până aici. 

— Viu, şuieră Orsini. Numai să nu trăncănească în curte, departe de 
microfoane. Să spună în curte formula, iar sub microfon să vorbească de 
altceva. Ar fi un ghinion groaznic ! 

Începu sa plouă des şi liniştit. Marea era ca de plumb, valurile se 
mişcau greoaie şi negre sub cerul umed şi întunecos. 

— Haideţi mai iute ! îşi îndemna Muşat copiii. Şi dacă vă mai prind că 
pupați potaia asta, o să vă trag o bătaie să mă pomeniţi. 

— Nu te pricepi tu la bătaie, tăticule, râse Roxana. Dacă ar trebui să ne 
bată domnu' Cristea, atuncea da, ne-am speria. 

Dar Puiu, grav, se interesă : 

— De ce să nu-l sărutăm? Tex e un câine foarte drăguţ. Ne jucăm cu el 
de-a indienii. Din când în când ne sărutăm. E tare drăguţ. 

Pupăciosul Tex, un griffon care se cam plictisea de când fata 
administratorului fusese bolnavă şi care acum era pur şi simplu încântat de 


vizita celor doi copii, auzindu-şi numele, țopăi vesel şi schiță nişte figuri ca 
de dans, îmbiind copiii să fugă după el. 

— O fi el drăguţ, zise Marieta Muşat, iuțind pasul să se adăpostească 
mai iute de ploaie, dar are microbi. 

— Tăticu mi-a zis odată că există microbi deştepţi şi simpatici. 

Mama îi aruncă soţului ei o privire mustrătoare, iar tăticu, ştiindu-se 
vinovat, îşi plecă privirile şi interveni stânjenit : 

— Microbii de câine nu-s simpatici. Dau boli. Ai mai avut tu odată 
panglică. 

Cristea păşea tăcut alături, râzând pe înfundate. 

— 'Tăticule, stărui Puiu, atunci nu putem să-i sterilizăm botul? 

— l-aţi strica mirosul. Şi pe urmă, nu ştiu ce plăcere e asta să săruţi un 
câine. 

— Şi pe urmă, improviză Cristea, dacă vă jucaţi de-a indienii, atunci 
nu-i bine să-l sărutați pe Tex. Indienii nu-şi sărută animalele. 

— Dar ce nevoie are Tex de miros ? E câine de vânătoare? 

Ajunseseră sub streaşină vilei. Puiu, care mai avea de pus vreo 
patruzeci şi patru de întrebări, renunță resemnat. 

Peste zece minute, stăteau toți în jurul marii mese rotunde în odaia 
învecinată terasei, iar un om îmbrăcat în salopetă albastră aşeza în faţa 
fiecăruia o ceaşcă de ceai fierbinte. Marieta ştia din experienţa zilelor 
trecute că oamenii aceştia discreţi nu intră uşor în vorbă cu ea; păstrau o 
disciplină a tăcerii şi nu erau expansivi decât cu copiii. Arătând din cap spre 
omul care, după ce adusese în tăcere fursecuri, închidea uşa după el, 
Marieta întrebă : 

— Nu se simte prost? E un luptător politic, probabil muncitor, şi acum 
face oficiul de chelner. Am încercat să-l ajut odată, dar nu m-a lăsat. 

Cristea îşi turna rom în ceai. 

— Chelner e o meserie ca oricare alta, spuse el. Avem şi chelneri în 
rândurile noastre. Tovarăşul acesta nu e chelner — se şi vede asta după 
stângăcia lui —, dar el ştie că face o muncă utilă, că, ascunşi cum suntem, 
nu putem să chemăm valeții lui Rockepont să ne servească. 

Orsini, la Otlonto, auzi cu o atenție încordată traducerea pe care i-o 
făcea interpretul şi îi spuse lui Bigellow : 

— E clar ! Rockepont nu ştie. E un grup comunist. Ai luat măsuri să-l 
pui pe Rockepont pe-o pistă falsă ? 


Bigellow începu să-i raporteze pe larg măsurile luate când interpretul, 
care era încălzit de perspectiva unui mare câștig şi făcea exces de zel, le 
spuse iute : 

— Fiţi atenţi ! Copiii au ieşit din odaie. Încep iar să discute. 

Într-adevăr, după câteva minute, discuţia alunecase din nou la 
zguduitoarea invenţie a lui Muşat. 

— Nu ştiu, spunea Cristea, dar tare neplăcut mi-ar fi să umblu 
îmbrăcat în... microbi! Căci agentul invizibil de care vorbeaţi adineauri 
trebuie să fie, probabil, nişte microorganisme. 

— Eşti pe aproape, glăsui Muşat privindu-l în ochi. Şi ce vezi rău în 
microorganisme ? 

— Păi... de ce nu i-ați lăsat pe copii să sărute câinele ? 

— Ai prejudecăţi, domnule „erou de roman" ! — şi Muşat începu să 
ridă. Sandvişul pe care tocmai îl bagi în gură cuprinde, sub numele de 
şuncă, o parte din cadavrul unui porc. 

Fără să bage în seamă protestele soției sale, Muşat continuă necruţător 


— Stofa în care eşti îmbrăcat e ce-a rămas dintr-o piele de oaie. 
Pantofii pe care-i ai în picioare... 

— M-am predat, m-am predat ! exclamă Cristea râzând. Şi pe 
dinăuntru şi pe dinafară sunt căptuşit şi învelit cu animale sub formă de 
hrană şi îmbrăcăminte. Dar astea sunt foste animale, au fost prelucrate : 
şunca a fost preparată. Admite şi dumneata că m-aş simți prost dacă şunca 
ar începe deodată să-mi guițe în stomac. Una e un animal mort, alta e unul 
viu. 

— ŞI aici te înşeli ! în primul rând că, fără bacteriile de care eşti plin, 
organismul dumitale n-ar putea să digere şunca. Bacteriile nu guiță, dar te 
asigur că le ai în intestine şi că-s vii... 

— Alt subiect nu v-aţi mai găsit ?! protestă iar Marieta. 

Orsini înjură printre dinți : intervenția femeii amenința să abată 
subiectul convorbirii. Dar Cristea se folosi de întrerupere ca de un argument 
în favoarea sa : 

— Poftim ! Dezgustul propriei dumneavoastră soţii numai la auzul 
cuvântului „bacterii” arată cât s-ar îmbulzi femeile să cumpere o pânză 
„Microorganismică" ! 

— Vrei să mă necăjeşti, ştiu că nu crezi ce spui. Dar cine ţi-a spus că 
microorganismele pânzei mele sunt vii ? De unde ştii că nu-s moarte ? 


— Ştiu ! spuse Cristea. Ştiu precis, printr-o deducție. Pânza se 
înmulţeşte singură, şi atunci are la bază organisme vii. Ori ați inventat 
imposibilul, adică înmulțirea unor organisme moarte. Căci fără organisme, 
prin simplă reacție chimică, nu văd cum ar putea creşte pânza. O reacție 
care să înghită din proprie inițiativă orice materie organică, să producă fire 
şi să le ţeasă... 

— Ai dreptate, îl întrerupse Muşat. Pe cale pur chimică ar fi imposibil. 
Dar deducția dumitale — ori vii, ori moarte, — mi se pare nevrednică de un 
dialectician. Sunt şi vii, şi moarte. Sau, mai precis : sunt vii cam a mia parte 
dintr-o secundă, cât durează intervalul dintre naşterea lor şi înmulţirea lor. 
Sunt vii, se înmulţesc şi mor imediat după înmulţire. Natura ne oferă mu de 
exemple de acest fel, care nouă, oamenilor, ni se par absurde : fiinţe care nu 
se nasc decât pentru a se înmulți şi nu se înmulțesc decât pentru a muri 
imediat. De fapt, asta e metoda obişnuită a naturii: nu creează decât pentru a 
crea. Finalitatea am introdus-o noi, oamenii. Uite, dumitale ţi-a trecut prima 
tinereţe, natura nu mai are nevoie de dumneata şi începe să-ți retragă părul 
din cap. Şi, pentru că veni vorba, n-ai nevoie de soluție pentru creşterea 
părului ? 

Cristea, fără să-şi dea seama ce cursă 1 se întinde, îşi plimbă cam 
indispus mâna peste cele două golfuri care îi prelungeau în sus fruntea şi 
spuse : 

— Da, un pic de păr nu mi-ar strica deloc. Chiar şi alb... 

— Păi vezi! jubilă Muşat. Dar ce crezi dumneata că e părul ? O 
îngrămădire de celule moarte. Şi, cu toate astea, câte nu au scris poeții 
despre părul iubitei! Lâna, unghiile, copitele, penele, părul, — totul, de la 
coarnele tari şi dese ale cerbului până la puful puişorului de găină, e, înainte 
de toate, cheratină. Fiinţele mele sunt mari producătoare de cheratină. Ele 
sunt invizibile chiar la microscop — la un microscop obişnuit — şi pier la 
reactivele chimice. Inspectorul Nostril a dat o fâșie la analiză şi n-a putut 
afla nimic. Invizibile, ele produc, în cantități fantastic de mari pentru ele, o 
substanţă vizibilă: firul şi apoi pânza. 

— Pare curios, spuse Cristea. Înseamnă că produsul e cel puţin de 
câteva mii de ori mai mare ca producătorul. 

— Catalizatorii, în chimie, şi mai ales enzimele, fermenţii, în biologie, 
Joacă tocmai acest rol. Nu uita că pânza, înmulţindu-se, atacă doar materiile 
digerabile. Ea nu face decât să le schimbe forma, ea jonglează cu carbonul 
şi exultă atunci când întâlnește nucleoproteine, în fața cărora se simte cel 


mai bine şi reacționează cel mai iute. lar acum am să-ți dau lovitura de 
grație, domnule temător de microbi. Pot să te anunţ că, îmbrăcat cu pânza 
asta, vei scăpa de mulți microbi, ajunge s-o laşi să se înmulțească numai 
cinci minute într-o odaie ca să atragă şi să distrugă milioane de 
microorganisme care plutesc în aer : le „înghite”, le mistuie, le preface în 
pânză purificatoare. Mult însă nu e bine s-o laşi la loc închis. 

Muşat se întrerupse, furat de un gând, şi începu să râdă : 

— Din întrebările inspectorului Nostril, mi-am dat iute seama că 
bănuia existenţa unei bande care a furat lucrurile mele din dulap şi a pus 
balotul la loc. Dacă ar fi avut o pregătire ştiinţifică elementară, ar fi fost 
intrigat de mirosul greu care plutea în aer. În timpul înmulţirii, nu e bine să 
laşi pânza la loc închis. De altfel, dacă vreun trust ar vrea să-i dea o 
folosinţă războinică, această uriaşă mâncătoare de oxigen şi proteine s-ar 
dovedi o armă teribilă, închipuieşte-ţi că arunci de la zece mii de metri 
înălțime o tonă de petice mici de pânză. Cad încet, căci sunt uşoare, cresc 
încet, căci n-au din ce, dar, o dată ajunse pe pământ, pot înghiți regimente 
întregi. Sigur că pentru asta ar fi nevoie de vreo cinci ani de perfecţionare, 
dar n-o să creez asemenea armă. E unul din motivele pentru care m-am ferit 
ca invenţia să cadă pe mâinile lor. 

Orsini, la microfon, râse acru. 

— N-ar exista nici o contraarmă ? întrebă Cristea. Mi-aţi povestit că 
Nostril rupsese tivul batistei şi că aşa a ajuns să se pomenească cu un balot 
în birou. 

— Tivul înseamnă o răsucire a pânzei asupra ei înșiși: fermenţii ce 
creează pânza nu mai au unde înainta, căci dau în faţa lor de cheratina 
răposaţilor lor strămoşi. Din această clipă, el intră în agonie. E o agonie pe 
care n-am experimentat-o, dar care, după calculele mele, durează zece- 
douăzeci de ani. 

— Atât de mult ? 

— Da, ei n-au apucat încă să se înmulțească, şi atunci natura nu vrea 
să-i lase să plece din viață până nu-şi plătesc tributul. Ei rămân aşa ca ursul 
în hibernare sau, dacă-ți place, ca Frumoasa adormită ; după zece sau 
douăzeci de ani, o simplă rupere a tivului îi face să-şi reia cursa, ca şi când 
nimic nu s-ar fi întâmplat. 

— E ciudat, zise Cristea. Dacă înmulțirea lor e împiedicată într-o 
direcție, cum de nu se înmulțesc în altă direcție ? Pânza se propagă numai în 


lungime şi lăţime, dar nu se îngroaşă. Altminteri ar deveni diformă. Ciudate 
fiinţe, parcă ar exista un agent de circulație care îi dirijează în sens unic. 

Muşat începu iar să se plimbe prin odaie : 

— Cu asta mi-am bătut capul foarte mult. De fapt, într-un sens ăsta e 
chiar miezul descoperirii, închipuie-ţi că un Bombix Mori, în loc să-şi 
depene firul pe o gogoaşă, ar învăţa să-l prepare şi să-l ţeasă de-a dreptul în 
pânză de mătase. Pare imposibil. Tot natura mi-a oferit răspunsul. Uită-te la 
albine : fagurii lor au o construcție matematică riguroasă. Castorii fac diguri 
excelente. Există colonii de corali sau de saprofite care respectă cu sfințenie 
o anumită arhitectură. O specie de floare are doar patru petale, alta doar 
cinci, un tip de insectă are şase picioruşe, alta opt; trifoiul cu patru foi 
floarea îl creează parcă numai ca să ne atragă atenția, printr-o excepție, 
asupra unei reguli obişnuite a ei — precizia, exactitatea. N-am reuşit până 
acum să creez decât un singur tip de țesătură într-o singură culoare. Dar, cu 
vreo zece oameni capabili şi de încredere, cărora să le pot împărtăşi 
secretul, aş putea în vreo doi ani realiza tot ce se poate închipui în materie 
de culori şi pânzeturi fine şi să las departe, în urmă, toate fabricile de textile 
din lume. 

La mii de kilometri depărtare, în Otlonto, auzind aceste cuvinte, Orsini 
se înfioră. 


73 


Muşat vorbea mai departe : 

— Ceea ce importă cel mai mult e însă descoperirea principiului. Ani 
de zile am înnebunit de gelozie privind „mătasea broaştei”, o plantă 
rudimentară, dar care mi se părea una din culmile măiestriei de textilist a 
naturii. Am cărat în spinare zeci de saci cu spirule. Ştii ce sunt ? Nişte 
gângănii mici care produc scoici. Mase uriaşe de cheratină, milioane de 
scoici pe care le lasă pe plajele continentului american. Numai ele m-au 
apropiat de descoperire. Căci, domnule Cristea, am lucrat fără succes în 
vreo zece birouri de cercetări, unde trebuia să mă lupt ca să fiu lăsat să 
lucrez chiar şi singur, noaptea ; ziceau că sunt un nebun periculos. După ani 
de zile, am ajuns la concluzia că, pe pământul nostru, nu există suficiente 
elemente ca să se creeze o pânză ca aceea de care ţi-am pomenit. 

— Doar n-aţi adus-o din Marte! replică Cristea, intrigat. 


— Nu din Marte, dar dintr-o lume aproape la fel de necunoscută. Ideea 
mi-a venit tot printr-o asociaţie neaşteptată, tot stând de vorbă cu Roxana. 
Crescuse, începuse să-i placă mitologia. Trăgea cu urechea la ce vorbim 
noi. Trebuie să-ți spun că vorbeam uneori cu nevasta mea. Savanţi care 
lucrează în sihăstrie or fi existat altădată, dar astăzi, în veacul 
colectivismului, omul de ştiinţă are nevoie de un permanent schimb de idei. 
Pe mine însă — care mă simţeam înconjurat de oameni teribil de 
individualişti, sau cel puţin nesiguri, la un stăpân necruţător ca 
„Lextinghouse“ sau „Wessemer", care m-ar fi înghiţit cu invenţie cu tot de- 
ar fi ştiut ce pregătesc — pe mine, aşadar, tăcerea mă înnebunea. Și de 
aceea, deşi Marieta mea nu-i specialistă, vorbeam câteodată cu ea. Aveam în 
vremea aceea două obsesii. Prima era noua descoperire a sovieticilor în 
domeniul acidului ribonucleic. Ştii probabil că anii trecuți câţiva savanți 
sovietici au pătruns mai adânc în structura acidului ribonucleic şi deci a 
mecanismelor care dirijează ereditatea. Asta m-a bucurat nespus de mult, 
căci fără descoperirea lor crearea fiinţei „pânzogene" ne-ar fi cerut mii de 
ani de transformări lente : aş fi rămas ca grecul acela care a inventat acum 
vreo trei mii de ani motorul cu aburi, dar care, din cauza tehnicii 
rudimentare a vremii lui, n-a jucat nici un rol în evoluția omenirii decât cel 
mult ca unul din creatorii de jucării şi curiozităţi. Fără descoperirea 
sovieticilor, aş fi trebuit să mă resemnez şi eu cu ideea că peste vreo câteva 
mii de ani va apărea cine ştie ce Stephenson care va avea posibilități să 
realizeze ce n-am putut eu realiza din lipsă de mijloace. A doua obsesie a 
mea erau nucleo-proteinele, albuminoidele. În general materia vie şi 
combinaţiile organice. Roxana, care citea legende mitologice, m-a întrebat 
într-o bună zi : 

— Tăticule, „substanțele proteice" de care vorbeşti sunt substanţe 
făcute de Proteus ? 

I-am explicat, ca la şcoală, că proteicele sunt compuşi naturali, ca 
părul, fibrina, albuşul din ou, cuprinzând toate aminoacizi. De atunci 
numele lui Proteus a început să mi se învârtă în minte. De câte ori mă 
gândeam la descoperirea mea — şi mă gândeam tot timpul — îmi venea în 
minte numele vechiului zeu. Și atunci, ca să scap odată de obsesia asta, am 
luat şi am analizat personalitatea lui Proteus. Rudă cu Neptun, stăpânul 
mărilor, Proteus are darul profeției şi ştie întotdeauna adevărul. Dar nu vrea 
să-l spună. Dacă nu izbuteşti să-l iei pe nepregătite, se fereşte de tine, se 
deghizează, ia alte forme. Asta, într-adevăr, amintea de invenția mea : o 


taină a naturii, ascunsă, pe care natura nu mă va lăsa s-o surprind decât pe 
nepregătite. Dar semănau, şi mai mult, în altă privinţă. Proteus, din cauza 
neîncetatelor sale schimbări de înfăţişare, a devenit un simbol al 
schimbărilor. Or, eu căutam o materie cu proprietăți atotschimbătoare, o 
ființă proteică în stare de a transforma orice materie organică în valuri de 
pânză. 

Aici Muşat se întrerupse din plimbare, se repezi la fotoliul în care se 
înfundase Cristea, îl trase de braţ şi îl duse în faţa ferestrei. Mâna stângă și- 
o petrecuse pe după umerii Marietei. Se uita la valurile plumburii care, 
izbite de stâncă, lăsau să se vadă o clipă trâmbe imense de spumă albă : era 
o reprezentare grafică, în culori, a unui țipăt, un țipăt al valului izbit de 
stâncă, țipăt de durere sau îndemn la asalt. 

Pauza îi făcu pe Orsini şi Bigellow să se privească îngrijorați: nu 
cumva tocmai acum, în momentul suprem al descoperirii, cei doi vor fi 
ieşiţi din odaie ? Agentul din pod nu mai putu să reziste şi îşi aprinse a doua 
tigară. 

La fereastră, o bună bucată de vreme, cei trei priviră gânditori marea, 
fiecare cu gânduri diferite. 

— Simţeam, vorbi Muşat într-un târziu, că mi-a scăpat tocmai trăsătura 
principală a portretului lui Proteus. M-am uitat într-o mitologie şi mi-am 
amintit. Toate valurile mării nu erau decât milioane de forme înşelătoare pe 
care Proteus le trimitea la suprafaţă pentru a-şi ascunde adevărurile. M-am 
gândit cu recunoştinţă la filozofia poetică a vechilor elini : ei legaseră ideea 
de schimbare de valurile mării. Ei îmi arătau, după mii de ani, că zeul 
schimbărilor şade în atotschimbătoarea mare şi că adevărul se ascunde sub 
valurile mării. Atunci am sărit în picioare şi am strigat: „Aici e ! Mă arunc 
în mare!“, şi Marieta s-a speriat că, în sfârșit, momentul mult temut de ea a 
sosit şi că soţul i-a înnebunit, dar eu am sărutat-o şi am râs, că nu sunt 
nebun, şi i-am povestit că pământul nostru e un pârlit față de mare, că acolo, 
în mare, sub valurile schimbătoare, se află o faună şi o floră mult mai 
bogate decât cele de pe pământ. După o lună de certuri, m-am mutat la alt 
laborator, situat la marginea mării, şi trei zile mai apoi făceam prima mea 
coborâre sub valurile oceanului, într-o sferă, de sticlă. Ştiam că Proteus nu- 
mi va oferi de-a gata ceea ce îmi trebuie. Dar mă gândeam să încerc o 
îmbinare a diferitelor organisme anaerobe şi aerobe, de mare şi de pământ, 
să folosesc acizii ribonucleici la presiuni schimbate, sub acţiunea unor 
iradiaţii gama, încercând să provoc o înmulţire prin sciziparitate, paralel cu 


o cheratinizare unidimensională, adică... dar lasă, intrăm într-un domeniu 
mult prea complicat, te plictisesc. 

— Nu, nu! stărui înflăcărat Cristea, desigur că nu înţeleg tot ce-mi 
spuneţi, dar vă asigur că e de-a dreptul palpitant. Dacă nu mă înşel, ne-am 
apropiat de sâmburele, sau, cum aţi zice, de nucleul descoperirii 
dumneavoastră. 

— Întocmai, îl aprobă Muşat. 

Rockepont, înalt şi uscăţiv, îl privea de sus în jos pe măruntul şi 
rubicondul şef al serviciului Balcani. 

— Am impresia că Bigellow m-a mirosit, spunea acesta. În ultimele 
zile a început să ia măsuri singur, pe furiş, deşi afacerea Muşat e oarecum o 
afacere balcanică, de resortul meu. Pentru mine e un risc de a... 

— Te priveşte, îl întrerupse rece Rockepont Ce ai de raportat ? 

— Cei o sută de agenţi au plecat într-o direcție falsă. Cred că special 
ca să vă inducă pe dumneavoastră în eroare. 

— Vasăzică Bigellow crede că românul e în alt loc ? 

Omuleţul se înfoie, dar nu prea mult, căci era totuşi în prezenţa 
marelui Rockepont, şi spuse: 

— Bigellow a făcut o manevră formidabilă, pe care sunt sigur că n-o 
ghiciţi. Nici eu n-am izbutit s-o aflu decât după... 

— Spune mai repede, lasă vorba de pomană ! 

— Filează toată poliția din Otlonto şi toate vilele şi fabricile 
dumneavoastră din Torida. 

Rockepont tresări : 

— Dar ce să aibă cu fabricile şi cu vilele mele ? 

— Fi cred că românul s-ar putea să fi fost ascuns de dumneavoastră. 

— Bine ar fi, oftă Rockepont. 

— Vasăzică dumneavoastră nu știți nimic de aşa ceva ? îl întrebă şeful 
serviciului Balcani. 

— Fleacuri. Am observat eu că de când l-a pocnit românul cu un 
telefon, în capul lui Bigellow sună „linie moartă”. 

— Eu v-aş sfătui să luaţi mai în serios eventualitatea asta. S-ar putea 
ca românul să fie ascuns la o vilă de-a dumneavoastră fără să știți. 


— Bine, bine, îi zise Rockepont cu aerul cuiva care e plictisit de 
fleacuri şi vrea să scape mai iute de interlocutor. 

După ce şeful serviciului Balcani se retrase, pe faţa lui Rockepont 
reapăru obișnuita lui expresie de încordare. Apăsă pe un buton şi întrebă : 

— Alo, Jimmie, eşti acolo ? 

— Da, da ! 

— Câţi oameni poţi mobiliza până într-o oră pentru o acțiune mare ? 

— Onicâţi. 

— Atunci într-o oră să ai pregătiți o mie de oameni. 

— Aoleu, păi nu m-am gândit la chiar atât de mulți. 

— Te priveşte, zise Rockepont. Pune-ţi aghiotanţii să-i strângă şi vino- 
ncoace să discutăm mai amănunţit. Trebuie să acționăm repede şi cu toată 
forţa. 

Muşat rămăsese cu faţa la mare. Era îmbrăcat într-un costum de 
„homespun", puţin cam larg pentru el. Figura-i smeadă, slabă şi 
musculoasă, cu ochi negri care alergau agitaţi sub o frunte mereu încrețită 
întrebător, avea acum întipărită pe ea un aer de blândeţe şi ironie, ca şi când 
vederea mării i-ar fi stârnit cine ştie ce gânduri. 

Stătea aşa, cu mâna stângă petrecută după umărul soţiei sale, iar 
Cristea tăcea demonstrativ, în semn de respect pentru măreţia care o ghicea 
îndărătul simplităţii acestui om. Muşat fusese măreț în suferință, în 
rezistenţa la torturi, în patriotism şi se dovedea acum măreț în gândire. 
Cristea dădea semne că ar fi vrut să-l mai audă vorbind — doar se 
apropiaseră de miezul descoperirii lui Muşat —, dar inginerul, după ce 
rostise cuvântul „întocmai", a rămas pierdut, cu faţa la mare. 

— Sunt un om simplu, un autodidact care a învăţat ceva filozofie, 
spuse Cristea într-un târziu, dar cu găsesc că descoperirea dumneavoastră 
este, într-un fel, cea mai mare descoperire umană care a existat vreodată de 
la descoperirea focului până azi. Într-adevăr, aburul, electricitatea, atomul 
n-au însemnat decât descoperirea unor noi forme de energie. Descoperirea 
focului a inaugurat era de prelucrare a naturii de către om. Descoperirea 
dumneavoastră, într-un fel, marchează o revenire dialectică, pe un plan 
infinit mai înalt, la altă etapă. În faza primitivă, omul lua de-a gata din 
natură ce găsea : fructe, carne crudă, blănuri. Beţele, uneltele, focul l-au 


ajutat să frigă carnea, să nu mai ia fructele de-a gata, ci să înveţe 
agricultura, pomicultura. Acum, dacă izbutim să avem stofe care cresc de la 
sine, înseamnă „revenirea", într-un fel, pe un braţ mai înalt al spiralei, la 
perioada când omul n-avea decât să întindă mâna spre pom ca să culeagă 
fructul. Desigur, munca va exista, dar altfel de muncă, o muncă de 


concepție, de dirijare ; 80% din materiile necesare vieții — adică 
îmbrăcămintea, plus materii plastice pentru confecţii, plus o bună parte a 
mâncării — eu le văd de acum înainte, pe mii de ani, dezvoltându-se 


singure. În aceste condiţii, trusturi capitaliste de felul lui „„Wessemer" devin 
şi mai perimate decât au fost. Inventatorul primitiv, deschizător al erei 
focului, a rămas necunoscut. De deschizătorul erei noi însă, se va lega 
mereu numele ţării noastre, al României. Sunt mândru, tovarăşe Muşat — 
sper că îmi permiteţi să vă spun tovarăş — şi abia aştept să transmit prin 
T.F.F., cod cifrat, datele ce interesează guvernul nostru. 

Muşat se întoarse de la fereastră ca iluminat de o idee subită : 

— Explicaţiile teoretice n-au mare valoare în cazul de față. Mult mai 
mult ar prețui ele dacă le-am însoţi de o demonstrație practică. Nu suntem 
prea departe de uzinele Blacktown. Tot stăm noi şi aşteptăm momentul 
trecerii graniței. Ce-ar fi să ne repezim până acolo. Mi-e un dor de lucru... ! 

— Minunat, grozav ! se înflăcără Cristea. 

Figura lui Muşat se înnegură : 

— Dar am uitat că e imprudent. Chiar în vizuina lupului. 

Cristea rămase o clipă ţeapăn în mijlocul odăii, apoi îşi trecu mâna 
peste faţă şi zâmbi cu un aer vinovat: 

— M-am lăsat atât de prins de toate povestirile dumneavoastră 
fantastice, că am pierdut contactul cu realitatea. Trebuie să primesc lecţii de 
conspirativitate de la dumneavoastră ! 

Își umplu pipa domol şi,trăgând din ea, îşi miji ochii şiret: 

— Totuşi n-ar fi imposibil... Avem în uzine un puternic comitet 
revoluționar. La Blacktown au fost nişte greve straşnice. Am putea merge 
acolo chiar după masă, dar pentru asta trebuie să iau contact telefonic cu 
tovarăşii de acolo. 

Se îndreptă către uşă, s-o deschidă, şi tresări speriat când o formă 
imprecisă îi ţâșni la picioare. Tex, griftonul, intrase voios prin odaie, 
mârâind cu nişte intonaţii muzicale, de parcă ar fi cântat. În urma lui intrară, 
năvală, Roxana şi Puiu. 


— Tăticule, zise Puiu, e un om rău ascuns în pod. Ne-am jucat de-a 
indienii; l-a mirosit Tex şi ne-am uitat şi l-am văzut printr-o crăpătură. 

— Gata ! ţipă Orsini, zvârlind casca cât colo. Finita la commedia ! 
Bigellow, ia-ţi oamenii, dăm asaltul ! Cred că agentul nostru va fi mort în 
două minute. În cinci minute, românul o s-o şteargă. Câţi oameni ai ? 

— Cinci sute ! 

— Puţini ! Îmi trebuie... Ce ghinion, pentru un afurisit de căţel ! 

— Cinci sute nu ajung ? 

— Mi-e frică de Rockepont. Despre o manevră atât de mare, s-ar putea 
să afle şi el. Ne-am mai înfruntat odată. 

— Atunci să luăm puţini! 

— Nu ştiu câți alcătuiesc grupul lui Cristea acela. Te-ai îngrijit de 
avioane de transport cu reacţie ? Cât durează drumul până acolo ? 

Omul auzise la microfon cuvintele lui Puiu ţi, prevenit, până ce Cristea 
să facă vreo mişcare, se repezise în jos pe scări, fugind ca fulgerul din vilă. 

Acum, cadavrul lui zăcea cu faţa în jos, la vreo sută de paşi de vilă. cât 
izbutise să fugă. 

— Păcat, zise Cristea. Mai bine l-am fi prins de viu, să ştim ce-i cu el. 
Dar nu se putea : mi-a împuşcat un om în braţ, şi băieţii l-au ciuruit imediat. 

Se aplecă iute: 

— Fireşte! N-are nici un act. E de-al lui Wessemer-Bigellow. 

— De unde ştii că nu-i de-al lui Rockepont ? 

Cristea îşi ridică faţa către Muşat şi zâmbi, stăpânit : 

— Nu era Rockepont să-şi strecoare un om izolat în propria lui vilă ! 
Billy, dă drumul iute ia motoarele helicopterelor. 

Se întoarse către Muşat : 

— O să le punem în funcție pe amândouă. Noroc că n-aveţi bagaje. 
Adu-ţi imediat familia, plecăm. 

— Unde ? De ce ? întrebă Muşat buimăcit. 

— Dacă au avut un agent aici — şi-ai văzut că instalase şi microfoane 
— deci au auzit ce s-a întâmplat, înseamnă că într-o oră, cel mult în două, 
vor fi aici în păr. N-avem forţe să le rezistăm. 

— Şi atunci ? 

— Cel mai bine ar fi fost să putem trece graniţa. Dar nu-i nimic 
pregătit: ne-am lăsa prinşi fără rost. Mai bine mergem în uzinele de la 
Blacktown. Acolo muncitorii vor putea să ne ascundă. 

Cristea se opri brusc şi îi puse lui Muşat mâinile pe umeri, uitându-se 
adânc în ochii lui: 

— Muşat, spuse el cu o voce tremurândă de emoție, să privim adevărul 
în faţă. Dumneata şi familia sunteţi cunoscuţi. Voi face tot ce e omeneşte 
posibil să te scap, şi mii de muncitori mă vor ajuta. Dar eşti prea cunoscut, 
sunt haite prea mari pe urmele d-tale: s-ar putea să vă prindă. 

Marieta Muşat, chemată de un om, se îmbrăcase, iar acum traversa 
pajiştea, cu copiii de mână, îndreptându-se spre unul dintre helicopterele 
scoase din garaj. Muşat o urmări din ochi cu o privire absentă. 


— Sunt sigur, urmă Cristea, că vei prefera să duci taina în mormânt 
decât s-o laşi încuiată în safeul capitaliştilor. E însă păcat, pentru că ţara şi 
omenirea ar fi putut să aibă foloase uriaşe de pe urma ei. 

Muşat îşi cobori privirile. 

Cristea îl strânse şi mai tare de umeri: 

— Uită-te în ochii mei! Avem vreo oră, pot lua contact cu comitetul 
revoluționar de acolo, într-o oră, dumneata ai timp să instruieşti doi-trei 
oameni de încredere, să le explici invenția, să creezi în fața lor pânza. Ai 
toată aparatura, iar comitetul revoluționar îţi va asigura liniştea necesară. 
Înseamnă că doi-trei oameni, pe care ei nu-i cunosc, vor fi în posesia 
secretului. Şi din doi sau trei, măcar unul va ajunge în România, în China, 
în Kamciatka, undeva pe pământul nostru. ȘI... 

— Am înţeles, spuse simplu Muşat. De acord. 

Se îndreptară în fugă spre helicopter. 

— Bill! se adresă Cristea omului care aştepta alături de helicopter. 
Unde este Eric ? 

— Nu ştiu. 

— Dar Hawkes ? 

— Nu ştiu. 

— Tocmai acum şi-au găsit să lipsească ! Ascultă, Bill : cheamă-l pe 
unul dintre ei să conducă helicopterul cu famila domnului Muşat. Eu cu doi 
oameni şi cu domnul Muşat mergem în ăstălalt helicopter. 

Muşat izbucni : 

— Nu mă mai despart de-ai mei orice-ar fi! Dacă-i nevoie, rămânem 
toți aici, sunt gata să mor aici! 

Cristea îi explică răbdător că prudenta şi zeci de alte rațiuni impuneau 
aceasta, şi că Muşat proceda ca un sentimental, dar inginerul nu vru să audă 
nimic. Până la urmă, Cristea fu nevoit să cedeze. 

— Bill ! spuse el cu energie. Băiete, tovarăşe, ia oamenii şi faceţi orice 
ştiţi să mi-i zăpăciți pe cei de la serviciul special. Helicopterul doi să fugă 
spre graniţă, să se lase doborât. Pilotul să sară cu paraşuta şi să lase maşina 
singură în mers. Tu cu încă un băiat vorbiţi acolo în odaie, ca şi cum n-aţi 
şti că e acolo un microfon, spuneţi că noi am plecat spre Otlonto. Douăzeci 
de oameni să se retragă, cu vâlvă mare, pe Piscul de Aur: ajungeţi acolo 
într-o jumătate de oră, vă fortificați, angajaţi lupta, vă tocmiţi, vă predaţi, 
faceţi ce ştiţi ca să câșuigăm noi timp. Alţi douăzeci să fugă cu maşinile la 


Pălăria Indianului. Faceţi, spuse el, şi-şi căută vorbele, faceți orice jertfă 
revoluționară...Mă-nţelegi, Bill, nu? 

Cel care răspundea la numele de Bill, un american cu faţa rotundă şi cu 
o mustață blondă căzută peste gură, dădu din cap că a înţeles şi se repezi 
brusc la Muşat. Părea că refuzul inginerului de a se despărți, măcar o clipă, 
de familie, îl impresionase. Îl îmbrăţișă pe inginer, îl sărută ca pe un vechi 
prieten, deşi nu-şi vorbiseră decât o singură dată, iar ochii lui Muşat — un 
om care suferise atâta fără să poată avea alinarea plânsului — sloboziră, în 
sfârșit, două lacrimi. 

— Tovarăşe, zise inginerul. 

Fu singurul cuvânt rostit, după care strânse cu putere mâna 
americanului. 

Cristea privi puţin mirat această efuziune, apoi bătu cu palma umărul 
lui Bill şi, strigând „Bravo, Bill sări în helicopter, unde se şi aşezaseră 
Marieta cu copiii. Muşat, deşi mai uşor decât el, se cățără anevoie până la 
scaunul său. În ultima clipă, când să închidă uşa, se auzi un lătrat, şi Tex 
pătrunse ca o vijelie înăuntru. 

— Nu se poate, e un furt, protestă Muşat, ăsta-i câinele lui Rockepont. 

Dar Tex, auzind acest nume, lătra cu atâta indignare încât îl emoţiona 
pe toți. 

— Parcă helicopterul al cui e? spuse Cristea şi dezlănțui deodată 
puternicele motoare. 

Helicopterul se ridică în diagonală. Muşat privea ca hipnotizat mâinile 
şi picioarele lui Cristea. Zgomotul motoarelor se auzea puternic, deşi exista 
o izolare acustică destul de bună. Prin materialul transparent din care era 
alcătuit corpul hehcopterului, Puiu văzu fără teamă, cum se cască sub 
picioarele lui un gol imens; curând, vila Rockepont se zări ca o jucărie, iar 
valurile mării parcă încetară să se mişte : arăta acum ca o oglindă de plumb, 
grosolan modelată. 

O smucitură şi Muşat simţi deodată un gol în stomac: zgomotul 
încetase, rotoarele elicopterului se înţepeniseră subit. Se auzi un fluier parcă 
îndepărtat, şi deodată cuşca de sticlă se smuci înainte. 

Cristea îşi întoarse capul şi zâmbi liniştitor : 


— E convertibil. Rotoarele nu se mai învârtesc, stau fix, au devenit 
aripi: acum au intrat în funcţie motoarele cu reacție. 

Pasagerii nu răspunseră, amețiți cu toţii. Doar Tex gemu câteva clipe, 
încetişor. Cristea stătea singur pe banca-fotoliu de două persoane din față şi, 
cu pipa stinsă între dinți, manevra netulburat marea maşină. La spatele lui, 
pe a doua bancă, stătea Muşat cu Roxana, iar în fund, Marieta cu Puiu. Tex 
refuza încă să-şi aleagă un loc precis. 

— Alo, alo, comitetul revoluționar ! vorbi Cristea în microfon. Ne 
îndreptăm spre voi. Pregătiţi-vă. Wess sau S.S. ne-au prins urma. Într-o oră 
vor fi aici. Se aude ? 

— Te auzim perfect, tovarăşe, răsună o voce. 

Tex începu să latre frenetic. 

— Taci, prostule ! îi spuse Cristea. Ce te sperii aşa? E un radio ca orice 
radio ! Din cauza ta nu putem să vorbim... 

Marieta, deşi nu prea iubea câinii, îl prinse de bot, iar Puiu îi trase 
câteva. Muşat avea senzaţia că visează. Abia acum zece minute, omul de pe 
banca-fotoliu, privindu-l îndurerat în ochi, îi vestise moartea, iar acum 
parcă erau într-o excursie, cu cățelul după ei. 

— Vorbeşte, tovarăşe ! răsună vocea. 

Tex gemu, înciudat, iar Cristea spuse : 

— Facem tururi vreun sfert de ceas: în caz că au agenți prin jur, să nu 
ştie precis direcţia pe care am luat-o. Pregătiți laboratoarele, să fie pustii. La 
nevoie, faceți grevă. Să se afle acolo, la laborator, doar cinci oameni, 
pricepuţi şi de perfectă încredere. E de cea mai mare importanţă. 

Glasul său căpătase un accent dramatic. 

— S-a făcut, răspunse vocea. 

Cristea închise contactul, şi abia atunci în Muşat, căruia îi revenise 
curajul şi buna dispoziţie, se trezi din nou omul de ştiinţă. 

— Mai explică-mi o dată cum funcționează drăcovenia asta de 
helicopter, îi strigă el lui Cristea. 

Celălalt se răsuci, mirat : 

— Încă o dată ?! Păi nu ţi-am mai explicat niciodată ! 

Muşat tresări surprins, apoi începu să râdă : 

— Vorbesc cu tine în gând, eroule de roman ! Te admiram, îţi spuneam 
: „ȘI la helicopter te pricepi ?" Iar tu te-ai întors şi mi-ai răspuns modest: 
„Nu-i chiar atât de complicat" şi mi s-a părut că îmi explici sistemul de 
funcționare. Sunt emoţionat, sunt zăpăcit. 


Cristea îi aruncă o privire compătimitoare, şi totodată parcă de 
încurajare. 

— Stai liniştit. Încearcă să dormi... 

Dar pentru că un creier ca al lui Muşat era mai liniştit când se 
concentra asupra unei probleme tehnice, Cristea, mânând maşina în volute 
largi, începu să-i demonstreze arta de pilot. Pe banca cea mai din spate, 
Marieta Muşat, animată de un interes inexplicabil pentru o femeie liniştită 
ca ea, încerca din când în când să se ridice în picioare, sprijinindu-se cu 
mâinile de tăblia băncii din fată, urmărind cu ochii ei albaştri blânzi discuția 
celor doi bărbaţi. 

Munţi de piatră cenuşie şi cărămizie se repeziră în helicopter, sau, cum 
îi spunea Cristea, în aerogirul convertibil. 

— Piscul ăsta se cheamă „Pălăria Indianului", lămuri el. Nu ştiu de ce: 
nu-mi amintesc ca indienii să fi purtat pălărie. 

— Extraordinar aparat! exclama mereu Muşat. Cum coteşti ? Cum îi 
măreşti viteza ? Cum opreşte? Spune-mi, te rog, e adevărat că la un 
helicopter, în cădere, elicea se învârtește de la sine, atenuând căderea, chiar 
dacă motorul e stins ? 

— Nu se cheamă elice, ci rotor. Da. În anumite condiţii — şi Cristea 
începu să-i explice. 

— Straşnic aparat ! Spune-mi, întrebă inginerul deodată, mai există 
multe tipuri din astea? 

Cristea tresări, ca şi când şi-ar fi amintit de ceva. Învârti butonul 
aparatului de radio de la cifra 69 la 30. 

— Alo, doi ! alo, doi ! strigă el. Ai decolat ? 

Nici un răspuns. 

— Sunt îngrijorat, îi mărturisi el inginerului. Ai fost de față când i-am 
spus lui Bill să pună un pilot la al doilea helicopter. Să le fi fost frică ?... Nu 
ştiu ce să cred... 

— Alo, alo, doi ! strigă el. Doi, doi ! 

Răspunsul — dacă răspuns era — ţâșni cu totul neaşteptat. Răsunase 
un mieunat de pisică. Tex vru să latre, dar se răzgândi şi căscă obosit : 1 se 
făcuse somn. 

Cristea privi mirat spre inginer. 

— Or fi paraziți... Totuşi era un miorlăit. Alo, doi, doi, doi ! strică el. 
Doi, comunică-mi poziţia ! 


De data asta, nu mai era nici o îndoială: se auzi, distinct, cum mieuna o 
pisică. 

— Nu-mi miroase a bine., mormăi Cristea, mai mult pentru el. 

Multă butonul la 69 : 

— Alo, alo, comitetul revoluționar ! 

— Te ascult, tovarăşe unu ! De data asta se auzi altă voce. Cristea însă 
nu păru neliniştit: probabil că îi era cunoscut şi acest glas. 

— Nu ştiu ce s-a întâmplat cu doi. Luaţi măsuri urgente de interceptare 
a lui Wess. 

— Fu liniştit, s-au luat. Căutăm să creăm un puternic baraj de avioane. 
Laboratorul e pregătit. Vă aşteaptă tovarăşi de încredere, într-un sfert de oră 
veți fi acolo ? Cât va dura experienţa ? Vrem să ştim dacă putem ţine 
bandiții în loc sau să-i inducem în eroare. 

Cristea se întoarse întrebător spre Muşat. 

Acesta şovăi înainte de a răspunde. leşiseră din munți, marea nu se mai 
vedea, zburau deasupra unui deşert, şi Cristea coborâse nava la mică 
înălțime, să fie mai greu de reperat. 

— Pentru producerea unei bucăţi de pânză, spuse în sfârșit inginerul 
am nevoie de două săptămâni. Ca să arăt tehnica, fără să aştept răstimpurile 
în care natura trebuie lăsată să lucreze, vreo două-trei ore. 

— Alo, ai auzit ? Două-trei ore ! Poţi asigura protecția noastră în 
timpul ăsta ? 

— Nici o grijă, tăcu vocea. Trei avioane de-ale lor au patrulat în 
dreptul fabricii, credeau că mergeţi într-acolo. Acum au plecat. Probabil îşi 
închipuie că aţi şters-o spre graniţă. Drumul către fabrică e liber. Porniţi-o 
spre laborator, tovarăşe ! 

Cristea făcu iute câteva manevre, motoarele cu reacţie se stinseră, 
aripile redeveniseră rotoare: helcopterul se întoarse cu 180 de grade, 
pornind îndărăt. Din nou se dezlănţuiră reactoarele, iar dunele de nisip, care 
se deosebiseră limpede, acum, pe măsură ce creştea viteza navei, păreau tot 
mai netede, până deveniră o întindere plată, galbena, fără sfârșit. 

Ca şi Tex, copiii adormiseră. Cristea conducea acum concentrat, 
privind în toate direcţiile, consultându-și radarul ; după toate semnele, 
vestea despre cele trei avioane îl făcuse să-şi piardă cheful de vorbă. Muşat 
nu mai cerea explicaţii despre conducerea avionului. Stătea aşa, cu ochii în 
gol, ca hipnotizat. Marieta Muşat îl bătu pe umăr. El se întoarse şi ridică din 
umeri, ca un om care ar vrea să se dezvinovăţească. În ochii ei blânzi, 


albaştri, se aprinse o lumină ciudată, poruncitoare. Muşat zâmbi, stingherit. 
Părea mult mai şovăitor decât în ziua când plecase de acasă hotărât să 
răzbească la consulatul român. Simți din nou mâna soţiei sale cum i se 
încleştează pe umăr. Se scărpina în cap, apoi îşi vâri mâna în buzunar, 
scoase, de ţeava, un revolver şi, după ce oftase cu un aer plictisit, izbi 
deodată cu patul armei, scurt şi cu multă putere, în capul lui Cristea. 

Copiii nu se treziseră. Muşat, slăbuţ, se opinti în masivul corp fără 
cunoştinţă al lui Cristea şi îl împinse anevoie alături, pe bancă, eliberând 
locul pilotului. 

— Leagă-l iute, Marieto ! la cureaua lui Tex. 

— Mai trage-i una, să nu se trezească ! îl îndemnă Marieta şi se duse 
să ia cureaua. 

Puiu, simțind că se umblă la lesa căţelului, se trezi şi privi în Jur. 

— Ce face tăticu ? Conduce în locul lui nenea Traian ? Nenea a 
adormit ? 

— Nenea nu e nenea... E un... un imperialist ! 

Muşat mută butonul de radio la 30. 

— Alo, doi? Aici Muşat, alo, doi ! 

— S-a făcut ? întrebă vesel vocea lui „doi“. 

— Mda, zise Muşat. Nu ştiu cum naiba să-l legăm, că trebuie să ţin 
afurisitele astea de manete. Ca să nu se trezească, o să-l pocnim, ca un cuc 
de ceas, la fiecare sfert de oră. 

— Comunică-mi poziţia ! ceru „doi. 

Dar cine naiba mai ştie ce poziție-i asta ? protestă Muşat furios. 
Avionul ăsta zboară prea repede ! 

— În stânga de tot e un buton mic roşu. Apasă pe el, şi aparatul o să- 
mi comunice automat poziția. 

La orizont, se ivi o linie subțire: munții. 

— Mămico, lasă cureaua lui Tex ! protestă Puiu. Vrei să-l legi pe 
imperialist? De ce nu-mi spui mie? la sârma asta ! şi scoase din buzunar 
mai întâi un mosor fără aţă, apoi un revolver mic de lemn şi, de la fund de 
tot, un ghem mic de sârmă. 

Până la urmă, cu regret, Puiu trebui să se despartă şi de cureaua lui 
Tex, ba şi de propria lui curea de la pantaloni şi de o hăinuță. După câteva 


minute, Cristea stătea legat burduf, în sârmă, curele şi fâșii de stofă ; de 
spatele băncii din fund fusese ataşară o lopată, iar după coada lopeții era 
petrecută o bucată de sârmă care încercuia gâtul lui Cristea. 

Avionul începu să se clatine periculos : se apropiau munţii, şi Muşat 
încerca să modifice înălțimea navei. Zguduielile deveneau alarmante. 
Câinele începu să urle, iar copiii se încleştau speriaţi de bănci. Marieta, 
ținându-se să nu cadă, se apropie de Muşat. 

— Grig, nu cu pedala aia ! Ai înţeles greşit, am fost şi eu atentă când 
îți explica asta ! 

— Întotdeauna mă contrazici, bombăni Muşat. Căuta să dea cuvintelor 
aspectul unei dispute conjugale obişnuite, dar sudoarea îi curgea şiroaie pe 
frunte: Pălănia Indianului se apropia cu repeziciune de mica navă aeriană. 

— Să-l trezim pe Cristea ! spuse Marieta. Cred că n-are poftă să moară 
împreună cu noi. 

Dar nu mai era timp, şi, dealtminteri, frumosul păr alb al lui Cristea, 
năclăit de sânge, arăta că omul nu se va trezi chiar atât de uşor. 

Cu un țipăt de spaimă, soția lui Muşat trase de manşa pe care o ţinea 
soţul ei. Avionul făcu o buclă dezordonată, se întoarse cu spatele la Pălăria 
Indianului şi începu să cadă în zbor planat, cu motoarele stinse, brusc : 
pământul gonea în sus, înspre ei. 

— Hei, doi! strigă Muşat, s-au stins reactoarele, nu mai ştiu cum să 
dau drumul la elice, s-o desțepenesc. 

— Rotor ! sună prompt răspunsul, rotor ! scrie cu litere de-o şchioapă 
în faţa ta. În mijloc, trage de manetă ! 

Trase cu atâta putere încât credea că va rămâne cu maneta în mână. 
Zborul planat se întrerupse, şi deasupra navei începu să fâlfâre ceva. Muşat 
se uită în sus şi, cu un oftat de uşurare, văzu că aripa a redevenit rotor şi, 
fără să fie acționată de motoare, se învârtește atenuând căderea navei. 

Abia acum soția lui Muşat, zguduită, îşi îngădui să plângă — de 
emoție. Copiii erau însă speriați. Imediat, Muşat observă că mişcările 
helicopterului erau încă foarte dezordonate: căderea era mult prea rapidă ca 
să se termine cu bine. 

— Alo, alo, doi ! strigă Muşat. Cădem. Nu ştiu de ce s-au oprit 
motoarele astea. 

În loc de răspunsul aşteptat, se auziră pocnete, bubuituri; se vede că 
„doi“ trecea prin momente grele. 

Muşat încercă febril diferite manete de comandă. Helicopterul 
continua să cadă, în ciuda fâlfâirii încete a rotorului. 

Se auzi un geamăt: 

— Dă-1 gaz ! Butonul al treilea ! 

Muşat îşi întoarse capul : 

— A, te-ai trezit ? Să nu mă înşeli: murim cu toții ! 

— Apasă, apasă odată ! răcni omul cu desperare. 

Mai aveau câteva sute de metri până la pământ. Totuşi Muşat, palid de 
emoție, nu se grăbi. Se uită adânc în ochii celuilalt şi nu văzu în ei decât o 
imensă spaimă de moarte. 

— Degeaba, Cristeo, sau cum te-o fi chemând, spuse el liniştit. N-ai 
stofă... Ai fost calm doar atâta cât erai stăpân pe situaţie... 

Era o bătălie a nervilor. Dacă manevra indicată de Cristea era menită 
să-i ducă pe toţi la moarte, Muşat voia ca măcar s-o execute în ultimul 
moment : să-l lase pe Cristea cuprins de convulsiile groazei să-l facă să 
vadă moartea cu ochii, să-l lase până în ultima clipă timpul de a se răzgândi. 

Marieta, cu ochii măriți de spaimă, pândea şi ea expresia de pe chipul 
celui legat. 

Şi abia atunci când gura celuilalt se căscă de groaza, abia atunci când 
aparatul căzuse atât de mult încât se auzea fâșâitul pe care-l făcea nisipul de 
pe sol, ridicat de vânt şi izbit de navă — abia atunci Muşat apăsă pe butonul 
care avea să aducă moartea sau salvarea. 

Erau înghesuiți în trupurile burduhănoase ale avioanelor de transport B 
65 şi îşi fumau ultima țigară înainte de aruncare. 

— Încă nu m-am aruncat în munţi, spuse un flăcău zdravăn şi 
negricios. De ce ne-o fi trimițând serviciul secret tocmai aici ? 

Un bărbat înalt, roșcat, cu falca pătrată, se răsti: 

— Ai răbdare, Marton ! Fiecare lucru la vremea lui. 

În faţă, cei doi piloţi conduceau calm gigantul aerian, având grijă să-l 
coordoneze în formaţie cu celelalte B 65. 


Deodată, în dreptul avionului din stânga se văzu o sclipire. 

— A lansat racheta ! zise unul din piloţi. S-o fi descărcat de la sine ? 

— Atenţie ! răsună în cască vocea comandantului. Se apropie nişte 
vânători suspecți. Pregătiți-vă de atac ! 

Bătălia fu scurtă şi crâncenă. 

Cerul se cutremură de bubuitul rachetelor aeriene încărcate cu 
explozivi de mare forță. 

Bombardierele, încolţite, îşi lepădaseră oamenii, 145 de oameni. Zeci 
de paraşute umplură văzduhul. Printre ele, vânătorii măturau aerul cu rafale 
lungi: un paraşutist fu despicat în două de rafalele unei mitraliere, şi 
paraşuta continuă să coboare numai cu jumătatea de sus a trupului. 
Avioanele cădeau în vâlvătăi. La scurtă distanță de această bătălie, un 
aerogir convertibil zbura razant, cu pântecele aproape lipit de sol. O 
explozie apropiată îl făcu să se clatine. Avionul mai goni câteva minute şi se 
opri brusc la marginea unei pădurici. 

Motorul elicopterului lui Muşat pornise, maşina lua lin înălțimea 
deasupra întinderii galbene a deşertului. 

Cristea răsufla greu, încă agitat de spaima prin care trecuse. 

— Era să ne sfărâmăm. Înţelege-mă, Muşat, am interesul să scap cu 
viaţă ! 

Îi explică apoi lui Muşat cum să pună în funcţie motoarele cu reacţie, 
oprind rotoarele. lar când zgomotul rotoarelor se stinse, Cristea începu 
deodată, pe neaşteptate, să urle : 

— Şefule, ajutor! Ajutor! M-au lovit! Sunt legat! Ne aflăm deasupra 
deşertului ! 

— Te-ai prostit, îi spuse Muşat după ce-l lăsă să țipe de câteva ori. Nu 
vezi că aparatul e potrivit la 30 ? Şeful tău are altă lungime de undă! Dar în 
orice caz mi-ai dat o idee. Marieto, să-i punem un căluş. 

— Muşat, ascultă-mă ! vorbi celălalt febril. De omorât, n-o să mă 
omori, nu ai tu inima asta. De scăpat n-ai să scapi: granița e închisă, şi 
Rockepont e atotputernic. Afacerea se mai poate termina cu bine pentru tine 
şi ai tăi. Pe când altfel, şeful, îngrijorat că nu mai sosim la Blacktown, o să 
mă cheme prin radio. Şi când o să vadă că nu-i răspund, o să înțeleagă 
imediat situația. Şi atunci... — zu, Muşat, dă-te bătut! 


— Scuză-mă că te întrerup, zise Muşat, dar trebuie să-ţi pun căluşul. 

— Îţi vorbesc şi în propriul meu interes ! Când ei o să cheme şi o să 
vadă că nu le răspund, s-ar putea să hotărască doborârea avionului. De tine 
nu mi-e frică, dar de ei... 

— Înfundă-i-l mai adânc ! spuse Muşat. 

— Alo, unu ! răsună imperios o voce. 

Muşat şi soţia lui se priviră speriați. 

— Alo, unu, răspunde ! Aici e doi! 

Răsuflară uşurați şi inginerul spuse : 

— Te-am chemai adineauri, nu răspundeai. 

— M-am trezit în vecinătatea unei bătălii teribile, a trebuit să aterizez. 
Cred că s-au bătut bombardierele serviciului secret cu vânătorii trimişi de 
Rockepont ! Ascultă, Muşat, toate avioanele din lume se îngrămădesc aici ! 
Granița nu poate fi trecută. Porneşte-o iute spre mare, cât mai în larg, acolo 
n-o să te caute. Nu te gândi la combustibil : mai ai pentru două ore. 
Semnalizează poziția ! Eu aştept să se liniştească cerul şi decolez în direcția 
ta. Sper să te prind iute. Fii atent... 

Și astfel, sfătuit de la depărtare, Muşat, fără să mai treacă munţii 
îndărăt, zbură de-a lungul lor, spre locul unde pistele stâncoase aveau să 
formeze o peninsulă. 

Deodată în cabină răsună o voce: 

— Alo, alo, tovarăşe unu! Mă auzi? Aici comitetul revoluţionar! 

Momentul temut sosise. Muşat privi în jur, căutând o soluţie. 

La Otlonto, generalul Bigellow, aflând noutățile, păli de mânie. 

— Patru bombardiere distruse ! E prima oară în istoria acestei țări când 
propriile noastre avioane sunt atacate. Asta numai Rockepont a putut s-o 
facă ! 

— Mulţumesc de informaţie ! — şi Orsini zâmbi plin de ironie. Dacă 
nu-mi spuneai că-i mâna lui Rockepont, n-aş fi ghicit niciodată. 

— O să-l coste scump! şuieră Bigellow ridicându-și pumnul. 145 de 
oameni ! O parte au mai apucat să sară cu paraşutele, dar cine răspunde 
pentru morți ? De data asta lui Rockie i s-a înfundat. 

Orsini râse dispreţuitor. 


— 'Turboreactoarele „inamice" erau vânători ai forțelor armate. O să se 
scuze că a fost un defect al radarului, că li s-a semnalizat că-i un atac aerian 
sovietic — una din balivernele obişnuite ale istericilor de la Aviaţie! Să fu 
mulţumit că n-au scăpat la iuţeală şi vreo bombă atomică. 

— O să vorbesc imediat cu ministrul Aviației! urlă Bigellow, 
apucându-Și în mâini capul bandajat. O să trimitem zeci de escadrile ! 

Orsini se sculă şi-l opri fără grabă, apucându-l de braţ: 

— Nu-ţi dă de gândit forța grozavă pe care ne-a opus-o Rockepont? îl 
are pe român în mâinile lui, putea să-l ascundă şi să ne lase să venim cu o 
sută de bombardiere, tot nu l-am fi găsit ! 

— A vrut să izbească în serviciul secret ! spuse generalul îndurerat. 

— Te înşeli. Nu face el gesturi atât de necugetate. Dacă s-a temut atât 
de noi, înseamnă că-l are pe român într-un loc unde-i lesne de găsit. 

— Fi şi ce ? L-ar fi ascuns şi gata. 

— N-ai înțeles nimic. Pune-te în situația lui Muşat. Ştie ca suntem pe 
urmele lui. Nu e sigur dacă va putea scăpa sau nu. E un, cum să spun ? un 
patriot, vrea să trimită invenţia în ţara lui. „Dacă eu mor — se gândește el 
— măcar să ajungă altul acolo cu secretul pânzei vu !" Nimic mai logic. 
Are alături de el pe românul acela, Cristea. Fie că-i vorba de un agent al lui 
Rockepont travestit în comunist, fie că-i vorba de un comunist adevărat, 
probabil că Rockepont a aflat sau bănuiește esenţialul : că în orele ce 
urmează, Muşat va destăinui altora secretul invenției. Cu tortură nu poate 
obține nimic de la el : deci cel mai bun lucru este să-l pândească, să capete 
secretul de la Cristea sau să aibă oameni de față — cum am avut noi un 
agent cu microfoane. Bigellow, să nu-mi spui pe nume dacă inginerul acela 
fanatic nu-i prin vreun laborator din Blacktown făcând o demonstraţie a 
invenției sale. Altfel nu se explică de ce Rockepont s-a înverşunat atâta să 
ne oprească. 

Bigellow, care se plimbase mereu ca un leu în cuşcă, se opri deodată, 
aproape convins de logica celuilalt. Orsini îşi miji ochii catifelaţi : 

— Nu-ţi dai seama că metodelor noastre grosolane, Rockepont le-a 
opus procedee rafinate, singurele în stare să aducă inginerul pe calea 
destăinuirilor? Unicul nostru succes în această afacere a fost momentul 
când, fără vâlvă, am strecurat un agent — unul singur! nu o armată 
gălăgioasă... — în podul vilei Rockepont! 

— Am înțeles, spuse Bigellow. Să trimit o echipă restrânsă în 
laboratoarele din Blacktown ; de preferință tipi care au mai lucrat printre 


comunişti. 

— Asta-i tot? 

Şi, cum Bigellow nu răspundea, Orsini îl ţinti cu degetul : 

— Trebuie să învăţam de la Rockepont. Discreţie îmbinată cu gălăgie. 
Dacă o să vadă că nu trimitem alte echipe pentru capturarea românului, o să 
presupună că i-am ghicit manevra. Aşadar, trimite cu tam-tam câteva zeci 
de avioane : să se bată cât vor, iar în timpul ăsta oamenii noştri să pătrundă 
în laboratoarele Blacktownului. N-am însă încredere în nătângii tăi de la 
serviciul secret: de laboratoare am eu grijă, am acolo oamenii mel. 

Generalul dădu să plece. 

— Încă ceva ! îl opri Orsini. De unde a aflat Rockepont că trimitem 
mai multe B 65 încărcate cu oameni ? Parcă mi-ai povestit odată că şeful 
serviciului Balcani e omul lui. Nu crezi că a venit vremea să 1 se întâmple 
un accident ? Şi nu uita să-i faci onorurile cuvenite : doar a căzut în lupta cu 
duşmanul. 

Rockepont intră în biroul unde se afla postul de radioemisie. 

— A mai chemat Trifan ? întrebă el. 

Omul de la microfoane nega din cap. 

Rockepont îi luă locul şi spuse: 

— Alo, alo, tovarăşe unu. Mă auzi ? Aici comitetul revoluţionar. Se 
aude ?... Răspunde o dată ! 

Răspunsul izbucni deodată, neaşteptat : un lătrat furios. Şi, de sub 
lătrat, o voce indistinctă răspunse „da“. 

— Nu te aud bine ! 

Ca şi când lui i s-ar fi adresat aceste cuvinte, Tex lătră din nou, fără a- 
şi îmbunătăți dicțiunea. 

— E javra aia a administratorului, mormăi Rockepont privind cam 
jenat către omul care-i ținuse locul, şeful reţelei sale de luptă. I-am spus că 
n-am nevoie de microbi de câine, şi de atunci îl ţine pe ascuns. 

Potaia ştie că mi-e antipatică, şi de câte ori îmi aude glasul începe să 
latre. 

— Alo, strigă el afectând îngrijorare, tovarăşe unu, tovarăşe Cristea, nu 
te aud, s-a întâmplat ceva ? 

— E-n regulă, se auzi o voce printre lătrături. 


Rockepont se strâmbă înciudat. După ce se consultă cu specialistul de 
lângă el, vorbi în microfon plin de emfază : 

— Tovarăşe unu, atitudinea dumitale e nedemnă de un revoluţionar. 
Într-o misiune de mare cinste şi răspundere, dumneata manifeşti o atitudine 
mic-burgheză luând căţei pe bordul unei nave de luptă. Fiecare secundă ne e 
prețioasă pentru viaţa tovarăşului Muşat. La nevoie, aruncă animalul peste 
bord. Comitetul revoluționar îți adresează un serios avertisment. Aşteptăm 
un minut. 

Acoperind microfonul cu mâna, se întoarse spre specialistul de lângă el 


— Încă puţin şi o să vorbesc ca ei. Are de furcă Trifan cu românii lui: 
auzi idee, să ia câinele! Sentimentali... 

Dezvel microfonul : 

— Alo, Cristea, spune-mi, de ce întârziaţi? Drumul spre uzină e liber. 
Bandiţii, din greşeală, s-au încărerat între ei. Vă aşteptăm, tovarăşi ! 

— Ne-a încurcat bătălia aeriană ! se auzi vocea lui Cristea. Pornim 
acum spre Blacktown. 

Rockepont îl privi întrebător pe şeful rețelei sale de luptă. 

— Am impresia că releul nu funcţionează bine, spuse el. De la ei, până 
aici în Otlonto, e distanță. Totuşi, adineauri, retransmiterea se auzea destul 
de clar. 

Din nou în microfon: 

— Alo, tovarăşe unu, dar ce ai ? Te simți prost cumva ? De ce vorbeşti 
atât de sugrumat ? 

În helicopter, Cristea, având în dreptul inimii ţeava revolverului lui 
Muşat şi strâns la nodul lui Adam de sârma care-i fusese petrecută peste gât, 
se căzni să mimeze mirarea: 

— Eu, sugrumat? Nu, tovarăşe! 

Muşat îşi lipi buzele de urechea lui: 

— Ne-a fost lovită antena... 

Cristea-Trifan repetă fidel cuvintele. 

— Cât mai aveţi până aici, în Blacktown? întrebă Rockepont. 
Laboratorul e pregătit. Să vă trimitem avioane de escortare ? 

— Nu-i nevoie. Nu se mai văd avioane, în cincisprezece minute vom fi 
acolo. Suspend emisiunea... 

Muşat răsuci iute butonul aparatului de radio, pe urmă îşi întoarse faţa 
spre „Cristea, străduindu-se să rânjească fioros : 


— Îmi pare bine că ţi-ai schimbat părerea despre mine, spuse el. Te-aş 
fi împuşcat ca pe un câine. Nu-s de loc atât de blând pe cât ţi se pare. Dacă 
nu te doare capul destul, întreabă-l pe Bigellow ce lovitură i-am tras. M-am 
specializat în lovituri la cap. Îmi repugnă încă, e drept; dar să trag cu 
revolverul e mult mai simplu, mai puţin brutal, crede-mă. De altfel, nu uita 
că am dibuit un agent de lux ca tine ; învăţ destul de iute meseria asta 
afurisită... 

— Dacă nu eram trădat, nu ai fi aflat nimic ! spuse Cristea. 

— Alo, unu? se auzi în cabină. Coteşte-o zece grade la sud, la stânga 
adică... În zece minute, cred că ne întâlnim... 

Copiii dormeau liniştiți. Marieta supraveghea mişcările soțului ei, care 
începuse să se deprindă cu manipularea aparatului, şi în acelaşi timp era 
atentă ca nu cumva Cristea să se dezlege. 

Muşat vorbea ; abia acum putea să vorbească sincer cu acest om. 

— Te-am bănuit chiar atunci când am evadat de la poliție, spunea 
inginerul. În ţara asta, după atâtea chinuri, am învăţat să fiu bănuitor! Era 
ciudată evadarea aceea : un tunel săpat până la sediul poliției. Nu era poliția 
păzită, încercuită ? Mi se părea că, fie cu ştirea lui Nostril, fie fără ştirea lui, 
nu se putea săpa un asemenea tunel când abia cu puțin timp înainte un 
glonte spărsese fereastra lui Nostril. Pe urmă, mi s-a părut suspectă uşurinţa 
cu care ați păcălit poliţia, îmbrăcând uniformele ei. Senzaţia asta am avut-o 
prima oară când am traversat strada, între cordoane de poliţişti. Nu puteam 
să-i cred atât de proşti, încât, la prima chemare a unui necunoscut în 
uniformă, să ne lase să ne înfundăm în magazinul acela de cosmetice. 
Trăiesc de destui ani în ţara asta ca să ştiu că între poliție şi gangsteri nu-i 
mare deosebire. Poliţia era pusă la cale de Rockepont, nu-i aşa ? Istericalele 
prefectului păcălit, de care a scris atâtea presa şi care s-au soldat cu demisia 
lui, erau simplu teatru, nu-i aşa ? Probabil că Rockepont l-a plătit 
împărăteşte ca să se lase păcălit. 

Cristea îl confirmă prin tăcerea lui. 

— Totuşi aveam ezitări, urmă Muşat. Nu-i cunosc prea bine pe 
comunişti, totuşi, comitetul ăsta al „românilor revoluționari" nu-mi sună a 
bine. Ştiu că Partidul Comunist din Torida nu-i organizat pe naționalități, 
cum nu e nici un partid comunist, şi că din această pricină a şi fost acuzat 


că-i „trădător al rasei albe". Precum vezi, chiar oameni de ştiinţă de felul 
meu tot ştiu un pic de politică : altfel nu poți să te descurci în viaţă. Dar 
momentul când am ştiut precis că eşti un provocator a venit mai târziu, când 
ai început să-mi spui mereu că „guvernul nostru” se interesează de invenţie, 
îmi cere formula etc. În primul rând, ştiam că guvernul român nu se ocupă 
cu organizarea unor „grupe" în alte ţări, neamestecându-se în viaţa altora. 
Apoi, din felul cum conducea Nostril ancheta, mi-am dat scama că cererea 
mea de repatriere a fost culeasă de pe stradă, unde o scăpasem ; n-a ajuns la 
consulat. De unde, aşadar, să ştie ţara de mine? 

— Şi mai era ceva, adăugă Marieta Muşat. Prea zâmbeai mereu prea 
făceai pe simpaticul, prea umblai numai cu cuvinte mari în gură : aveai ceva 
care nu ne plăcea. 

— Parcă voi, cu plozii voştri şi cu potaia voastră adoptivă, tare 
simpatici îmi eraţi ! Dar din asta nu se miroase un om ! 

— Ai dreptate, zise Muşat. Dar prea proşti ne credeai; v-aţi lăsat orbiti 
de ură, tu şi cu şefii tăi. Arestări, tortură, în asta credeam, ştiam că mă aflu 
în Torida. Dar restul — evadări romantice etc. etc. — prea erau trase de păr. 
Aici, banul comandă, deocamdată, şi nu aventuri de-astea. Cum adică: să 
mă cari la vila lui Rockepont şi eu să nu bănuiesc nimic? Dar pe ce lume 
crezi că trăim? Nu m-ar fi ascuns de o mie de ori mai bine în locuința 
modestă a vreunui muncitor de rând, pierdut între milioane de muncitori ? 
De altfel, nu păreai de loc muncitor. Ce meserie ai? 

— Totuşi, zise Cristea cu satisfacție, fără să-i răspundă la întrebare, 
totuşi, până în ultima clipă mi-ai destăinuit multe lucruri în legătură cu 
invenţia. 

— Aveam nevoie de tine, aveam nevoie să-i țin liniștiți pe stăpânii tăi, 
până îmi încropesc un plan de fugă. Nu puteam să-mi iau bocceaua şi s-o 
pornesc la drum. Uite, cu helicopterul e mult mai bine. Dar fu liniştit: tot ce 
ti-am spus cu privire la invenție sunt generalităţi, bune pentru un articol de 
popularizare a ştiinţei, dar nu pentru domnii de la ,Textinghouse". 
Principiile generale ale fisiunii nucleului au fost cunoscute multă vreme, dar 
de aici până la bombă, la centrala atomoelectrică sau la reacțiile dirijate a 
fost un drum. De altminteri, în generalitățile pe care ţi le-am spus, m-am 
ferit cu grijă să indic metoda generală de obținere a pânzei vii. Chiar atunci 
când am fost întrerupți de descoperirea agentului acela din pod... Dar ştii, se 
întrerupse el, şi atunci te-ai trădat. Mi-ai spus sigur că-i de la „„Wessemer” ; 
or, de unde ştiai că nu-i de la „Textinghouse" ? 


— Ce folos de atâta deşteptăciune, zise Cristea, atunci când, în loc să 
te laşi plătit împărăteşte de Rockepont, fugi acum în întâmpinarea morții ! 

Ochii lui Muşat căpătară o strălucire aspră : 

— Există lucruri pe care tu nu poţi să le înţelegi. Tu eşti un trădător de 
țară... 

Cristea se căzni să râdă : 

— Sunt şi trădătorii buni la ceva. Fără trădătorul acela, n-ai fi ştiut 
cum să fugi acum. 

— EI nu e trădător, zise cu admiraţie Muşat. El este... el este... Nu-ţi 
dai seama, Cristeo ? Voi ați inventat povestea unei forțe care nu era nici a 
lui 'Textinghouse, nici a lui Wessemer; o forţă curată, puternică, singura în 
care un om ca mine poate să aibă încredere. El e o parte din forţa aceea. Şi 
voi ați pierdut — e sigur că ați pierdut ! — pentru că n-aţi crezut că o 
asemenea forţă poate într-adevăr să existe şi să vă strice socotelile. Dar ea 
există ! 

— Alo, unu, sunt la spatele tău ! răsună o voce. 

— Aşa! 

— Vocea terminase de dat indicaţiile. Cu motorul în mers, helicopterul 
lui Muşat stătu nemișcat pe loc, ca şi când un fir invizibil l-ar fi ținut 
suspendat deasupra mării. 

Celălalt elicopter se ridică încet pe deasupra. Din corpul său se 
desprinse o scară. Helicopterul manevra în aşa fel încât capătul de jos al 
scării să ajungă în dreptul helicopterului lui Muşat. 

— N-avem încotro! spuse vocea, ar fi periculos să mergem pe uscat, 
am indicii că iar încep să mişune pe acolo avioane. 

Capătul de jos al scării se apropie de helicopterul unu, dar se ivi un 
incident neprevăzut: rotoarele stârneau un asemenea curent încât scara — 
deşi din împletitură metalică subțire — zbura ca o frunză bătută de vânt. 

— N-o să reuşim ! zise vocea cu năduf. Motorul face un vânt prea 
puternic : nici de-aş cântări 300 de pfunzi, tot n-aş putea să cobor pe scara 
asta. 

— Să încercăm să dăm drumul la motoarele cu reacție ! propuse 
Muşat. 


— Ar fi o nebunie ! Nici cei mai experimentați piloţi n-ar putea să lase 
două aparate să zboare în paralel, la viteze hipersonice. N-avem încotro: 
trebuie să aterizăm. 

— Uf! exclamă Muşat — zău dacă mă pricep la asta. Uscatul e departe 


În permanent contact, cele două helicoptere, redevenite avioane cu 
reacţie, se îndreptară spre uscat. 

— E riscant, spuse vocea de pe „doi”, pe aici mişună multe avioane, 
dar n-avem încotro. 

Instruit în tot timpul drumului până la uscat, Muşat, după ce „converti" 
din nou avionul în helicopter, izbuti să execute aterizarea binişor. 

După cinci minute, pe uşă pătrunse Bill, americanul blond, cu mustaţa 
pe oală, cel care-l îmbrăţişase pe Muşat la plecarea din vilă. 

— V-aţi instalat bine ? se strădui el să întrebe pe tonul amabil al unei 
gazde. Trifan, nu te jenează cumva nodurile? Te-au legat prost, cu sârmă şi 
fâșu de stofă, şi curele; am uitat să le spun că în lădiţa din fund se găsea 
frânghie berechet. 

Nu era însă timp de pierdut cu asemenea amabilități. 

— La ora asta ar fi trebuit să fim la laborator. Să vezi că în câteva 
minute ne cheamă „comitetul revoluționar”. 

Muşat vorbise încet, temându-se de urechea lui Cristea. 

— Ne cheamă „comitetul", adică Rockepont sau Allens, şeful rețelei 
sale, spuse Bill. Ascultă-mă, Muşat, trebuie să trecem graniţa ! Doar aşa o 
să scăpăm şi de Rockepont şi de Wessemer. 

— Nu au oamenii lor şi peste hotare? 

— Sigur că au ! Dar acolo e o mişcare de masă uriaşă împotriva lor. 
Aici, n-avem unde merge, regiunea e împânzită de ei, până să ajungem la 
Blacktown, ne-au şi înhăţat ! 

— De unde să ştiu că nu eşti agentul lui Wessemer? 

Întrebarea răsunase din senin. Bill nu se supără. 

— Te-am avertizat că Trifan-Cristea e omul lui Rockepont, iar la 
plecare, când te-am îmbrățișat, ţi-am strecurat revolverul în buzunar. Când 
helicopterul era în primejd... 


— Toate astea le puteai face şi în interesul acelui Orsini de care mi-ai 
povestit. 

Ochii lui Bill sclipiră : 

— Ai dreptate. N-am cum să te conving. E un risc. Uite, dacă vrei, 
leagă-mă. 

Vorbeau scurt, iute, îndurerați, simțind că în acest timp helicopterul stă 
pe loc. 

— Care ţi-e planul ? întrebă Muşat 

— Când Rockepont cheamă, Trifan să-i spună că n-a putut ajunge ta 
laborator din cauză că drumul e plin de avioanele serviciului secret... Să-i 
spună că ne-am înţepenit deasupra mării şi că... 

— Alo, alo, unu ! strigă o voce imperioasă. Ce-i cu tine ? De ce n-ai 
sosit încă la laborator ? 

Bill sări îndărăt, scoțând un revolver şi lhpindu-şi buzele de urechea lui 
Cristea-Trifan, Muşat apucase cu o mână botul câinelui, împiedicându-l să 
latre. 

— Mişună pe aici de avioane, calea ne e tăiată. 

— Mă mir, n-am aflat nimic, spuse Rockepont. 

— Tovarăşe, mirarea mea e şi mai mare! strigă Cristea, care simţea 
cum Bill, de încordare, e gata-gata să apese pe trăgaci. Doar voi, tovarăşi, 
sunteți chiar în uzină : cum de nu le-aţi văzut ? Nu vorbiţi din Blacktown? 
Doar se văd ! 

Rockepont care susținea că faimosul „comitet" se află în Blacktown, 
dar care vorbea de fapt din Otlonto, rămase perplex: auzise avioane sau... ? 
Specialistul îi şopti ce să răspundă, şi Rockepont glăsui: 

— Am fost într-o şedinţă, tovarăşe, şi poate nu le-am auzit. 

— Situaţia e gravă ! strigă Trifan. Nu putem să ne apropiem de uzină 
nici pe calea aerului, nici pe jos. Ne-am refugiat într-un colțişor, unde nu ne 
caută încă. Aşteptăm aici ajutorul vostru, stăm pe loc. 

— Bine, vom face tot ce e omeneşte posibil ca să vă salvăm, spuse 
Rockepont. Dar ţineţi seama, tovarăşi, că mijloacele noastre sunt acelea de 
revoluționari modeşti. 

— Înţeleg, zise Cristea. Tocmai de aceea tovarăşul Muşat şi cu mine 
ne-am gândit să trimitem helicopterul doi peste graniţă. În felul acesta, o să 
atragă asupra lui avioanele vrăjmaşe; se va afla că Muşat a fugit, şi atunci n- 
o să ne mai caute. Luaţi deci contact cu oamenii noştri de la graniță, să nu-l 
doboare pe doi! în timpul acesta, noi sosim pe furiş la laborator. 


Rockepont tăcu. 

— Dacă mai vorbeşti atât de rar şi speriat, trag ! îl ameninţă Bill pe 
Trifan. Fii atent la ce-ţi şoptesc, vorbeşte mai curgător, c-o să-ți dau un 
premiu frumos : viaţa. Altfel, sau te împuşc acum, sau mai târziu. 

Rockepont tăcuse, se vede că îl frământa ceva, se sfătuia cu agentul 
său. 

— Dar, dragi tovarăşi, spuse el, nu ar fi mai simplu ca în loc să 
trimiteţi helicopterul doi peste graniță, s-o treceţi voi înşivă cu helicopterul 
unu ? Deasupra mării e mai uşor. 

Cum tocmai asta aveau de gând să facă, Bill nu găsi destul de iute 
răspunsul ; Cristea tăcea. 

— lertați-mă că mă amestec, glăsui Muşat, dar cred că aveţi dreptate ! 
În loc să trimitem pilotul helicopterului doi să-şi rişte viaţa la graniță, 
pentru noi, mai bine ne-o riscăm noi de-a dreptul ! Poate scăpăm ! De mult 
mă căznesc să-l conving pe domnul Cristea, iar el îmi spune mereu, nu ştiu 
de ce, să mergem la laborator. 

Protestul lui Muşat înlătură — cel puţin pentru moment — temerile lui 
Rockie. 

— Nu, nu! spuse el, nu vreau să aveţi nici an risc. Nu-i vorba doar de 
viaţa dumneavoastră; ce ne facem cu invenția ? După ce aţi fost la laborator, 
merită să vă riscaţi şi viaţa într-o trecere de graniță ; acum însă, ne e 
prețioasă nu numai viaţa dumneavoastră. Vrem să vă ajutăm să ajungeţi în 
România. În calitate de comitet revoluţionar, noi urmărim propăşirea țărilor 
din spatele cortinei de fier... 

Rockepont se opri brusc, tras de mânecă : Allens, agentul său, îl făcea 
atent că are „confuzii ideologice" şi se exprimă greşit. 

— Pilotul de pe doi, interveni şi Allens în discuţie, este, oricine ar fi el, 
un revoluționar devotat, gata de jertfă. Gata, tovarăşe unu, disciplina înainte 
de toate : staţi pe loc şi vă vom trimite ajutoare. „Doi" să pornească în cinci 
minute peste graniță, vom vorbi cu tovarăşii noştri infiltrați acolo să-l lase 
să treacă. 

Rockepont însă mai avea şovăieli. 

— Alo, alo, interveni el, dacă doi trece graniţa, într-o oră-două se va 
afla că n-a fost domnul Muşat în avion, şi serviciul secret va începe să-l 
caute. Nu ar fi mai sigur şi mai spectaculos ca doi să se lase doborât în mare 
? Până să-l pescuiască, să se afle cine a fost, va trece mult mai mult timp. 
Domnul Muşat va avea deci tot timpul necesar pentru a preda 


compatrioților săi secretul, fără să fie stingherit, şi va avea timp să se pună 
la adăpost cu familia. 

Propunerea lui Rockepont răsturna din nou planul de evadare. Tăceau 
cu toții în cabină, ca şi în biroul din Otlonto ; nu se auzea decât mârâitul 
uşor al lui Tex. 

Bill se gândi că un refuz ar fi fost suspect şi îi şopti lui Cristea 
răspunsul. 

— De acord, zise acesta. Semnalaţi la graniţă, să fie doborât doi! 

— Domnilor! interveni Muşat. Ca necomunist, dați-mi voie să-mi 
exprim surprinderea. E oare demn de nişte revoluționari să-şi trimită 
tovarăşul la moarte numai în scopuri de camuflaj ? 

Văzând că nu s-a exprimat o împotrivire categorică, Rockepont se mai 
linişti. 

— S-a făcut, conchise el. Dumneata, tovarăşe unu, stai pe loc, 
preferabil deasupra mării, semnalizându-ţi mereu poziția : am şi trimis în 
ajutor câteva avioane care să te escorteze. lar doi să fugă în direcția mării: 
vom vorbi cu tovarăşii noştri să dea indicaţii false avioanelor de patrulare, 
astfel încât omul să scape cu viață. Să nu-l sacrificăm inutil ! 

— Bine! zise Trifan-Cristea. Din această clipă, întrerupem legătura ! 

Bill şi cu Muşat oftară uşurați; Marieta însă, aşezată pe locul din fund, 
nu auzise bine, nici nu ştia prin ce primejdie trecuse. 

— Ce facem cu el ? întrebă Muşat arătând spre Cristea. 

— Luaţi-mă cu voi! ceru acesta. Dacă mă prinde Rockepont, mă 
omoară ! 

— Să-l aruncăm în mare, spuse Bill. În felul ăsta garantat că scapă de 
Rockepont. 

— Nu se poate, zise Muşat. S-a purtat bine, i-am promis viaţa... 

— Atunci îl lăsăm legat la 2.000—3.000 metri înălțime. Helcopterul 
merge singur. Când vin oamenii lui Rockepont o să-l găsească. Noi nu ne 
pătăm mâinile, iar Rockepont poate o să mai aibă nevoie de el. 

Să-l lăsăm aici. 

Muşat nu înţelegea : 

— Cum adică „aici" ? în helicopterul doi, nu ? 

— Te înşeli, zise Bill. Cu helicopterul doi o să fugim noi. Nu uita că 
lui „doi“ i-am reînnoit carburantul. Asta de aici însă nu mai zboară decât un 
sfert, maximum jumătate de oră! Cu cel de deasupra putem ajunge dincolo 


de Guanda, în noua Republică Nica Rosta, unde există un regim progresist. 
Hai, iute ! câteva minute pot să ne coste viaţa ! 

Se mutară iute în helicopterul doi. În „unu“ rămaseră doar Cristea, 
legat, cum fusese până atunci, şi Bill. Acesta puse motorul în funcțiune. 
Helicopterul se înălța în diagonală, cu o încetineală extremă : când era la 
vreo 3 metri înălțime, uşiţa i se deschise şi Bill sări precaut pe nisipul plajei. 
Muşat voia să-i fugă în ajutor, dar americanul se ridică imediat şi veni 
surâzător spre hehcopterul rămas pe pământ. 

— L-am potrivit bine, cred — spuse el. La 2.000——3.000 de metri 
deasupra mării va înceta să înainteze : rotoarele or să-l menţină plutind în 
văzduh, pe loc. 

Bill făcu un semn ironic spre helicopterul care se îndepărta încetişor. 
Mai putea fi văzut Cristea, zbătându-se furios în legături, cu ochii scoşi din 
orbite, cu gura astupată de căluş. 

— Călătorie sprâncenată ! mai spuse Bill şi sări sprinten în helicopter. 
Zâmbi încurajator către familia Muşat: inginerul, Marieta şi fetiţa îi 
răspunseră cu surâsuri, dar Puiu şedea îmbufnat într-un colţ. 

— Hai, Puiule, nu-ţi mai fie frică ! Gata, a trecut primejdia ! 

Puiu se burzului. 

— Nu mi-a fost frică ! 

— Atunci de ce plângi ? 

— Nu vezi ? Eu sunt mai sprinten ca tine şi tata nu m-a lăsat să sar şi 
eu din helicopter, cum ai sărit tu. 

— Lasă, frate, nu te necăji. Uite, când ajungem unde trebuie, scot o 
scară prin burta avionului şi te las pe tine să cobori singur până la pământ. 
Ai cuvântul meu ! 

Puiu îl cântări din ochi, să vadă dacă poate avea încredere în el. Nu 
cumva e şi ăsta un imperialist ca şi fostul nene? Până la urmă, comparatia fu 
probabil în favoarea lui Bill, căci Puiu încetă să mai plângă. 

Trecuseră cinci minute. Rotoarele helicopterului doi se înțepeniră şi, 
după un ţiuit al motoarelor cu reacție, nava decolă şi se smuci înainte, spre 
Republica Nica-Rosta. 

După câteva clipe, celălalt helicopter, care se îndepărta deasupra mării, 
nu se mai văzu decât ca un punct, apoi dispăru. 

— Stai! zise Rockepont. Să nu-i ascultăm orbește. Nu ştiu de ce, 
presimt ceva. Verifică mai întâi dacă într-adevăr uzina din Blacktown este 
încercuită de avioanele serviciului secret. 

După două minute, Allens raportă: 

— Este ! În aer, pe pământ, peste tot. 

— Au spus deci adevărul, mormăi Rockepont. Totuşi, n-am încredere. 
Nu trebuia să-l lăsăm pe Trifan singur cu Muşat. Sunt români amândoi, 
poate Trifan trădează. 

— Imposibil, zise Allens. Trifan ăsta e socotit în România criminal de 
război, n-are interes să se întoarcă. Frate-său a fost expropriat de o moşie 
imensă, pe care spera s-o moştenească. Urăşte România mai mult decât ar 
putea s-o facă un străin. În helicopter nu mai putea pune încă pe cineva : 
încăpea greu, dar mai ales ar fi putut trezi bănuiala lui Muşat. Tot jocul 
nostru a fost să-i câștigăm încrederea. 

Rockepont rămăsese cu ochii în gol. 

— Mie totuşi nu-mi miroase a bine povestea cu helicopterul acela care 
trece peste graniță. Cel care rămâne, mă rog, e în mâinile noastre, putem 
oricând să controlăm cine e în el. Dar ce ne facem dacă în helicopterul doi 
s-a strecurat, cine ştie cum, Muşat? 

Se mai gândi o clipă şi spuse: 

— E simplu. Să avertizăm Aviația. Să cerem prinderea helicopterului. 
Ce pierdem ? O să cadă un pilot de-al nostru. Ei şi ce ? Avem destui. În 
schimb, câștigăm siguranţa că Muşat nu ne va scăpa. 

În timp ce rostea ultimele cuvinte, Rockepont formase un număr la 
telefonul său care avea fir direct cu guvernul. 

Rockepont, zise el tărăgănat. Domnule ministru, un convertibil cu 
reacție încearcă să iasă din apele noastre teritoriale în direcția... 

Domnule Rockepont, îl întrerupse ministrul, ştiu că asta mă va costa 
postul meu în guvern, dar nu mai pot ! După doborârea bombardierelor 
serviciului secret a izbucnit un scandal pe scară națională ! Nimeni nu crede 
că ruşii au avut vreun amestec în afacerea asta! Copiii mei au la şcoală o 
atmosferă imposibilă; sunt dezonorat, s-au pierdut vieți omeneşti, toată 
lumea ştie că dumneata... 

— Uiţi cu cine vorbeşti..., îl întrerupse Rockepont cu o voce metalică. 

— Vorbesc cu cel mai puternic om din Torida, cu stăpânul ei ! spuse 
exasperat ministrul. M-ai cumpărat întotdeauna la preţuri bune şi-ţi sunt 


recunoscător. Dar acum, înțelege-mă, nu mai pot : piloții nici nu m-ar 
asculta, nu vor să-şi piardă viaţa pentru... 

Rockepont schimbă tonul : 

— Bine, dragă, dar nu-ţi cer cine ştie ce luptă aeriană. Simpla 
interceptare a unui spion; lucrul îţi va aduce faimă, te asigur ! 

Ministrul vorbi rece, în termeni oficiali. 

— Am ordin de la preşedinte să nu întreprind nimic fără acordul deplin 
al serviciului secret, reprezentat de generalul Bigellow. Imperativele luptei 
contra comunismului cer din partea noastră o unitate deplină, fără de care... 

— Bine, lasă că mă răfuiesc eu mâine şi cu ramolitul vostru de 
preşedinte! şi Rockepont trânti receptorul. 

Allens bănuia răspunsul şi spuse: 

— Să încercăm cu aviația marinei ! 

— Fleacuri ! S-a îngroşat gluma, de când cu scandalul nu mai vor să 
mişte un deget până nu ştie serviciul secret. Peste un an-doi o să mă 
terorizeze şi pe mine serviciul secret, te pomeneşti ! 

Rămase o clipă pe gânduri. Pe urmă luă microfonul în mână: 

— Alo, unu? E totul în regulă? 

Nici un răspuns. Nu se mai auzeau nici măcar motoarele 
helicopterului. 

— Răspunde, tovarăşe unu ! 

Allens consultă nişte becuri pe instalația radiofonică şi spuse : 

— Postul de radio unu este distrus. 

— Am înţeles, zise Rockepont şi îşi încleștă un pumn pe birou. 

Se uită la ceas şi spuse: 

— N-avem încotro. Să luăm contact cu serviciul secret. Caută-mi-l iute 
pe şeful serviciului Balcani. Dar iute. 

După trei minute, Allens se întoarse palid. 

— Un spion bulgar l-a ucis acum un sfert de oră şi a dispărut. 

— Bulgar, pe dracu ! mormăi Rockepont. L-au lichidat Bigellow şi 
Orsini. Aflaseră că e omul nostru. Dragă Allens, trebuie să se termine odată 
cu luptele astea intestine. Ne mâncăm unii pe alții. 

Si, ca o continuare a gândului său pios, îl chemă la telefon pe 
Bigellow, 

— Ce mai face doamna Bigellow? întrebă el amabil şi, fără să aştepte 
răspunsul, urmă : Ascultă, dragul meu, ştiu unde se află Muşat. Îţi dau încă 
unu la sută, dar mi-l prinzi, înţelegi ? îl prinzi pentru mine. 

Bigellow se prefăcu a nu crede — şi nici nu credea. 

— M-ai dus şi altă dată pe piste greşite. 

— Eu ? ripostă dur Rockepont. Poate oamenii mei. Eu sunt destul de 
bogat ca să-mi pot permite luxul de a spune adevărul, cel puţin în relațiile 
cu oameni ca tine. Prinde avionul şi ai trei la sută, pe urmă vedem noi. 

Convins, Bigellow se tocmi două minute. Acceptă cu trei la sută. Îi 
ceru lui Rockepont semnalmentele şi poziția avionului. 

— Şi încă ceva, adăugă la urmă Rockepont. Dacă au greutăți, dacă 
avionul nu se lasă capturat sau trage, că are şi arme de bord, să-l doboare ! 
Mă auzi ? Să tragă din plin ! Cred că nici Orsini nu s-ar supăra. A început să 
mă plictisească afacerea asta. Să tragă din plin ! 

— Am înţeles, răspunse Bigellow. Să tragă din plin! 

Muşat privea cerul albastru, fără un nor. 

— Avem ghinion, spuse el. Pot să ne repereze mai uşor. Era vreme 
neguroasă şi deodată s-a luminat. Pe meleagurile astea până şi natura a fost 
cumpărată de Rockepont. 

Se uită din nou la marea plumburie, la cerul albastru... — hotărât, 
inactivitatea îl plictisea. 

— Dă-mi şi mie să conduc. Acuma ştiu. 

Bill îi cedă locul, zâmbind. 

— Am uitat să te felicit. Ai învăţat nemaipomenit de iute. Când, între 
planurile de evadare, mi-ai pomenit de helicopter, te-am sfătuit să renunti: 
mi se părea imposibil să conduci aşa, dintr-o dată, un avion cu reacție şi 
helicopter totodată. 

— Doar îmi explicaseşi cum funcționează. 

Muşat deschise gura, să mai adauge ceva, se răzgândi, dar până la 
urmă spuse: 

— N-aş fi riscat viaţa alor mei, în halul ăsta, de-aş fi ştiut că e chiar 
atât de greu. Eu... eu... mă rog, mă vezi acum trecut de prima tinerețe, 
familist, dar să ştii că am fost pilot de avion. E drept, puţin, după două 
săptămâni am fost rănit şi după ce-am stat în spital o lună, m-au trecut la 


infanterie. Credeam că am să pot conduce. Când l-am văzut însă pe Trifan 
ce mişcări complicate are de executat, m-am cam speriat. ÎI copleşeam cu 
întrebări. De-aş fi ştiut ce mă aşteaptă... 

— Vezi, vezi ? îl ameninţă Bill cu degetul. De ce nu mi-ai spus că ai 
fost pilot ? 

Muşat se strâmbă, stingherit: 

— O singură dată am apucat să stăm de vorbă, zece minute cu totul. 

— Ți-era frică. Credeai că sunt agent. 

— Mi-era. Ai o față rotundă, blajină, dar cicatricea asta... 

Obrazul lui Bill era străbătut de o cicatrice pe care o acoperea în parte 
mustata. 

— Am căpătat-o în Coreea, zise Bill. Eram pilot de bombardier, 
scăpasem de şomaj, eram straşnic plătit şi nu-mi păsa de nimic. Aruncam 
bombe peste oameni. Poate să-ți pară ciudat, dar cicatricea asta, făcută de 
un glonte razant, mi-e dragă. Am căzut cu paraşuta, şi când m-au văzut 
însângerat m-au îngrijit. Aveau o ură rece, simţeam că fiecăruia dintre cei ce 
mă îngrijesc i-am omorât câte o fiinţă dragă, şi totuşi mă îngrijeau. Ne-am 
dus să le vedem ruinele. Ne-au dat de citit. Unii dintre noi abia s-au înrăit. 
Eu însă am devenit comunist. 

— Şi cum de-ai ajuns în slujba lui Rockepont ? 

— La întoarcerea în S.U.A., nimeni nu voia să mă primească în slujbă. 
Ziceau că-s trădător. Am mai găsit de lucru, dar F.B.I.-ul a avut grijă să le 
dea întreprinderilor respective un avertisment. Eram deseori arestat. Atunci 
tovarăşii m-au ajutat să fug în Torida. Cu acte false, m-am angajat la 
Rockepont ca mecanic al helicopterelor. Cea mai bună recomandare îmi 
fusese cicatricea asta suspectă. Când am aflat despre ce este vorba, am vrut 
să plec din serviciu, dar tovarăşii din Blacktown m-au rugat să rămân. Le 
dădeam informaţii de folos. 

— Aşadar, zise Muşat gânditor, există acea forţă ! Cristea inventase 
legenda despre „revoluționari", dar mişcarea exista realmente şi l-a dat 
peste cap. 

— Ia spune, întrebă Bill râzând, ce mutră a făcut el când i-am mieunat 
în microfon ? Ce zicea ? Ne-am ales bine semnalul atacului, ai ? Cred că era 
buimăcit. 

— N-am ştiut că e ăsta semnalul, răspunse Muşat. Când m-ai 
îmbrățişat la plecare şi mi-ai strecurat revolverul în buzunar, ai mieunat 
puţin, dar nu mi-am închipuit că ăsta va fi semnalul. Abia după un timp, tot 


auzindu-te cum miauni, mi-am dat seama că a venit momentul să-l pocnesc 
ŞI... 

— Mi-e frig ! scânci dintr-o dată Puiu. 

Se auzi vocea Marietei : 

— E cald, drăguţule, i se pare... 

— E obosit, strigă Muşat peste umăr. Pune-i hăinuţa ! 

— De unde să ştiu că o să-i fie frig? I-am rupt-o fâșii, să leg mâinile 
ticălosului ăla. 

În aceeaşi clipă, avionul făcu un salt. Bill sări de la locul lui şi apucă 
maneta cu amândouă mâinile. 

— Ce s-a întâmplat ? 

— Vreau să mă întorc, zise Muşat palid. Ce ghinion! Singura mostră 
de pânză vie pe care o lăsasem acasă era tocmai hăinuţa asta. Acum, dacă a 
rupt-o, o să înceapă să crească. Într-o săptămână, dacă taie mereu fâșule 
nou formate, o să aibă milioane de metri! Ca boabele de grâu pe tabla şah 
din poveste. Degeaba atâtea chinuri... ! 

Lasă-mă să-ntore ! 

— Moarte sigură şi fără rost! spuse Bill, ţinând maneta ferm. La ora 
asta cred că l-au şi găsit, în zece-cincisprezece minute, pânza n-a putut 
creşte atât încât să se observe. O să arunce în mare fâșiile, şi gata ! Peste 
câteva zeci de ani, o să crească un munte ciudat în mijlocul mării. 

— Şi dacă nu le aruncă, tot nu poate să le facă analiza. Cel mult să-şi 
facă o colonie de pânză. Ce să fac, Grig, de unde să ghicesc, nu mi-ai spus 
un cuvânt ! Cum de n-ai observat ? 

— Crezi că de asta îmi ardea, să văd cu care hăinuţă l-ai legat ? 

— Eşti sigur că i-ai distrus aparatul de radio ? întrebă Marieta mai 
mult ca să schimbe vorba. 

— Distrus, zise Bill. I-am luat şi muniţiile, sunt aci pe bord. 

Se vedea că obsesia nu-l părăsise pe Muşat. 

— Lasă, îl consolă Bill, să scăpăm cu viaţă, asta-i principalul. Ce te 
faci dacă Rockepont, văzând că helicopterul unu nu răspunde prin radio, dă 
ordin să fie urmărit helicopterul doi? Sau poate că era hotărât de la început 
să facă asta ! Poate că, asigurându-te că „doi" nu va fi doborât, el şi dăduse 
ordin. Mai ţii minte ? Zicea ca aşa e mai avantajos. 

— Nu-mi mai pasă de nimic ! spuse Mușat deznădăjduit. Nu mi-e 
frică de moarte... Fie ce-o fi! 


— Să te vedem ! zise Bill învârtind demonstrativ mitraliera de bord, ca 
pentru a face față unui atac. 

O clipă mai apoi evenimentele aveau să confirme că presupunerile lui 
Bill au fost exacte. 

După ce terminase convorbirea cu Rockepont, generalul Bigellow nu 
chemă imediat ministrul Aviației. Rămase câteva clipe pe gânduri: „Dacă 
totuşi, prin cine ştie ce împrejurare, Orsini şi nu Rockepont îl prinde pe 
român? Să fiu prudent. Acum e ocazia să câștig, orice s-ar întâmpla”. 

Îl chemă pe Orsini. Acesta plecase acasă, să mănânce, şi trecu un 
minut până obținu legătura. 

— Alo, Orsini ? întrebă el. Am noutăţi senzaţionale. Rockepont nu mai 
poate fără mine; sau poate vrea să mă păcălească. Mi-a spus unde trebuie să 
fie românul ! 

Orsini ascultă amănuntele şi, pierzându-și calmul dulceag şi zâmbitor, 
explodă : 

— Înseamnă că spune adevărul ! E la ananghie! Imediat dă ordin să fie 
capturat avionul care vrea să treacă granița. Dacă nu se predă, sau există 
vreo greutate, trageţi din plin ! Mai bine trageţi decât să ne scape. Trageţi, 
trageţi! 

Bigellow închise, frecându-și mâinile: „Oricare dintre părți învinge, eu 
sunt în câștig”. 

Telefonă iute ministrului Aviației, şi apoi celui al Marinei. 

— E simplu, zise cel al Aviației. E ca şi doborât. 

— Chiar dacă iese din apele noastre, tot îl capturăm! glăsui amiralul. 

Un minut mai apoi, de pe aeroporturile din sud şi de pe portavioane, o 
puzderie de vânători cu reacție țâșniră spre cer. 

Ca nişte imense urechi, ţesăturile de metal ale radarurilor se roteau 
încet, în căutare. 


Toţi, Rockepont, Orsini şi Bigellow, Aviația şi Marina, se uniseră să 
prindă cei câțiva pasageri ai helicopterului doi, iar la nevoie — să-i 
doboare. 

— Ai auzit ? spuse un căpitan. Un spion bulgar a ucis un om de-al 
nostru, de la serviciul secret pentru Balcani. Iar ciocnirea aceea aeriană au 
provocat-o ruşii. Noi, peste două minute, pornim în urmărirea unui spion 
român. Trebuie să-l capturăm. 

Tocmai atunci sună alarma. 

— Câinii ! exclamă locotenentul Smiles. Era un tânăr negricios şi 
uscăţiv, iar mărul lui Adam, puternic ieşit înainte, îi tremura de furie. Gura 1 
se strâmbase. Ce vor ? Să-l capturăm ? Şi p-ormă să facem un proces şi să-i 
dăm trei luni închisoare, ai? Nici o capturare !Trag din plin în el! Cu 
racheta ! Voi spune că s-a împotrivit. Sper să am norocul să dau peste el. 

Ultimele cuvinte le rostise fugind spre avionul supersonic. 

— Alo, doi ? Predă-te ! răsună vocea lui Rockepont. Destul ne-am 
jucat până acum. V-aţi schimbat şi unda care vă indici poziția, ați schimbat- 
o ca să scăpați de noi! V-am reperat însă. Vă cunoaştem exact poziția, în 
două minute veţi fi încercuiți de avioane, întoarceţi-vă iute, e pericol mare ! 
Poate să vă doboare cineva din greşeală ! 

Muşat, furios, dădu să răspundă, dar Bill întoarse butonul: 

— Lasă ! zise el. N-avem timp de asta. Probabil că l-au găsit pe 
Cristea stând legat, cu rotoarele helicopterului rotindu-se pe deasupra, la 
3000 de metri înălțime; le-a spus totul. Ştii să tragi cu mitraliera? Lasă-mă 
pe mine în loc. 

Muşat şi cu Bill îşi schimbară iute locurile. Manetele de comandă erau 
acum în mâna experimentatului pilot. Americanul făcu avionul să coboare 
iute ; zburau razant pe oglinda plumburie a mării. În zbor razant, 
convertibilul era mai greu de dibuit. 

— Acum e acum ! repeta mereu Bill. 

— Mi-e frig, scânci iarăşi Puiu. 

— Dă-1 haina mea, spuse Muşat. 

Şi, după ce-şi scoase haina, simţi cum îl ia un tremur. 


„Nu mi-e frică, îşi spunea el. Dar e păcat. Am văzut cerul şi era fără 
gratii. Am văzut oceanul şi era fără margini. Am trăit libertatea timp de zece 
minute. Nu-i nimic : o să murim ca nişte oameni liberi. Numai de pânza 
aceea îmi pare rău. Principiul era interesant. Aş fi putut, din oseină sintetică, 
să fac un pod la marginea oceanului. 

Ar fi crescut de la sine, ca şi corali, ingurgitând apa mării, şi, un secol 
după moartea mea. Atlanticul ar fi avut un pod pe deasupra." 

— Dar nu-i nimic! spuse el cu glas tare. Invenţia plutea în aer. Suntem 
într-un secol când aceeaşi invenţie apare în mai multe locuri. Pânza vie ! O 
vor descoperi alţii! 

Bill, auzindu-l cum ţipă, îl privi mirat. Apoi îi arătă la orizont nişte 
puncte care se măreau vertiginos. 

Din sutele de oameni care se înălţaseră în aer, majoritatea erau 
indiferenți, o mică parte erau îngrijorați ca nu cumva spionul să aibă la 
bordul convertibilului cine ştie ce armă cumplită, iar numai câteva zeci erau 
obsedaţi de ideea că trebuie să ucidă cu orice preţ. 

Între aceste câteva zeci, locotenentul Smiles era cel mai înverşunat, şi 
tocmai el văzu primul convertibilul. Zbura jos, razant. Rotoarele îi erau 
înţepenite, în chip de aripi, iar motoarele cu reacție îi imprimau o mare 
viteză. 

Smiles îi ieşise în întâmpinare. Convertibilul se răsuci brusc; probabil 
că pilotul îl zărise. 

— Al meu eşti ! spuse locotenentul. 

Datoria lui ar fi fost să anunţe prin radio că a descoperit avionul 
inamic. Dar avea o superioritate zdrobitoare de foc şi viteză şi voia să nu-şi 
împartă cu nimeni sigura victorie. În plus, în stânga şi în dreapta lui vedea 
avioanele camarazilor: era sigur că în câteva secunde vor zări şi ei 
convertibilul. 

Se repezi, deci, nu direct în coada avionului, ci deasupra, astfel încât 
convertibilul să fie prins între el şi mare. 

În clipa aceea auzi în cască vocea comandantului: 

— Smiles, nu trage decât în caz de nevoie ! E preferabil să-l capturăm. 

— EI trage! răspunse Smiles. Nu m-a nimerit, dar trebuie să mă apăr. 


Îşi mai ridică puţin avionul, apoi, calculând viteza lui şi a inamicului, 
folosind şi reglorul electronic, repezi în jos ciocul subțire ca un ac al 
avionului său. Apăsă pe pedală şi racheta porni. 

Convertibilul fu atins din plin şi explodă. Smiles fusese imprudent : 
trăsese prea de aproape, şi explozia îl volatiliză şi pe el. 

Când ceilalți aviatori se apropiară, din cele două avioane nu mai 
rămăsese nici urmă. Explozia le pulverizase. 

— S-a făcut! îi telefonă Bigellow lui Rockepont. 

— S-a făcut ! îi comunică el şi lui Orsini. 

Apoi generalul oftă şi rămase pe gânduri : 

— Nostril, Bishop, şeful serviciului meu, tânărul acela Smiles... — 
păcat de atâția oameni. Şi copiii aceia doi, ce vină aveau ei ? La urma 
urmei, îmi pare rău şi de român. Un cap interesant. Ce invenție ! Cu 
Rockepont ăsta nu mai poţi să trăieşti! Parcă s-ar fi ruinat dacă lăsa să apară 
invenţia asta ? Dar poate e mai bine aşa... 

Punctele pe care Bill i le arătase mărindu-se vertiginos în zare se 
vădeau acum a fi nişte insule. 

— Ştii ce înseamnă asta ? îl întrebă el pe Muşat. 

— Înseamnă... spuse Muşat cu gâtlejul uscat..., înseamnă..:, dar n-avu 
curaj să vorbească până la capăt. 

— Înseamnă că am scăpat! răcni Bill. Suntem în Guanda, iar într-o 
Jumătate de oră vom fi în Republica Nica-Rosta. 

— Nici nu-mi vine să cred, spuse Muşat. Nu ştiu cum de-au lăsat să le 
scăpăm din mână. 

— Trebuie să fim atenţi, spuse Bill, Nu e imposibil să încerce să ne 
prindă şi aici, deşi de greul primejdiei am trecut. la să vedem ! 

Timp de zece minute, Bill şi Muşat răsuciră în fel şi chip butonul 
aparatului de recepţie. 

Până la urmă, truda le fu răsplătită. 

— Atenţie ! răsuna vocea unui crainic. Aflăm de la serviciul siguranţei 
libere şi de la Ministerul Aviației că spionul care l-a ucis pe şeful serviciului 
Balcani a fost descoperit. Nu era bulgar, ci român. Îl chema Grigore Muşat 


şi se dădea drept inginer. Abuzând de încrederea unei societăți filantropice, 
Muşat a încercat să fure secrete militare importante şi să fugă cu un avion. 
Tocmai ieşea în zbor razant din apele noastre când tânărul locotenent 
Richard B. Smiles, într-o luptă inegală, l-a doborât în largul mării şi a căzut 
eroic la datorie. Atât avionul lui cât şi cel al duşmanului s-au volatilizat. Se 
vor organiza funeralii naționale. Folosiţi pilulele „„Hercules”. Ele fortifică 
trupul şi oţelesc caracterul. 

Bill închise şi îl privi pe Muşat cu înţeles : 

— Era Trifan. 

Stăteau în picioare pe marginea plajei pustii şi priveau helicopterul 
care cobora încet, gata să se afunde în mare. 

Bill era ud ; după ce depusese la țărm familia Muşat, decolase iar, 
aducând nava deasupra apei. Se dăduse jos pe scara helicopterului şi sărise 
în apă, înotând până la țărm. 

— Îmi pare rău de el, spuse Marieta Muşat. Frumos avion. Ne-a slujit 
cu credință. 

Scufundându-se puţin în apă, convertibilul rămase cu rotoarele în 
mişcare, așteptând parcă momentul când se va termina benzina. Stârniţi de 
puternica mişcare a rotoarelor, stropi de apă zburau până departe. ca nişte 
artificii : 

— În felul acesta, spuse Bill, dispare ultima probă a identităţii noastre. 
Eu o iau pe Roxana şi stabilesc legătura cu tovarăşi, iar tu, cu Marieta şi 
Puiu, încearcă să stabileşti legătura cu consulatul român. Mergem separat, e 
mai prudent aşa, şi ne întâlnim în capitală, pe trotuarul numerelor cu soţ al 
străzii Haciendas. Chiar dacă Rockepont mai are bănuieli, o să-i vie greu să 
ne dea de urmă dacă mergem separat. Să fii însă atent : aici abia de curând a 
învins revoluţia : situația e instabilă, mai avem primejdii de trecut. 

— Vom trăi ! spuse Muşat sorbind briza mării. Sunt însă curios ce va 
crede Rockepont văzând că Trifan a dispărut cu helicopter cu tot! 

— Va crede că a fugit de frică. 

— ŞI când colo, el, până în ultima clipă, a vrut să ne prindă ! 

— Nu, nu, zise Bill, eu îl cunosc bine : a jucat un rol şi frica. Mi-e 
lesne să-mi închipui ce s-a întâmplat. Fugind, l-am lăsat pe Trifan legat pe 
bordul helicopterului, care, după un timp, a rămas nemişcat la mare 


înălțime, cu radioul distrus. Cristea îşi închipuie furia de care va fi cuprins 
Rockepont, doar ne spunea că de el se teme mai rău ca de noi. Spaima îi dă 
puteri noi. Se smuceşte şi mai tare. În timpul acesta, fâșule din hăinuţa lui 
Puiu cresc, ceea ce le ajută să relaxeze treptat strânsoarea. Cristea nu-şi dă 
seama de asta, crede că doar eforturile lui slăbesc legătura. În sfârșit, îşi 
dezleagă mâinile. În două minute, a scăpat şi de sârme. E înnebunit de 
spaimă: ştie că din clipă în clipă vor sosi „ajutoarele" trimise de Rockepont 
helicopterului izolat. Şi, în loc să-l culeagă pe Muşat şi să continue comedia 
până află secretul pânzei vii, agenţii vor da de el, de omul lor, rămas singur. 
Vor crede că i-a trădat ? Sau că a fost nepriceput ? Nu importă ce vor crede : 
oricum, Rockepont îl va strivi ca pe o insectă. Poate că Trifan va scăpa 
totuşi cu viaţă. Dar, am uitat să vă spun, Rockepont îi promisese un milion 
de dolari pentru secretul pânzei vii. Un milion de dolari toridieni, a milion 
dollars ! Ochii lui Trifan se aprind. Există o singură soluție ca să-şi salveze 
şi viaţa şi banii : să încerce să-l prindă pe Muşat. Ori îl prinde, ori, măcar, 
se alege cu fuga : să treacă deci şi el granița. Ah, numai de ar funcționa 
motoarele cu reacție! Le dă drumul ! Bravo ! se şi vede prinzându-l pe 
Muşat, somându-l cu mitraliera să oprească avionul. Totuşi lupta unu la unu 
nu-i surâde. Ar cere întăriri, dar e stricat aparatul de radio. Dacă zboară să 
ceară ajutor, riscă să piardă şi banii, şi viaţa, mai ales că va ajunge prea 
târziu. Şi Trifan se azvârle pe urmele noastre, vrând să ne ucidă şi 
aducându-ne, fără voie, salvarea. Vede avioanele militare. Ale cui or fi? 
Aviația? Marina? Wassemer ? Serviciul secret? Rockepont ? Oricine-ar fi, 
nu-i a bine. 

Încearcă să fugă. dar... e clar ce urmează. Urmăritorilor nici prin cap 
nu le trece că e alt avion, un geamăn : toate semnalmentele corespund, vrea 
să fugă, deci hai pe el ! Şi, după ce l-au transformat în praf şi pulbere, dau 
ordin de retragere generală, lăsându-ne pe noi, neştiuţi, să ne continuăm 
drumul în tihnă, ca nişte excursionişti într-o zi de duminică. 

— Cred, totuşi, că puteau să ne prindă şi pe noi, spuse Muşat. Măcar 
din greşeală, şi tot ne-ar fi prins. Impresia mea este că şi-au adus aminte 
prea târziu : probabil că o vreme s-au mai tocmit ei între ei, şi tocmai astea 
au fost minutele hotărâtoare. 

— Las că şi tu ai avut destule ghinioane ! spuse Bill. Un metru mai 
încolo să fi azvârlit piatra aceea cu cererea către consulatul român... ! 

Priviră helhcopterul ale cărui rotoare, din lipsă de carburant, se opriseră 
brusc. Nava lua treptat apă şi se scufunda. 


— Oricum ar fi, zise Marieta, dacă nu dădeau peste Trifan, ei ne-ar fi 
prins cu siguranţă. Şi n-ar fi dat peste Trifan dacă el nu se dezlega. Iar 
Trifan nu s-ar fi dezlegat dacă nu-l legam cu hăinuţa lui Puiu, cu pânza 
aceea, pentru care voiai să te întorci. 

— Aşa e ! spuse Bill cu convingere. Înainte de a interveni în viaţa 
omenirii, marea invenție a scăpat viaţa noastră. Când o să scăpaţi cu bine de 
toate şi o să ajungeţi în ţara pe care o iubiți atât, să vă aduceţi aminte de 
pânza vie care v-a salvat, şi ei să-i mulțumiți, să vă mulțumiți vouă, căci e 
creația voastră. 

Muşat îl prinse de umeri şi îl privi adânc în ochi: 

— Avem noi cui mulțumi, tovarăşe Bill. 

— Aşa-i, tăticule ! întări Puiu. Am fugit de la omul ăla rău când i-am 
găsit pe celălalt om rău ascuns în pod, şi, dacă nu era Tex, zău de-l găseam ! 
Lui Tex să-i mulţumim... 

Cu ochii umeziţi de briza sărată care bătea cu putere, se îmbrățişară şi 
porniră, în direcții diferite, către aceeaşi țintă. 


SFÂRŞIT 

t Gorilă — porecla pe care o au în S.U.A., Torida şi alte țări agenți de luptă ai patronilor capitalişti, 


ai gangsterilor etc. — cel mai adesea însărcinați cu paza personala (n. a. ). 


(2) à E ta aa ri atăt, i şi a ARS $ 
"= Expresie americănească intraductibilă : Torida „ştie cum”, adică are tehnică, pricepere. 

